
PREFAŢĂ! 


Ansamblul  caracteristicilor comune, 
impuse de către mediu şi ereditate tuturor 
indivizilor unui popor constituie sufletul 
acelui popor. 

Originea lor fiind ancestrală, aceste 
caracteristici sunt foarte stabile. Când însă, 
datorită diverselor influențe, mai mulți 
oameni se adună temporar laolaltă, 
observaţia demonstrează că ansamblului lor 
de caracteristici ancestrale i se adaugă o 
serie de caracteristici noi, extrem de 
diferite câteodată de cele ale neamului.” 

Noul lor ansamblu constituie un suflet 


colectiv puternic, dar temporar. Deşi 


1 Nu s-a modificat cu nimic această lucrare, a cărei primă ediţie a fost publicată în 1895. Ideile 
expuse, care păreau atunci extrem de paradoxale, au devenit clasice astăzi. Psihologia mulțimilor a 
fost tradusă în numeroase limbi :engleză, germană, spaniolă, rusă, suedeză, cehă, poloneză, turcă, 
arabă, japoneză etc. Traducerea arabă se datorează lui Fathy-paşa, ministru al justiţiei la Cairo. 
Traducerea japoneză a fost precedată de un studiu cuprinzător asupra activităţii autoruiui, făcut de 
către baronul Motono, pe atunci ambasador la Petersburg, care a devenit între timp ministru al 
afacerilor externe în Japonia. 


2 De la scrierea cărţii încoace, termenul /a race, foarte frecvent folosit de autor, şi-a schimbat, în 


parte, sensul şi a fost, în parte, compromis. E tradus, de aceea, fie prin „neam" , fie, mai rar, prin 
„seminţie" sau „obiîrşie", în funcţie de context.(n.ed.) 


mulțimile au jucat întotdeauna un rol 
important în istorie, niciodată rolul lor nu a 
fost atât de remarcabil ca astăzi. Actele 
inconştiente ale mulțimilor care se 
substituie activităţii conştiente a indivizilor 
reprezintă una din caracteristicile epocii 


actuale. 


INTRODUCERE 


ERA MULȚIMILOR 


Evoluţia epocii actuale - Marile 
schimbări de civilizaţii sunt consecinţa 
schimbărilor care survin în cugetul 
popoarelor - încrederea actuală în forța 
mulțimilor - Ea  transformā politica 
tradiţională a statelor - Cum se produce 
venirea la putere a maselor populare şi cum 
se exercită această putere - Consecințe 
necesare ale forței mulțimilor - Rolul pe 
care ele îl exercită nu poate fi decât 
distructiv - Prin ele se  desăvârşeşte 
distrugerea civilizațiilor  îmbătrânite - 
Necunoaşterea generală a psihologiei 
mulțimilor — Importanța pe care o are 


studiul mulțimilor pentru legiuitori şi 


oameni de stat. 

Marile răsturnări care preced 
schimbările de civilizaţii par determinate, la 
prima vedere, de remarcabile transformări 
politice: invazii de popoare sau prăbuşiri de 
dinastii. Dar studiul atent al acestor 
evenimente descoperă, cel mai adesea, că 
adevărata cauză, aflată îndărătul cauzelor 
aparente, este modificarea profundă a 
ideilor popoarelor.  Răsturnările politice 
autentice nu sunt cele a căror măreție şi 
violenţă ne uimesc. Singurele schimbări 
importante, cele care determină reînnoirea 
civilizaţiilor, sunt schimbările survenite în 
opinii, concepţii, credinţe. Evenimentele 
memorabile sunt efectele vizibile ale 
schimbărilor invizibile suferite de 
sentimentele oamenilor. Dacă se manifestă 


arareori, e pentru că fondul ereditar al 


sentimentelor unui neam este cel mai stabil 
element al acestuia. 

Epoca actuală reprezintă unul din acele 
momente critice în care gândirea umană e 
pe cale să se transforme. 

La baza acestei transformări se află doi 
factori fundamentali. Primul constă în 
distrugerea credințelor religioase, politice şi 
sociale din care au provenit toate 
elementele civilizaţiei noastre. Al doilea 
constă în apariţia unor condiţii de existenţă 
şi gândire cu totul noi, generate de 
descoperirile moderne din ştiinţă şi 
industrie. 

Cum ideile trecutului, deşi zdruncinate, 
sunt încă foarte puternice, iar cele care 
trebuie să le înlocuiască sunt abia în curs de 
formare, epoca modernă reprezintă o 


perioadă de tranziţie şi anarhie. 


Nu e uşor să spui de pe acum ce va ieşi 
într-o bună zi dintr-o asemenea perioadă, în 
mod obligatoriu întrucâtva haotică. Pe baza 
căror idei fundamentale vor fi edificate 
societăţile care vor urma societăţii noastre? 
Nu ştim, deocamdată. Putem prevedea însă, 
chiar şi de pe acum, că vor trebui să ţină 
seama de o forţă nouă - ultimă regină a 
epocii moderne: forţa mulțimilor. Pe ruinele 
atâtor idei, considerate adevărate odinioară 
şi neînsufleţite astăzi, pe ruinele atâtor 
stăpâniri distruse, una după alta, de 
revoluţii, s-a înălţat această unică forţă, ce 
pare că trebuie să le absoarbă curând pe 
toate celelalte. Când străbunele noastre 
credinţe se clatină şi pier treptat, când 
străvechii stâlpi ai societăţii se prăbuşesc 
rând pe rând, actele mulțimilor constituie 


unica forţă de nimic ameninţată, al cărei 


prestigiu sporeşte necontenit. Intrăm într-o 
veritabilă ERĂ A MULȚIMILOR. 

Aproape cu un secol în urmă, 
principalele cauze ale evenimentelor erau 
politica tradiţională a statelor şi rivalităţile 
dintre principi. Cel mai adesea, opinia 
mulțimilor nu era luată în considerare. 
Astăzi, tradiţiile politice, tendinţele 
individuale ale suveranilor, rivalităţile lor 
contează prea puţin. Glasul mulțimilor a 
devenit predominant. El le dictează regilor 
comportamentul. Soarta naţiunilor nu se 
mai hotărăşte în consiliile principilor, ci în 
sufletul mulțimilor. 

Venirea la putere, în viaţa politică, a 
maselor populare, transformarea lor 
treptată în clasă conducătoare reprezintă 
una din cele mai pregnante caracteristici 


ale epocii noastre de tranziţie. Această 


venire la putere nu a fost consfinţită, de 
fapt, prin votul universal, care a avut, 
vreme îndelungată, prea puţină influenţă şi 
care putea fi uşor orientat la început. Forţa 
mulțimilor a luat naştere, mai întâi, prin 
propagarea anumitor idei, lent implantate în 
mintea oamenilor, apoi prin asocierea 
treptată a unor indivizi gata să pună în 
aplicare concepţii până atunci teoretice. 
Această asociere a permis mulțimilor să-şi 
formeze idei - dacă nu foarte juste, cel puţin 
foarte hotărâte - cu privire la interesele lor 
şi să devină conştiente de forţa lor. Ele 
înfiinţează sindicate în faţa cărora toate 
autorităţile capitulează, burse ale muncii 
care, în ciuda legilor economice, au tendinţa 
să reglementeze condiţiile de muncă şi 
salarizare. Trimit în adunările 


guvernamentale reprezentanţi lipsiţi de 


orice iniţiativă, de orice independenţă, care, 
cel mai adesea, se limitează să fie doar 
purtătorii de cuvânt ai comitetelor care i-au 
ales. 

Astăzi, revendicările mulțimilor devin 
din ce în ce mai clare şi tind să distrugă de 
sus şi până jos societatea actuală, spre a o 
readuce la acel comunism primitiv care era 
starea firească a tuturor grupărilor umane, 
înainte ca zorii civilizaţiei să se ivească. 
Limitare a orelor de muncă, expropriere a 
minelor, a câilor ferate, a uzinelor şi 
pământurilor; împărţire egală a produselor, 
eliminarea claselor de sus în favoarea 
maselor populare etc. lată care sunt 
revendicările. 

Puțin capabile să judece, mulțimile se 
arată, dimpotrivă, extrem de capabile să 


acţioneze. Organizarea actuală face ca forţa 


lor să fie imensă. Dogmele pe care le vedem 
zămislindu-se vor căpăta curând puterea 
vechilor dogme, adică o forţă tiranică şi 
suverană care le pune în afara oricăror 
discuţii. Dreptul divin al mulțimilor se 
substituie dreptului divin al regilor. 

Autorii apreciaţi de burghezia noastră - 
care îi ilustrează cel mai bine ideile 
întrucâtva înguste, vederile întrucâtva 
mioape, scepticismul întrucâtva sumar, 
egoismul adesea excesiv - intră în panică în 
fața noii puteri, pe care-o văd sporind, şi 
pentru a combate haosul din minți 
adreseazā apeluri disperate forțelor morale 
ale Bisericii, pe care le dispreţuiau atât 
odinioară. Vorbesc despre falimentul ştiinţei 
şi ne reamintesc de învăţătura privind 
adevărurile revelate. Dar aceşti proaspăt 


convertiți uită că, dacă graţia divină s-a 


pogorât cu adevărat asupră-le, ea nu poate 
totuşi avea aceeaşi putere asupra sufletelor 
cărora puţin le pasă de problemele 
transcendente. Mulţimile resping astăzi zeii 
pe care foştii lor stăpâni i-au renegat şi 
distrus ieri. Râurile nu curg niciodată înspre 
izvoare. 

Ştiinţa nu a dat defel faliment şi nu are 
nimic de-a face cu anarhia ce domneşte 
acum în minţile oamenilor şi nici cu noua 
putere care creşte din sânul acestei anarhii. 
Ea ne-a promis adevărul său, cel puţin, 
cunoaşterea unor relaţii accesibile minţii 
noastre; nu ne-a promis niciodată nici 
pacea, nici fericirea. Absolut indiferentă la 
sentimentele noastre, ea nu ne aude 
tânguirile şi nimic nu ne mai poate reda 
iluziile pe care le-a risipit. 


Simptome generalizate indică, la toate 


naţiunile, creşterea rapidă a forței 
mulțimilor. Şi va trebui să îndurăm tot ceea 
ce decurge de aici. Acuzaţiile nu sunt decât 
vorbe goale. Poate că venirea la putere a 
mulțimilor va desemna o ultimă etapă a 
civilizaţiilor occidentale, o întoarcere la 
acele perioade confuze de anarhie care 
preced ivirea unor noi societăţi. Dar cum 
ne-am putea opune? 

Până acum rolul cel mai evident al 
mulțimilor a fost acela de a distruge din 
temelii vechile civilizaţii. Istoria ne învaţă 
că în clipa în care forţele morale, armătură 
a oricărei societăţi, îşi pierd orice tărie, 
distrugerea finală este săvârşită de aceste 
mase inconştiente şi brutale, considerate, 
pe drept cuvânt, barbare. Civilizaţiile au 
fost create şi conduse până acum de o mică 


elită intelectuală şi niciodată de mulţimi. 


Forţa acestora nu se manifestă decât în 
distrugeri. Dominația lor reprezintă 
întotdeauna o fază de haos. O civilizație 
presupune reguli fixe, o anumită disciplină, 
trecerea de la instincte la rațiune, 
previziunea viitorului, un grad înalt de 
cultură - condiții complet inaccesibile 
mulțimilor lăsate în voia lor. Prin forţa lor, 
exclusiv distructivă, ele acţionează precum 
ac, ei microbi care grăbesc descompunerea 
trupurilor slăbite sau a cadavrelor. Când 
edificiul unei civilizaţii este mâncat de 
viermi, mulțimile îi aduc prăbuşirea. Atunci 
se manifestă rolul lor. Pentru o clipă, forţa 
oarbă a numărului devine singura logică a 
istoriei. 

Oare la fel se va întâmpla şi cu 
civilizaţia noastră? Temeri există, dar nu şi 


un nimic cert. 


Să îndurăm mai bine resemnaţi domnia 
mulțimilor, dacă mâini nepricepute au 
răsturnat, una după alta, toate barierele ce 
le puteau opri... 

Aceste mulţimi, despre care se vorbeşte 
astăzi atâta, ne sunt extrem de puţin 
cunoscute. Trâind departe de ele, psihologii 
profesionişti nu le-au cunoscut niciodată, 
neocupându-se de ele decât sub aspectul 
fărădelegilor pe care sunt capabile să le 
comită. Există, fără îndoială, mulţimi 
criminale, dar există totodată şi mulţimi 
virtuoase, şi mulţimi eroice şi încă multe 
altele. Fărădelegile mulțimilor nu constituie 
decât o manifestare particulară a 
psihologici lor şi nu-ţi permit să le cunoşti 
constituţia mentală mai mult decât pe cea a 
unui individ căruia i-ai descrie doar viciile. 


La drept vorbind însă, stăpânitorii 


lumii, întemeietorii de religii sau imperii, 
apostolii tuturor credințelor, iluştrii oameni 
de stat şi, într-o sferă mai modestă, simplii 
conducători de mici colectivităţi umane au 
fost întotdeauna, în chip inconştient, buni 
psihologi, având o cunoaştere instinctivă, 
adesea foarte sigură, a sufletului mulțimilor. 
Cunoscându-l bine, i-au devenit uşor 
stăpâni. Napoleon pricepea de minune 
psihologia mulțimilor franceze, dar s-a 
înşelat uneori complet în ce priveşte 
psihologia altor neamuri’. 

În cunoaşterea psihologiei mulțimilor 
rezidă singura resursă a omului de stat care 
vrea - nu să le cârmuiască, pentru că lucrul 
acesta a devenit extrem de dificil în ziua de 


azi, ci, măcar, sā nu fie pe de-a-ntregul 


3 De altfel, nici consilierii săi cei mai subtili nu au înţeles-o mai bine. Talleyrand ti acria că „Spania va 
primi pe soldaţii săi ca pe nişte eliberatori", l-a primit de fapt ca pe nişte fiare sălbatice. Un psiholog 
care ar fi cunoscut instinctele ereditare ale acestui neam ar li pu tut uşor prevedea acest lucru. 
Această necunoaştere l-a făcut să pornească, mai ninn In Spa- nia şi Rusia, războaiele care i-au 
pregătit căderea. 


cârmuit de ele. 

Psihologia mulțimilor arată cât de mică 
este influenţa pe care legile şi instituţiile o 
exercită asupra firii lor impulsive şi cât de 
incapabile sunt ele de a avea vreun fel de 
opinii, în afara celor ce le-au fost sugerate. 
Nu pot fi nicidecum conduse după norme 
rezultate din conceptul teoretic de echitate 
pură. Numai impresiile pe care le-ai sădit în 
sufletul lor izbutesc să le cucerească. Dacă 
un legiuitor ar vrea, de exemplu, să 
stabilească un nou impozit, ar trebui oare 
să-l aleagă pe cel mai îndreptăţit, sub 
aspect teoretic? în niciun caz. Pentru 
mulţimi, cel mai puţin îndreptăţit, va fi de 
fapt cel mai bun, cu condiţia să fie cel mai 
puţin evident şi, în aparenţă, cel mai puţin 
apăsător. lată de ce un impozit indirect, 


chiar exorbitant, va fi întotdeauna acceptat 


de mulţime. Fiind perceput zilnic, din 
obiecte de larg consum, în fracțiuni de 
centimă, nu-i stânjeneşte obiceiurile şi n-o 
impresionează peste măsură. Înlocuiţi-l cu 
un impozit proporţional asupra salariilor 
sau altor venituri, plătibil dintr-odată şi, 
chiar dacă e de zece ori mai mic decât 
celălalt, va stârni proteste unanime. 
Centimelor invizibile din fiecare zi li se 
substituie, într-adevăr, o sumă globală 
relativ ridicată şi, ca atare, extrem de 
impresionantă. Ar fi trecut neobservată 
doar dacă ar fi fost pusă de-o parte, ban cu 
ban; dar acest procedeu de economisire 
presupune o anumită doză de previziune, de 
care mulțimile sunt incapabile. 

Exemplul precedent le pune într-o 
lumină extrem de limpede mentalitatea. 


Ea nu-i scăpa unui psiholog precum 


Napoleon; pe când legiuitorii, necunoscând 
sufletul mulțimilor, nu pot nicidecum să o 
înţeleagă. Experiența nu i-a învățat 
îndeajuns că oamenii nu se conduc 
niciodată după preceptele purei raţiuni. 

Psihologia mulțimilor ar putea fi 
ilustrată prin multe alte fapte. Cunoaşterea 
sa clarifică perfect anumite fenomene 
istorice şi economice, care altfel sunt 
absolut de neînțeles. 

Fie şi numai din pură curiozitate, 
studiul psihologiei mulțimilor ar merita 
aşadar să fie încercat. Este la fel de 
interesant să cunoşti mobilurile actelor 
omeneşti pe cât e de interesant să cunoşti 
un mineral sau o plantă. 

Studiul nostru privind sufletul 
mulțimilor nu poate fi decât o scurtă 


sinteză, un simplu rezumat al cercetărilor 


noastre. Nu trebuie să-i cereţi mai mult 
decât nişte imagini sugestive. Alte studii vor 
face să rodească ogorul. Noi am aruncat 
doar sămânța, într-un sol complet 
neexplorat încă.“ 

CARTEA ÎNTÂI SUFLETUL 
MULȚIMILOR 

CAPITOLUL I CARACTERISTICI 
GENERALE ALE MULȚIMILOR. LEGEA 
PSIHOLOGICA A UNITĂŢII LOR MENTALE 

Ce este o mulţime din punct de vedere 
psihologic - 0 mare aglomerare de indivizi 
nu este suficientă pentru a alcătui o 
mulţime - Caracteristici speciale ale 


4 Puţinii autori care s-au ocupat de studiul psihologic al mulțimilor le-au examinat, cum spuneam 
mai sus, numai sub aspectul fărădelegilor lor. Cum nu am consacrat acestui su- biect decît un capitol 
scurt, trimit cititorul la studiile domnului Tarde şi la volumaşul d-lui Sighele, Mu/ţimi/e criminale. 
Această ultimă lucrare nu conţine nici o idee personală a auto- rului, dar e o compilaţie de fapte 
valoroase pentru psihologi. Concluziile mele asupra cri- minalităţii şi moralității mulțimilor sînt, de 
altfel, absolut contrare celor ale autorilor citați. Se pot găsi în diverse lucrări de-ale mele, şi mai ales în 
Psihologia socialismului, cîteva consecinţe ale legilor ce guvernează psihologia mulțimilor. Ele pot fi de 
altfel folosite în domeniile cele mai diverse. DI.A.Gevaert, director al Conservatorului regal din 
Bruxelles, a descoperit recent o aplicaţie remarcabilă a legilor expuse de noi, în domeniul muzicii, pe 
care o consideră, pe bună dreptate, „o artă a mulțimilor". „Datorită celor două lucrări ale domniei 
voastre, îmi scrie ilustrul profesor, trimiţindu-mi memoriul său, am găsit soluţia unei probleme pe care 
o consideram insolubilă mai înainte: uimitoarea aptitudine a oricărei mulţimi de a pricepe o operă 
muzicală recentă sau veche, indigenă sau străină, simplă sau complexă - cu condiţia de a fi executată 
cu măiestrie de o orchestră condusă de un dirijor entuziast". DI.Gevaert arată admirabil de ce „o 
operă, rămasă de neînțeles pentru acei mu- zicieni merituoşi care îi citesc partitura în singurătatea 
biroului lor, va fi uneori pricepută dintr-o dată de un auditoriu lipsit de orice cultură tehnică în 
domeniu". Şi explică la fel de bine de ce aceste impresii estetice nu lasă nici o urmă. 


mulțimilor psihologice -  Direcţionarea 
strictă a ideilor şi sentimentelor la indivizii 
din care sunt compuse şi dispariţia 
personalităţii acestora - Mulțimea e 
întotdeauna dominată de inconştient - 
Dispariţia vieţii cerebrale şi preponderența 
celei medulare - Diminuarea inteligenţei şi 
transformarea completă a sentimentelor - 
Sentimentele transformate pot fi mai bune 
sau mai rele decât ale indivizilor din care e 
alcătuită mulţimea - Mulțimea e la fel de 
lesne eroică sau criminală. 

În sensul său obişnuit, cuvântul 
mulţime desemnează o adunare de indivizi 
oarecare, indiferent ce naționalitate, 
profesiune sau sex au, indiferent, de 
asemenea, de împrejurările ce-i reunesc 
întâmplător. 


Din punct de vedere psihologic, însă, 


expresia de mulţime are cu totul altă 
semnificaţie. În anumite împrejurări, şi 
numai în acestea, o aglomerare de oameni 
capătă caracteristici noi, extrem de diferite 
de ale fiecăruia din indivizii ce o compun. 
Personalitatea conştientă dispare, 
sentimentele şi ideile tuturor elementelor 
componente fiind orientate într-o aceeaşi 
direcţie. Se formează un suflet colectiv, 
desigur temporar, dar prezentând 
caracteristici foarte clare. Colectivitatea 
devine atunci ceea ce voi numi, în lipsa unei 
expresii mai potrivite, o mulţime structurată 
sau, dacă preferaţi, o mulţime psihologică. 
Ea constituie o unică fiinţă şi se supune 
legii unităţii mentale a mulțimilor. 

Faptul că mai mulţi indivizi se află 
întâmplător laolaltă nu le conferă 


caracteristicile unei mulţimi structurate. O 


mie de indivizi reuniți din întâmplare într-o 
piaţă publică, fără vreun scop precis, nu 
constituie nicidecum o mulţime psihologică. 
Pentru a căpăta caracteristici speciale, este 
nevoie de influenţa anumitor stimuli, a 
căror natură va trebui s-o determinăm. 
Dispariţia personalităţii conştiente şi 
orientarea sentimentelor şi gândurilor într-o 
aceeaşi direcție, primele trăsături ale 
mulțimii pe cale de structurare, nu 
presupun întotdeauna prezența simultană a 
mai multor indivizi în acelaşi loc. Sub 
influența anumitor emoții violente, cu ocazia 
unui mare eveniment naţional, de pildă, mii 
de indivizi izolaţi pot căpăta, la un moment 
dat, caracteristicile unei mulţimi 
psihologice. Este suficientă atunci o 
întâmplare, de orice fel, care să-i reunească, 


pentru ca modul lor de comportare să 


capete imediat aspectul specific al actelor 
mulțimilor. În anumite ceasuri ale istoriei, o 
mână de oameni poate constitui o mulţime 
psihologică, pe când sute de indivizi reuniți 
întâmplător pot să nu constituie o astfel de 
mulţime. Pe de altă parte, un întreg popor, 
chiar în lipsa vreunei aglomerări vizibile de 
oameni, devine câteodată, printr-o influenţă 
sau alta, o mulţime. 

O dată formată, mulţimea psihologică 
va căpăta anumite caracteristici generale 
provizorii, dar determinabile. Acestor 
caracteristici generale li se adaugă 
caracteristici specifice, variabile în funcție 
de elementele care compun mulțimea şi 
care îi pot modifica structura mentală. 

Mulţimile psihologice sunt susceptibile 
aşadar de o clasificare. Studiul acestei 


clasificări ne va arăta că o mulţime 


eterogenă, compusă din elemente diferite, 
are caracteristici comune cu o mulţime 
omogenă, compusă din elemente mai mult 
sau mai puţin asemănătoare (secte, caste şi 
clase) şi că, pe lângă aceste caracteristici 
comune, există particularităţi care ne 
permit să le diferenţiem. 

Înainte de a ne ocupa de diversele 
categorii de mulțimi, sā  examinăm 
caracteristicile comune tuturor mulțimilor. 
Vom proceda ca naturaliştii, determinând 
mai întâi caracteristicile generale ale 
indivizilor dintr-o familie, iar apoi 
caracteristicile specifice care deosebesc 
genurile şi speciile cuprinse în acea familie. 

Nu e uşor sā descrii sufletul mulțimilor, 
căci structura sa variază nu numai în 
funcție de neam şi de componența 


colectivităţilor, ci şi în funcţie de natura şi 


intensitatea stimulilor la care ele sunt 
supuse. De altfel, studiul psihologic al unei 
fiinţe oarecare prezintă aceeaşi dificultate. 
Indivizii au un caracter constant doar în 
romane, nu şi în viaţa reală. Numai 
uniformitatea mediilor creează aparenta 
uniformitate a caracterelor. Am arătat în 
altă parte că toate constituţiile mentale 
conţin caracteristici potenţiale, care pot 
deveni manifeste sub efectul unei schimbări 
bruşte de mediu. lată de ce, printre adepţii 
cei mai crunţi ai Convenţiei, se găseau 
burghezi inofensivi, care în împrejurări 
obişnuite ar fi fost nişte notari paşnici sau 
nişte magistrați virtuoşi. O dată furtuna 
calmată, ei au revenit la caracterul lor 
normal. Napoleon şi-a găsit printre ei 
slujitorii cei mai docili. 


Cum nu putem studia aici toate etapele 


de formare a mulțimilor, ne vom ocupa mai 
ales de mulțimile aflate în faza de completă 
structurare. Vom vedea astfel ce pot deveni 
ele în final şi nu ce sunt moment de 
moment. Numai în această fază înaintată de 
structurare, pe fondul invariabil şi 
dominant, propriu neamului, se suprapun 
anumite caracteristici noi şi specifice, 
determinând orientarea tuturor 
sentimentelor şi gândurilor colectivităţii 
într-o aceeaşi direcţie. Atunci, doar, se 
manifestă ceea ce am numit mai sus legea 
psihologică a unităţii mentale a mulțimilor. 
Unele caracteristici psihologice ale 
mulțimilor sunt comune cu cele ale 
indivizilor izolaţi; altele, dimpotrivă, nu se 
întâlnesc decât la colectivităţi. Vom studia 
mai întâi aceste caracteristici specifice, spre 


a le arăta mai bine importanţa. 


Lucrul cel mai izbitor la o mulţime 
psihologică e următorul: oricare ar fi 
indivizii ce o alcătuiesc, oricât de 
asemănătoare sau diferite pot fi modurile 
lor de viaţă, ocupațiile lor, caracterul sau 
inteligenţa lor, simplul fapt că ei s-au 
transformat în mulţime îi înzestrează cu un 
fel de suflet colectiv. Sufletul acesta îi face 
să simtă, să gândească şi să acţioneze într- 
un mod cu totul diferit de cel în care ar 
simţi, ar gândi şi ar acţiona, izolat fiind, 
fiecare dintre ei. Anumite idei, anumite 
sentimente nu se ivesc sau nu se transformă 
în acte decât la indivizii dintr-o mulţime. 
Mulțimea psihologică este o fiinţă 
provizorie, alcătuită din elemente eterogene 
sudate doar pentru o clipă, exact aşa cum 
celulele unui corp viu formează, reunindu- 


se, o fiinţă nouă, ce manifestă caracteristici 


cu mult diferite de ale fiecărei celule în 
parte. 

Contrar unei păreri, pe care eşti 
surprins să o găseşti exprimată de un filosof 
atât de pătrunzător ca Herbert Spencer, în 
agregatul ce constituie o mulţime nu se 
produce nicidecum o însumare şi mediere a 
elementelor, ci combinarea şi crearea de 
caracteristici noi. La fel se întâmplă în 
chimie. Anumite elemente puse în prezenţa 
altora, bazele şi acizii de pildă, se combină 
spre a forma un corp nou, înzestrat cu 
proprietăţi diferite de cele ale corpurilor ce 
l-au alcătuit. 

E uşor de constatat ce mult diferă 
individul mulţimii de individul izolat; dar 
cauzele acestei diferenţe nu sunt chiar aşa 
uşor de descoperit. 


Pentru a izbuti să le întrezărim, trebuie 


mai întâi să ne reamintim următoarea 
observaţie a psihologiei moderne: nu numai 
în viaţa organică, dar chiar şi în 
funcţionarea inteligenţei, fenomenele 
inconştiente joacă un rol predominant. Viaţa 
conştientă a spiritului are un rol mult mai 
palid decât viaţa sa inconştientă. Analistul 
cel mai subtil, observatorul cel mai 
pătrunzător nu reuşesc să descopere decât 
un număr infim din mobilurile inconştiente 
ce o determină. Actele noastre conştiente 
provin dintr-un substrat inconştient alcătuit 
mai ales din influenţe ereditare. Acest 
substrat cuprinde nenumăratele sedimente 
ancestrale, care constituie sufletul 
neamului. În spatele cauzelor mărturisite 
ale actelor noastre se află cauze secrete, 
necunoscute nouă. Majoritatea actelor 


noastre de fiecare zi sunt efectele unor 


mobiluri ascunse care ne scapă. 

Tocmai prin elementele inconştiente 
compun sufletul unui neam se aseamănă 
indivizii acelui neam. Prin elementele 
conştiente, rezultate ale educaţiei dar, mai 
ales, ale unei eredităţi de excepţie, indivizii 
se deosebesc. Oamenii cei mai diferiţi ca 
inteligenţă au adesea instincte, pasiuni, 
sentimente identice. În tot ceea ce ţine de 
sentiment - religie, politică, morală, 
simpatii, antipatii etc. - cei mai de seamă 
oameni nu depăşesc decât arareori nivelul 
indivizilor obişnuiţi, între un matematician 
celebru şi cizmarul său poate exista o 
prăpastie sub raport intelectual, dar din 
punct de vedere al caracterului şi al 
credințelor, diferenţa e deseori nulă sau 
foarte mică. 


Or, tocmai aceste însuşiri generale ale 


caracterului - dirijate de inconştient şi 
posedate, cam în acelaşi grad, de 
majoritatea indivizilor normali ai unui neam 
- sunt cele care, în cazul mulțimilor, se pun 
în comun. În sufletul colectiv, aptitudinile 
intelectuale ale oamenilor şi, în consecinţă, 
individualitatea lor se şterg. Eterogenul se 
îneacă în omogen şi însuşirile inconştiente 
domină. 

Această punere în comun a însuşirilor 
obişnuite ne explică de ce mulțimile nu sunt 
capabile să îndeplinească acte care reclamă 
o inteligenţă superioară. Hotărârile de 
interes general luate de o adunare de 
oameni  merituoşi, dar de specialități 
diverse, nu sunt sensibil superioare 
hotărâţilor pe care le-ar lua o adunare de 
imbecili. Căci ei nu pot, de fapt, decât să 


pună laolaltă acele însuşiri mediocre, pe 


care le posedă toată lumea. Mulţimile nu 
cumulează inteligenţa, ci mediocritatea. Nu 
are toată lumea - se spune adesea - 
inteligenţa lui Voltaire. Fireşte că Voltaire e 
mai inteligent ca toată lumea, dacă prin 
„toată lumea”. Înţelegem mulţimea. 

Dar dacă indivizii dintr-o mulţime s-ar 
mărgini la a-şi contopi însuşirile lor 
obişnuite, ar exista doar o mediere şi nu, 
aşa cum spuneam, crearea de noi 
caracteristici. În ce mod se stabilesc aceste 
caracteristici? Să o studiem acum. 

Apariţia caracteristicilor specifice ale 
mulțimilor e determinată de diverse cauze. 
Prima este că individul dintr-o mulţime 
capătă, pur şi simplu graţie numărului, 
sentimentul unei puteri imvincibile, ce îi 
permite să cedeze unor instincte pe care, 


izolat fiind, ar fi fost nevoit să şi le 


înfrâneze. El le va ceda cu atât mai bucuros 
cu cât, mulţimea fiind anonimă şi, în 
consecinţă, lipsită de răspundere, 
sentimentul responsabilităţii, care produce 
întotdeauna reţineri în indivizi, dispare cu 
desăvârşire. 

O a doua cauză care determină de 
asemenea la mulţimi manifestarea unor 
caracteristici specifice şi care determină, 
totodată, orientarea lor, este contagiunea 
mentală. Contagiunea este un fenomen uşor 
de constatat, dar neexplicat încă şi care 
trebuie legat de fenomenele de ordin 
hipnotic pe care le vom studia imediat. 
Orice sentiment, orice act este, în cazul 
unei mulţimi, contagios, atât de contagios 
încât individul îşi jertfeşte cu cea mai mare 
uşurinţă interesul personal în favoarea 


interesului colectiv. lată o aptitudine 


contrară naturii sale, de care omul nu 
devine capabil decât în clipa când face 
parte dintr-o mulţime. 

O a treia cauză, şi de departe cea mai 
importantă, determină în indivizii dintr-o 
mulţime caracteristici specifice, adesea 
absolut opuse celor ale individului izolat. 
Este vorba de sugestibilitate, al cărei efect 
este, de altfel, contagiunea menționată mai 
sus. 

Pentru a înțelege acest fenomen, 
trebuie sā ţinem seama de anumite 
descoperiri recente din fiziologie. Ştim 
astăzi că un individ poate fi adus într-o 
asemenea stare, încât,  pierzându-şi 
personalitatea conştientă, ajunge sā se 
supună tuturor sugestiilor celui care l-a 
făcut să şi-o piardă şi comite acte cu totul 


contrare caracterului şi obiceiurilor sale. 


Or, observaţii atente par să dovedească 
faptul că individul scufundat o vreme într-o 
mulţime în acţiune ajunge curând - în urma 
unor efluvii care se degajă sau dintr-o altă 
cauză, încă necunoscută - într-o stare 
specială, foarte apropiată de starea de 
fascinaţie a  hipnotizatului în mâinile 
hipnotizatorului său. Viaţa creierului fiind 
paralizată la subiectul hipnotizat, acesta 
devine sclavul tuturor activităţilor sale 
inconştiente, pe care hipnotizatorul le 
conduce după bunul său plac. 
Personalitatea conştientă dispare, voinţa şi 
discernământul sunt abolite. Sentimentele 
şi gândurile sunt atunci orientate în sensul 
hotărât de hipnotizator. 

Aceasta este, întrucâtva, starea 
individului care face parte dintr-o mulțime. 


Nu mai este conştient de actele sale. Ca şi 


în cazul hipnotizatului, în timp ce anumite 
facultăţi îi sunt distruse, altele pot fi aduse 
la un grad de extremă exaltare. Influenţa 
unei sugestii îl va face să se lanseze, cu o 
impetuozitate irezistibilă, în îndeplinirea 
anumitor acte. Impetuozitate mai irezistibilă 
încă în cazul mulțimilor, decât în cel al 
subiectului hipnotizat, deoarece sugestia, 
fiind aceeaşi pentru toţi indivizii, se 
exacerbează prin reciprocitate. Acele 
elemente componente ale unei mulţimi care 
posedă o personalitate destul de puternică 
pentru a rezista sugestiei sunt în număr 
prea mic şi sunt luate de val. Ele pot, cel 
mult, să încerce o diversiune, printr-o 
sugestie diferită. Un cuvânt fericit, o 
imagine evocată la momentul potrivit au 
deturnat uneori mulțimile de la actele cele 


mai sângeroase. 


Aşadar, dispariţia personalităţii 
conştiente, preponderența personalității 
inconștiente, orientarea într-un acelaşi sens, 
prin sugestie şi contagiune, a sentimentelor 
şi ideilor, tendinţa de a transforma de îndată 
în acte ideile sugerate - iată care sunt 
caracteristicile principale ale individului 
mulţimii. El nu mai este el însuşi, ci un 
automat pe care voinţa sa a ajuns să nu-l 
mai poată dirija. 

Prin simplul fapt că aparţine unei 
mulţimi, omul coboară aşadar cu mai multe 
trepte pe scara civilizaţiei. Izolat, el poate fi 
un individ cultivat, în mulţime însă este un 
instinctual j) rin urmare un barbar. Are 
spontaneitatea, violența, cruzimea şi, 
totodată, entuziasmul şi eroismul fiinţelor 
primitive. Se apropie încă mai mult de ele 


prin uşurinţa cu care este impresionat de 


cuvinte, de imagini şi condus la acte care-i 
lezează cele mai evidente interese. În 
mulţime, individul este un fir de nisip 
printre alte fire de nisip, pe care vântul le 
împrăştie după voie. 

Şi iată cum se face că juriile dau 
verdicte pe care fiecare jurat, ca individ, le- 
ar dezaproba, că adunările parlamentare 
adoptă legi şi măsuri pe care fiecare din 
membrii ce le compun le-ar condamna. 
Fiecare om al Convenţiei în parte era un 
burghez cu obiceiuri paşnice. Reuniţi în 
mulţime, aceşti oameni n-au ezitat, sub 
influenţa câtorva conducători, să trimită la 
ghilotină indivizi absolut nevinovaţi; şi, 
contrar tuturor intereselor lor, au renunţat 
la propria  inviolabilitate  decimându-se 
singuri între ei. 


Dar nu numai prin actele sale diferă 


individul din mulţime de eul său obişnuit, 
înainte chiar de a-şi fi pierdut complet 
independenţa, ideile şi sentimentele sale s- 
au transformat într-atât, încât l-au schimbat 
pe zgârcit în risipitor, pe sceptic în 
credincios, pe omul cinstit în criminal, pe 
poltron în erou. Actul de renunțare la toate 
privilegiile sale, votat de nobilime, într-un 
moment de entuziasm, în faimoasa noapte 
de 4 august 1789, nu ar fi fost cu siguranţă 
acceptat de niciunul din membrii săi în 
parte. 

Din observaţiile precedente, putem 
trage concluzia că mulţimea este 
întotdeauna inferioară, sub aspect 
intelectual, omului izolat. Dar din punct de 
vedere al sentimentelor şi al actelor 
provocate de aceste sentimente, ea poate, 


în funcţie de împrejurări, să fie mai bună 


sau mai rea. Totul depinde de modul în care 
este sugestionată. lată ce n-au ştiut cei care 
au studiat mulțimile doar sub aspectul 
fărădelegilor lor. Mulţimile sunt adesea 
criminale, desigur, dar şi adesea eroice. Pot 
fi uşor făcute să se lase ucise pentru 
triumful unei credinţe sau al unei idei, le 
poate fi insuflat entuziasmul pentru glorie şi 
onoare, pot fi antrenate în luptă, aproape 
fără hrană şi arme, ca în timpul Cruciadelor, 
spre a elibera de necredincioşi mormântul 
unui zeu sau, ca în 93, spre a-şi apăra 
pământul strămoşesc. Sunt fapte de eroism 
întrucâtva inconştiente, desigur, dar cu 
asemenea fapte se scrie istoria. Dacă n-am 
avea de pus pe seama popoarelor decât 
mari acte gândite la rece, în analele lumii n- 


ar fi prea multe de consemnat. 


CAPITOLUL II SENTIMENTELE ŞI 
MORALITATEA MULȚIMILOR 

şi  Impulsivitatea, mobilitatea şi 
iritabilitatea mulțimilor - Mulțimea - jucărie 
a oricăror stimuli exteriori, cărora le 
reflectă neîncetatele fluctuații - Impulsurile 
primite sunt atât de imperioase, încât 
interesul personal păleşte 

— Nimic nu este premeditat, în cazul 
mulțimilor - Efectul neamului - 

$2. Sugestibilitatea şi credulitatea 
mulțimilor - Supunerea lor la sugestii 

— Imaginile ce li se evocă sunt luate de 
ele drept realităţi - în ce măsură aceste 
imagini sunt asemănătoare pentru toţi 
indivizii ce compun o mulţime 

— într-o mulţime, savantul şi imbecilul 
devin egali - Diverse exemple de iluzii la 


care sunt supuşi toţi indivizii unei mulţimi - 


Nu se poate avea încredere în mărturiile 
mulţimii - Unanimitatea a numeroşi martori 
e cea mai proastă dovadă care se poate 
invoca pentru a stabili un fapt - Valoarea 
redusă a cărţilor de istorie - 

$3.  Exagerare şi  simplism în 
sentimentele mulțimilor -  Mulţimile nu 
cunosc nici îndoiala, nici nesiguranța şi tind 
întotdeauna spre extreme - Sentimentele 
lor sunt mereu excesive - 

$4.  Intleranţa,  autoritarismul şi 
conservatorismul mulțimilor - Cauzele 
acestor sentimente - Slugărnicia mulțimilor 
în fața unei autorități puternice - Instinctele 
revoluționare momentane ale mulțimilor nu 
le împiedică să fie extrem de conservatoare 
- Ele sunt ostile din instinct schimbărilor şi 
progresului - 


$5. Moralitatea mulțimilor - Moralitatea 


mulțimilor poate. În funcţie de sugestii, să 
fie sau mult mai joasă, sau mult mai înaltă 
decât cea a indivizilor care o alcătuiesc - 
Explicaţie şi exemple - Mulţimile sunt 
rareori conduse de interes, care este cel 
mai adesea singurul mobil al individului 
izolat - Rolul moralizator al mulțimilor. 

După ce am arătat, la modul foarte 
general, principalele caracteristici ale 
mulțimilor, le vom studia acum în detaliu. 

Mai multe caracteristici specifice ale 
mulțimilor, precum impulsivitatea, 
iritabilitatea, incapacitatea de a raţiona, 
absenţa judecății şi a spiritului critic, 
exagerarea în sentimente şi multe altele se 
pot observa de asemenea la fiinţele ce 
aparţin formelor inferioare de evoluţie, cum 
sunt sălbaticul şi copilul. Este o analogie pe 


care o  menţionez doar în treacăt. 


Demonstrarea sa ar depăşi cadrul acestei 
lucrări. Ar fi de altfel inutilă pentru 
persoanele care cunosc psihologia 
primitivilor şi le-ar convinge prea puţin pe 
cele care nu o cunosc. 

Mā voi ocupa acum, succesiv, de 
diversele caracteristici uşor observabile la 
majoritatea mulțimilor. 

şi -  Impulsivitatea, mobilitatea şi 
iritabilitatea mulțimilor 

Când studiam caracteristicile sale 
fundamentale, spuneam că mulţimea este 
aproape exclusiv condusā de inconştient. 
Actele sale se află cu mult mai mult sub 
influența măduvei spinării decât sub cea a 
creierului. Acțiunile duse la îndeplinire pot 
fi perfecte ca execuție dar, nefiind conduse 
de creier individul acționează potrivit 


stimulilor întâmplători. Mulțimea - jucărie a 


tuturor stimulilor exteriori — le reflectă 
fluctuațiile neîncetate. Ea este deci sclava 
impulsurilor primite. Individul izolat poate fi 
supus aceloraşi stimuli ca omul mulţimii: 
cum raţiunea îi arată neajunsurile cedării, el 
nu va ceda. Acest fenomen se poate defini 
din punct de vedere fiziologic spunând că 
individul izolat are aptitudinea de a-şi 
domina reflexele, pe când mulţimii îi 
lipseşte această aptitudine. 

Diversele impulsuri cărora li se supun 
mulțimile pot fi, în funcţie de stimuli, 
generoase sau crude, eroice sau laşe, dar 
ele sunt întotdeauna într-atât de 
imperioase, încât însuşi simţul de 
conservare dispare în faţa lor. 

Cum stimulii capabili să sugestioneze 
mulțimile sunt diverşi şi cum mulțimile li se 


supun întotdeauna, ele sunt extrem de 


mobile. Le vezi trecând pe dată de la 
cruzimea cea mai sângeroasă la 
generozitatea sau la eroismul cel mai 
desăvârşit. Mulțimea este lesne călău, dar 
la fel de lesne martir. Şuvoaiele de sânge 
întru triumful tuturor credințelor, din sânul 
ei au curs. Nu e nevoie să ne întoarcem la 
vremurile eroice spre a vedea de ce sunt 
capabile mulțimile. Ele nu-şi precupeţesc 
niciodată viaţa într-o revoltă şi n-au trecut 
mulţi ani de când vreun general, ajungând 
brusc popular, putea găsi cu uşurinţă o sută 
de mii de oameni gata să moară pentru 
cauza sa. 

Premeditarea este aşadar cu totul 
străină mulțimilor. Ele pot străbate succesiv 
gama celor mai contradictorii sentimente, 
sub influenţa stimulilor de moment. Se 


aseamănă frunzelor, pe care uraganul le 


ridică, le împrăştie în toate direcţiile şi-apoi 
le lasă să se reaşeze pe pământ. Studiul 
anumitor mulțimi revoluționare ne va 
furniza câteva exemple privind 
nestatornicia sentimentelor lor. 

Datorită acestei mobilități, mulțimile 
sunt foarte greu de cârmuit, mai ales când o 
parte din organele puterii a căzut în mâinile 
lor. Dacă necesităţile vieţii cotidiene n-ar 
constitui un soi de regulator invizibil al 
evenimentelor, democraţiile n-ar putea 
nicidecum supravieţui. Dar mulțimile, care 
vor cu frenezie un lucru, nu-l vor pentru 
prea multă vreme. Sunt incapabile de voinţă 
statomică, aşa cum sunt incapabile de 
gândire. 

Mulțimea nu este însă doar impulsivă şi 
mobilă. Precum sălbaticul, ea nu admite 


vreo piedică între dorinţă şi realizarea 


acestei dorinţe, mai ales că numărul îi dă 
sentimentul unei forţe irezistibile. Pentru 
individul mulţimii, noţiunea de imposibil 
dispare. Omul izolat simte prea bine că n-ar 
putea, de unul singur, să dea foc unui palat, 
să jefuiască un magazin: şi, prin urmare, 
nici nu-i trece prin minte aşa ceva. Când 
face parte dintr-o mulţime, el devine 
conştient de puterea pe care i-o conferă 
numărul şi la prima sugestie de ucidere şi 
jaf cedează imediat. Piedicile neaşteptate 
sunt distruse cu frenezie. Dacă organismul 
uman ar permite permanenţa furiei, s-ar 
putea spune că starea normală a mulţimii în 
faţa unei piedici este furia. 

În iritabilitatea mulțimilor, în 
impulsivitatea şi mobilitatea lor, ca şi în 
cazul tuturor sentimentelor populare pe 


care le avem de studiat, intervin 


întotdeauna caracteristicile fundamentale 
ale neamului. Acestea constituie solul 
neschimbător în care ne  germinează 
sentimentele.  Mulţimile sunt iritabile şi 
impulsive, fără îndoială, dar în grade foarte 
diferite. Diferenţa dintre o mulţime latină şi 
una anglo-saxonă, de pildă, este izbitoare. 
Faptele recente ale istoriei noastre pun în 
lumină acest aspect. În 1870, publicarea 
unei simple telegrame care relata o 
presupusă insultă a fost de ajuns pentru a 
produce o explozie de furie, care a dus pe 
dată la un război îngrozitor. Câţiva ani mai 
târziu, anunţul telegrafic al unui eşec 
nesemnificativ la Langson provoca o nouă 
explozie, ce a atras răsturnarea imediată a 
guvernului. La aceeaşi dată, eşecul mult 
mai grav al unei expediţii engleze în faţa 


Kartoum-ului nu producea în Anglia decât o 


emoție minoră, neducând la schimbarea 
vreunui ministru. Mulţimile sunt 
pretutindeni feminine, dar dintre toate cele 
mai feminine sunt mulțimile latine. Cel ce se 
sprijină pe ele poate urca foarte sus şi 
foarte repede, dar se află mereu sub 
ameninţarea stâncii tarpeiene, de pe care 
va fi azvârlit cu siguranţă, cândva. 

$2. - Sugestibilitatea şi credulitatea 
mulțimilor 

Am spus că una din caracteristicile 
generale ale mulțimilor este excesiva lor 
sugestibilitate şi am arătat cât de 
contagioasă este o sugestie în sânul oricărei 
aglomerări umane; acest lucru explică 
orientarea rapidă a sentimentelor într-o 


direcţie determinată. 


Oricât de neutră am presupune-o, 


mulţimea se află cel mai adesea într-o stare 
de expectativă atentă, favorabilă sugestiei. 
Prima sugestie formulată se impune 
imediat, prin contagiune, tuturor creierelor 
şi stabileşte de îndată orientarea. La fiinţele 
sugestionate, ideea fixă tinde să se 
transforme în act. Fie că este vorba de a da 
foc unui palat sau de a săvârşi un act de 
devoțiune, mulţimea se învoieşte la fel de 
lesne. Totul va depinde de natura stimulului 
şi nu, ca în cazul individului izolat, de 
relaţiile ce există între actul sugerat şi 
cumpănirea raţională, care se poate opune 
realizării sale. 

De aceea, rătăcind mereu în zonele- 
limită ale  inconştienţei,  supunându-se 
tuturor sugestiilor, animate de o violenţă a 
sentimentelor proprie fiinţelor care nu pot 


apela la influenţe raţionale, lipsită de spirit 


critic, mulţimea nu poate să manifeste decât 
o credulitate excesivă. Neverosimilul nu 
există pentru ea şi trebuie să ne amintim 
acest lucru pentru a înţelege uşurinţa cu 
care se produc şi se răspândesc legendele şi 
poveştile cele mai extravagante”. 

Crearea de legende, care circulă aşa de 
uşor în mulţimi, nu este doar rezultatul unei 
totale credulităţi, ci şi al deformaţiilor 
uluitoare pe care le suferă evenimentele în 
imaginaţia indivizilor adunaţi laolaltă. Văzut 
de mulţime, evenimentul cel mai simplu 
devine curând un eveniment deformat. 
Mulțimea gândeşte în imagini, iar imaginea 
evocată evocă la rândul ei o altă serie de 
imagini, fără nicio legătură logică cu cea 


dintâi. Pricepem cu uşurinţă starea aceasta, 


5 Persoanele care au asistat la asediul Parisului au văzut numeroase exemple ale aces- tei credulităţi 
a mulțimilor privind lucruri absolut neverosimile. O luminare aprinsă la catul de sus al unei clădiri era 
de îndată luată drept un semnal dat asediatorilor. Două secunde de cugetare ar fi dovedit totuşi că 
asediatorilor le-ar fi fost absolut imposibil să perceapă licărirea acelei luminări la o distanţă de mai 
multe leghe. 


gândindu-ne la bizara succesiune de idei la 
care ne conduce câteodată evocarea unui 
fapt oarecare. Rațiunea arată incoerenţa 
unor asemenea imagini, dar mulţimea nu o 
vede; ea confundă cu evenimentul ceea ce i- 
a adăugat imaginaţia sa  deformantă. 
Incapabilă de a separa subiectivul de 
obiectiv, ea acceptă drept reale imaginile 
ce-i sunt evocate şi care nu au, cel mai 
adesea, decât o vagă înrudire cu faptul 
observat. 

S-ar părea că deformările la care 
supune o mulţime un eveniment oarecare 
căruia i-a fost martor ar trebui să fie 
nenumărate şi divers orientate, din moment 
ce oamenii care o alcătuiesc au 
temperamente foarte diverse. Dar nu e 
nicidecum aşa. În urma  contagiunii, 


deformările sunt de aceeaşi natură şi la fel 


orientate pentru toţi indivizii colectivităţii. 
Prima deformare percepută de unul din ei 
formează nucleul sugestiei contagioase. 
Înainte de a apărea tuturor cruciaților pe 
zidurile Ierusalimului, Sfântul Gheorghe nu 
a fost văzut, cu siguranţă, decât de un 
singur membru al asistenţei. Pe calea 
sugestiei şi a  contagiunii, miracolul 
semnalat a fost imediat acceptat de toată 
lumea. 

Acesta este mecanismul halucinaţiilor 
colective, atât de frecvente în istorie şi care 
par să aibă toate caracteristicile clasice ale 
autenticităţii, fiind vorba de fenomene 
constatate de mii de persoane. 

Calitatea mentală a indivizilor din care 
se compune mulţimea nu contrazice acest 
principiu. Calitatea aceasta nu are 


importanţă. Din clipa în care se află într-o 


mulţime, neştiutorul şi savantul devin la fel 
de incapabili de observaţie. 

Teza poate părea paradoxală. Pentru a 
o demonstra, ar trebui să reluâm un mare 
număr de fapte istorice şi volume întregi nu 
ne-ar fi de ajuns. 

Cum nu vreau totuşi să-i las cititorului 
impresia unor afirmaţii nedovedite, îi voi da 
câteva exemple, luate la întâmplare din 
multitudinea celor care ar putea fi citate. 

Faptul care urmează este dintre cele 
mai tipice căci este ales dintre halucinatiile 
colective care au bântuit o mulţime în care 
se găseau indivizi de toate felurile, atât 
neştiutori cât şi instruiți. El este relatat în 
treacăt de locotenentul de navă Julien Felix 
în cartea sa asupra curenților marini. 

Fregata La Belle-Poule explora marea 


pentru a găsi corveta Le Berceau de care se 


pierduse în urma unei furtuni violente. Era 
în plină zi, cu soare. Deodată, omul de cart 
semnalează o ambarcaţiune scoasă din uz. 
Echipajul îşi îndreaptă privirile spre punctul 
indicat şi toată lumea, ofiţeri şi marinari, 
percepe clar o plută remorcată de bărci, 
încărcată cu oameni care semnalau după 
ajutor. Amiralul Desfosses echipă o barcă 
spre a-i salva pe naufragiaţi. Apropiindu-se, 
marinarii şi ofiţerii din ea vedeau „mase de 
oameni agitându-se, întinzând mâinile şi 
auzeau zgomot surd şi confuz de voci 
numeroase”. Ajunşi lângă pretinsa plută, se 
găsiră pur şi simplu în faţa câtorva ramuri 
înfrunzite de copaci smulse de pe coasta 
vecină. În faţa unei evidențe atât de 
palpabile, halucinaţia pieri. 

Acest exemplu dezvăluie foarte limpede 


mecanismul halucinaţiei colective, aşa cum 


l-am explicat. De o parte, mulţimea, într-o 
stare de expectativă atentă; de cealaltă, 
sugestia indusă de omul de cart, semnalând 
pe mare o navă ieşită din uz, sugestie 
acceptată pe calea contagiunii de toţi 
membrii asistenţei, fie ei ofiţeri sau 
marinari. 

Nu este nevoie ca o mulţime să fie 
numeroasă pentru ca facultatea de a vedea 
limpede să-i fie distrusă şi faptele reale să 
fie înlocuite prin halucinaţii străine de ele. 
Câţiva indivizi doar, adunaţi laolaltă, 
alcătuiesc o mulţime şi chiar dacă ar fi nişte 
iluştrii savanți ar căpăta cu toții 
caracteristicile mulțimilor în ceea ce 
priveşte subiectele din afara specialităţii lor. 
Facultatea de observaţie şi spiritul critic, 
posedate de fiecare în parte, dispar. 


Un psiholog ingenios, dl. Davey, ne 


furnizează un exemplu extrem de straniu, 
raportat în Annales des sciences 
psychiques, şi care merită relatat aici. Dl. 
Davey a convocat o reuniune de observatori 
de elită, printre care se găsea unul din 
primii savanţi ai Angliei, dl. Wallace, şi a 
realizat în faţa lor, după ce i-a lăsat să 
examineze obiectele şi să le însemneze unde 
voiau, toate fenomenele clasice de spiritism: 
materializare de spirite, scris pe tăblițe etc. 
După ce a obţinut de la iluştrii spectatori 
rapoarte scrise, care afirmau că fenomenele 
observate nu s-ar fi putut obţine decât prin 
mijloace supranaturale, le-a dezvăluit că ele 
erau rezultatele unor şiretlicuri foarte 
simple. „Cel mai uimitor lucru din 
experienţa făcută de dl. Davey, scrie autorul 
relatării, nu este miracolul trucurilor 


propriu-zise, ci faptul că rapoartele scrise 


de martorii  neiniţiaţi erau extrem de 
proaste. Aşadar, spune el, martorii pot 
furniza povestiri numeroase şi pozitive care 
sunt complet eronate, dar al căror rezultat 
este că, dacă se acceptă exactitatea 
descrierilor lor fenomenele descrise sunt 
inexplicabile prin  înşelătorie. Metodele 
inventate de dl. Davey erau atât de simple, 
încât e de mirare că a avut îndrăzneala să le 
folosească; dar el avea atâta putere asupra 
minţii mulţimii, încât putea să o convingă că 
vede ceea ce nu vedea”. Este vorba iarăşi 
de puterea hipnotizatorului asupra 
hipnotizatului. Dar când o vedem exercitată 
asupra unor minţi superioare, puse în 
prealabil în gardă, înţelegem cât de uşor se 
iluzionează mulțimile obişnuite. 

Există nenumărate exemple analoge. 


Acum câţiva ani, ziarele relatau povestea a 


doua fetite  înecate, scoase din Sena. 
Copilele au fost mai întâi recunoscute, în 
chipul cel mai categoric, de vreo duzină de 
martori. În faţa unor afirmaţii aflate într-o 
asemenea concordanță, în mintea 
judecătorului de instrucţie nu mai persista 
nicio îndoială. El dispuse întocmirea 
certificatului de deces. Dar în clipa când 
trebuia să se treacă la  înhumare, 
întâmplarea a făcut să se descopere că 
presupusele victime erau perfect sănătoase 
şi nu aveau, de altfel, decât o vagă 
asemănare cu micile înecate. Ca şi în cazul 
celorlalte exemple citate mai înainte, 
afirmaţia primului martor, victimă a unei 
iluzii, a fost suficientă pentru a-i sugestiona 
pe toţi ceilalţi. 

În cazuri asemănătoare, punctul de 


plecare al sugestiei este întotdeauna iluzia 


produsă asupra unui individ prin 
intermediul unor amintiri mai mult sau mai 
puţin vagi, apoi contagiunea rezultată din 
afirmarea acestei iluzii primitive. Dacă 
primul observator este foarte impresionabil, 
va fi suficient ca un cadavru, pe care crede 
că îl recunoaşte, să prezinte - în afara 
oricărei asemănări reale - o particularitate 
oarecare, o cicatrice sau un detaliu de 
îmbrăcăminte, capabil să-i evoce ideea unei 
alte persoane. Această idee evocată devine 
atunci nucleul unui soi de cristalizare ce 
invadează câmpul înţelegerii şi paralizează 
orice facultate critică. Ceea ce vede atunci 
observatorul nu mai este obiectul însuşi, ci 
imaginea pe care i-a evocat-o în minte. Aşa 
se explică identificarea greşită a cadavre lor 
de copii de către propria lor mamă, ca în 


cazul următor, petrecut cu multă vreme în 


urmă, în care se manifestă tocmai cele două 
etape de sugestie al căror mecanism îl 
arătam. 

«Copilul a fost identificat de câtre un 
alt copil - care se înşela. S-au desfăşurat 
apoi o serie de identificări inexacte. Şi s-a 
putut vedea atunci ceva extraordinar. A 
doua zi după ce şcolarul îl recunoscuse, o 
femeie strigă: „O, Doamne, e copilul meu!” 

A fost adusă în faţa cadavrului, i-a 
examinat hainele, a constatat că are o 
cicatrice pe frunte. „Este, într-adevăr, bietul 
meu băiat, dispărut în iulie trecut”, spuse 
ea. „Mi l-au furat şi mi l-au ucis!” 

Femeia era portăreasă în strada Four şi 
se numea Chavandret. A fost chemat fratele 
ei, care a spus fără ezitare: „Este micuțul 
Philibert”. Mai mulţi oameni care locuiau pe 


strada respectivă l-au recunoscut pe 


Philibert  Chavandret, nemaivorbind de 
profesorul său de la şcoală, pentru care 
medalia pe care o purta constituia un 
indiciu. 

Ei bine, şi vecinii, şi cumnatul, şi 
profesorul, şi mama se înşelau. Şase 
săptămâni mai târziu, identitatea copilului a 
fost stabilită. Era un copil din Bordeaux, 
ucis la Bordeaux şi adus prin poştă la Paris.° 

Este de remarcat faptul că aceste 
identificări sunt făcute în general de către 
femei şi copii, adică tocmai de ființele cele 
mai impresionabile. Se dovedeşte astfel ce 
valabilitate au injustiție asemenea mărturii. 
Afirmațiile copiilor, în special, n-ar trebui 
niciodată invocate. Magistraţii tot spun, ca 
pe un loc comun, că la o asemenea vârstă 


nu se minte. O cultură psihologică ceva mai 

puţin sumară i-ar învăţa că, dimpotrivă, la 
vârsta aceasta se minte aproape 
întotdeauna. Minciuna este, fără îndoială, 
nevinovată, dar asta nu înseamnă că nu e 
minciună. Mai bine ar fi să tragi la sorţi 
condamnarea unui acuzat decât s-o 
hotărăşti, aşa cum s-a făcut de atâtea ori, în 
urma mărturiei unui copil. 

Ca să revenim la observaţiile pe care le 
fac mulțimile, vom trage concluzia că 
observaţiile colective sunt cele mai eronate 
dintre toate şi că reprezintă, cel mai adesea, 
simpla iluzie a unui individ care i-a 
sugestionat, prin contagiune, pe toţi ceilalţi. 

Nenumărate fapte dovedesc cât de 
suspicios trebuie să fii faţă de mărturia 
mulțimilor. Mii de oameni au asistat la 
faimosul atac de cavalerie din lupta de la 


Sedan, şi e cu neputinţă, totuşi, în faţa 


relatărilor unor martori oculari, relatări 
dintre cele mai contradictorii, să afli de cine 
a fost condus. Într-o carte recentă, 
generalul englez Wolseley a demonstrat că 
s-au făcut până acum greşeli grave în 
privinţa faptelor celor mai importante ale 
bătăliei de la Waterloo, fapte atestate totuşi 
de către sute de martori”. 

Toate aceste exemple arată, repet, ce 
valoare are mărturia mulțimilor. Tratatele 
de logică includ unanimitatea unui număr 
mare de martori în categoria celor mai bune 
dovezi asupra exactităţii unui fapt. Dar ceea 
ce ştim despre psihologia mulțimilor 
demonstrează cât de mult se iluzionează în 


privința acestui aspect. Cele mai îndoielnice 


7 Ştim noi oare exact cum s-a petrecut măcar o singură bătălie? Mă îndoiesc foarte mult. Ştim cine 
au fost învingătorii şi cine învinşii, dar probabil nimic mai mult. Ceea ce relatează dl.d'Harcourt, actor 
şi martor, despre bătălia de la Solf&rino, se poate aplica tuturor bătălii lor: «Generalii (informaţi, 
fireşte, prin sute de mărturii) îşi transmit rapoartele oficiale; ofiţerii însărcinaţi să ducă ordinele 
modifică aceste documente şi redactează proiectul definitiv; şeful statului major îl contestă şi îl reface 
pe alte baze. E dus la mareşal, care strigă: „Vă înşelaţi totali", substituindu-i o nouă redactare. Nu mai 
rămîne aproape nimic din raportul iniţial.». DI.d'Harcourt relatează acest fapt ca dovadă a neputinței 
de a stabili adevărul pîna şi în privinţa celui mai pregnant, celui mai bine observat eveniment. 


evenimente sunt, cu siguranță, cele 
observate de cel mai mare număr de 
persoane. Să spui că un fapt a fost constatat 
simultan de mii de martori, înseamnă să 
spui că faptul real este în general mult 
diferit de istorisirea adoptată. 

Din cele de mai înainte rezultă clar că 
trebuie să considerăm cărţile de istorie 
drept opere de pură imaginaţie. Sunt 
istorisiri fanteziste ale unor fapte prost 
observate, însoțite de explicaţii făurite a 
posteriori. Dacă trecutul nu ne-ar fi lăsat 
moştenire operele sale literare, artistice şi 
arhitectonice, n-am şti nimic despre 
realitate. Ştim noi oare vreun singur lucru 
adevărat despre vieţile oamenilor de geamă, 
care au jucat un rol important pentru 
umanitate, precum Hercule, Buddha, lisus 


sau Mahomed? Foarte probabil că nu. De 


fapt, viaţa lor reală ne interesează prea 
puţin. Fiinţele ce au impresionat mulțimile 
erau eroi legendari şi nu eroi reali. 

Din păcate, nici chiar legendele nu au 
vreo consistenţă. Imaginaţia mulțimilor le 
transformă fără încetare, în funcţie de 
vremuri şi de neamuri. Iehova cel sângeros 
din Biblie e departe de Dumnezeul iubirii al 
sfintei Tereza, iar Buddha, cel adorat în 
China, nu mai are nicio trăsătură comună 
cu cel venerat în India. 

Nu este nici măcar nevoie ca veacurile 
să fi trecut peste eroi pentru ca legenda lor 
să se transforme potrivit imaginaţiei 
mulțimilor. Transformarea se petrece 
câteodată în câţiva ani. Am văzut, în zilele 
noastre, cum legenda unuia din cei mai mari 
eroi ai istoriei s-a modificat de mai multe ori 


în mai puţin de cincizeci de ani. Sub 


Bourboni, Napoleon devenise un soi de 
personaj idilic, filantrop şi liberal, prieten al 
celor umili, care, după spusa poeţilor, i-au 
păstrat multă vreme, în bordeie, amintirea. 
Treizeci de ani mai târziu, blajinul erou 
devenise un despot sângeros, uzurpator al 
puterii şi al libertăţii, care jertfise trei 
milioane de oameni doar pentru propria-i 
ambiţie. Astăzi încă, legenda se transformă. 
Când 

câteva zeci de secole vor fi trecut peste 
ea, savanții viitorului, în faţa acestor 
povestiri contradictorii, se vor îndoi poate 
de existenţa eroului, aşa cum noi ne îndoim 
câteodată de aceea a lui Buddha şi nu vor 
mai vedea în el decât vreun mit solar sau o 
extensie a legendei lui Hercule. Vor trece 
însă uşor peste această nesiguranţă căci, 


mai buni cunoscători ai psihologiei 


mulțimilor decât suntem noi astăzi, vor şti 
că istoria nu poate face veşnice decât 
miturile. 

§3. -  Exagerare şi simplism în 
sentimentele mulțimilor 

Sentimentele manifestate de o mulţime, 
fie ele bune sau rele, au dubla calitate de a 
fi foarte simple şi foarte exagerate. Sub 
acest aspect, ca şi sub multe altele, 
individul mulțimii se apropie  finnţele 
primitive. Fără acces la nuanţe, el vede 
lucrurile în bloc şi nu cunoaşte tranziţiile. 
Într-o mulţime, exagerarea unui sentiment e 
întărită de faptul că acesta, fiind foarte 
rapid răspândit prin sugestie şi contagiune, 
aprobarea de care se bucură îi sporeşte 
considerabil intensitatea. 

Simplitatea şi exagerarea sentimentelor 


apără mulțimile de îndoieli şi de 


incertitudine. Precum femeile, mulțimile 
tind imediat spre extreme. O dată apărută, 
o bănuială se transformă imediat în fapt 
indiscutabil. Un început de antipatie sau de 
dezaprobare care la individul izolat ar 
rămâne puţin pronunţată, devine de îndată 
o ură cumplită la individul mulţimii. 
Violenţa sentimentelor mulţimii este 
încă mai mult exagerată, îndeosebi în cazul 
mulțimilor eterogene, de absența 
responsabilităţii. Certitudinea 
invulnerabilităţii, cu atât mai puternică cu 
cât mulţimea e mai numeroasă şi impresia 
unei considerabile forțe momentane 
datorată numărului, fac cu putință în cazul 
colectivităţii sentimente şi acte imposibile la 
individul izolat. În mulţimi, imbecilul, 
ignorantul şi invidiosul sunt eliberaţi de 


sentimentul  nulităţii şi neputinței lor, 


sentiment înlocuit prin impresia de forţă 
brutală, trecătoare dar imensă. 

În cazul mulțimilor, exagerarea în 
sentimente, priveşte adesea, din păcate, 
sentimentele rele, relicvă atavică a 
instinctelor omului primitiv, pe care 
individul izolat e obligat, de frica pedepsei 
să şi le înfrâneze. Aşa se explică uşurinţa cu 
care mulțimile se dedau la cele mai grave 
abuzuri. 

Sugestionate abil, mulțimile devin 
capabile de eroism şi de devotament, cu 
mult mai capabile chiar decât individul 
izolat. Vom avea curând ocazia de a reveni 
la acest aspect, când vom studia moralitatea 
mulțimilor. 

Mulțimea nefiind impresionată decât de 
sentimente extreme, oratorul care vrea să o 


cucerească trebuie să facă abuz, de 


afirmaţii excesive. Să exagerezi, să afirmi, 
să repeţi şi să nu încerci niciodată să 
demonstrezi raţional vreun lucru - iată 
procedeele de argumentare, bine cunoscute 
vorbitorilor la adunări populare. 

Mai mult, mulţimea pretinde ca 
sentimentele eroilor sâi să fie la fel de 
exagerate. Aparentele lor calităţi şi virtuţi 
trebuie întotdeauna amplificate. La teatru, 
mulţimea îi reclamă eroului piesei nişte 
virtuţi, un curaj, o moralitate ce nu sunt 
niciodată practicate în viaţă. 

S-a vorbit pe bună dreptate despre 
optica specială a teatrului. Există fără 
îndoială o asemenea optică, dar regulile 
sale sunt adesea străine de bunul simţ şi de 
logică. Arta de a vorbi mulțimilor este de 
ordin inferior, dar reclamă aptitudini cu 


totul speciale. Citind anumite piese, îţi 


explici cu greu succesul lor. Înşişi directorii 
de teatre, atunci când le acceptă, sunt în 
general foarte nesiguri de reuşita lor, căci 
pentru a se pronunţa, ar trebui să se 
transforme într-o mulţime. Dacă am putea 
intra în detaliile chestiunii, am putea 
demonstra din nou, cu uşurinţă, influenţa 
predominantă a neamului. Piesa de teatru 
care entuziasmează mulţimea într-o ţară 
rămâne câteodată fără succes într-alta sau 
nu are decât un succes de circumstanţă, 
căci nu pune în joc resorturile capabile să 
răscolească noul său public. 

E inutil de adăugat că mulțimile sunt 
exagerate doar în sentimente, în niciun caz 
în ce priveşte inteligenţa. Prin simplul fapt 
8 lată cum putem înţelege de ce anumite piese, refuzate de toţi directorii de teatru, obţin un succes 
a ici Bas ir a es pian pe ap e A e i e 
(crez A PARA e nai Ba de aim Anal Pra EAI 24 dată alu sut PORIE 
în care se află directorii de tea- tre de a se substitui mental mulţimii, asemenea judecăţi 


aberante,venite din partea unor persoane competente şi foarte interesate de a nu comite greşeli atît 
de grosolane, ar fi de neînțeles. 


că individul face parte dintr-o mulţime, 
nivelul său intelectual, am arătat-o deja, 
coboară considerabil. Dl. Tarde a constatat- 
o de asemenea, cu ocazia cercetărilor sale 
asupra fărădelegilor mulţimii. Deci numai în 
ce priveşte sentimentele pot urca mulțimile 
foarte sus sau cobori, dimpotrivă, foarte jos. 

SA. -  Intoleranţa, autoritarismul şi 
conservatorismul mulțimilor 

Cum mulțimile nu ştiu decât de 
sentimente simple şi extreme, opiniile, 
ideile şi credinţele ce le sunt sugerate sunt 
acceptate sau refuzate de ele în bloc şi 
considerate drept adevăruri absolute sau 
erori la fel de absolute. Aşa se întâmplă 
întotdeauna cu credinţele apărute în urma 
sugestiei, şi nu generate pe calea 
raţionamentului. Oricine ştie cât de 


intolerante sunt credinţele religioase şi ce 


dominație despotică exercită ele asupra 
sufletelor. 

Neavând niciun dubiu asupra a ceea ce 
crede a fi adevăr sau greşeală şi având, pe 
de altă parte, noţiunea clară a forţei sale, 
mulţimea este pe atât de autoritară pe cât e 
de intolerantă. Dacă individul poate să 
accepte  contrazicerea şi dezbaterea, 
mulţimea nu le rabdă niciodată. În 
adunările publice, o cât de uşoară 
contrazicere din partea unui vorbitor este 
primită pe dată cu urlete de furie şi 
invective violente, urmate curând de acte de 
violenţă, şi dacă vorbitorul insistă cumva, 
de darea lui afară. Fără prezența 
neliniştitoare a slujbaşilor stăpânirii, cel 
care contrazice ar fi adesea chiar linşat. 

Autoritarismul şi  intoleranţa sunt 


caracteristici generale tuturor categoriilor 


de mulţimi, dar gradul în care se manifestă 
ele este extrem de divers; şi aici apare 
iarăşi noţiunea fundamentală de neam, 
stăpână a sentimentelor şi gândurilor 
omului. Autoritarismul şi intoleranţa sunt 
foarte dezvoltate îndeosebi la mulțimile 
latine. Sunt într-atât de dezvoltate, încât 
distrug chiar acel sentiment al 
independenţei individuale, atât de puternic 
la anglo-saxoni. Mulţimile latine nu sunt 
sensibile decât la independenţa colectivă, 
de sectă, iar caracteristica acestei 
independenţe este nevoia de a-i face rapid 
şi violent, pe toţi disidenţii, robi ai 
credințelor lor. La popoarele latine, iacobinii 
tuturor timpurilor, începând cu cei ai 
Inchiziției, n-au putut niciodată să se ridice 
la o altă concepţie asupra libertăţii. 


Pentru mulțimi,  autoritarismul şi 


intoleranţa reprezintă nişte sentimente 
foarte bine conturate, pe care le îndură cu 
aceeaşi uşurinţă cu care le practică. 
Mulţimile respectă forţa şi sunt prea puţin 
impresionate de bunătate, care e lesne luată 
drept o formă de slăbiciune. Simpatia lor nu 
s-a îndreptat niciodată către stăpânii 
generoşi, ci către tiranii care le-au dominat 
prin forță. Lor le înaltă mulțimile 
întotdeauna, cele mai semeţe statui. Dacă îl 
calcă în picioare cu plăcere pe despotul 
răsturnat, e pentru că, o dată ce şi-a pierdut 
forţa, el intră în categoria celor slabi, pe 
care îi dispreţuieşti şi de care nu te mai 
temi. Tipul de erou îndrăgit de mulţimi va 
avea întotdeauna structura unui Cezar. 
Strălucirea lui le farmecă, autoritatea lui le 
impune şi sabia lui le înspăimântă. 


Gata să se răzvrătească întotdeauna 


împotriva unei stăpâniri slabe, mulţimea se 
pleacă slugarnic în faţa unei stăpâniri 
puternice. Dacă mâna forte a stăpânirii 
acţionează Intermitent, mulţimea, mereu 
supusă sentimentelor sale extreme, trece 
alternativ de la anarhie la slugărnicie şi de 
la slugărnicie la anarhie. 

Ar însemna, de altfel, să nesocoteşti 
psihologia mulțimilor crezând că la ele 
predomină instinctele revoluţionare. Numai 
actele lor de violenţă ne dau această iluzie. 
Exploziile de revoltă şi cele distructive sunt 
întotdeauna efemere. Mulţimile sunt în prea 
mare măsură dirijate de inconştient şi prea 
supuse, în consecinţă, influenţei unei 
eredităţi vechi de secole, spre a nu se 
dovedi extrem de conservatoare. Lăsate în 
voia lor, le vezi curând, sătule de dezordini, 


îndreptându-se din instinct către 


slugărnicie. Cei mai semeţi şi neînduplecaţi 
dintre iacobini l-au aclamat din răsputeri pe 
Bonaparte când acesta a suprimat toate 
libertăţile şi şi-a făcut aspru simţit pumnul 
de fier. 

Istoria revoluțiilor populare este 
aproape de neînțeles dacă nesocoteşti 
instinctele profund conservatoare ale 
mulțimilor. Ele vor realmente să-şi schimbe 
numele instituţiilor şi săvârşesc uneori chiar 
revoluţii violente ca să obţină aceste 
schimbări; dar fondul acestor instituţii e în 
prea mare măsură expresia necesităţilor 
ereditare ale neamului, pentru ca mulțimile 
să nu revină, întotdeauna, la ele. Neîncetata 
lor mobilitate nu priveşte decât lucrurile 
superficiale. De fapt, ele au instincte 
conservatoare foarte puternice şi, asemenea 


tuturor primitivilor, un respect fetişist al 


tradiţiilor, o groază inconştientă faţă de tot 
ce e nou şi poate să le modifice realmente 
condiţiile de viaţă. Dacă democraţiile ar fi 
avut forţa lor actuală în epoca în care se 
inventau meseriile mecanice, maşina cu 
abur şi câile ferate, realizarea acestor 
invenţii ar fi fost imposibilă sau posibilă 
doar cu preţul unor revoluţii repetate. Din 
fericire pentru progresul civilizației, 
supremația mulțimilor nu s-a născut decât 
atunci când marile descoperiri ale ştiinţei şi 
ale industriei fuseseră deja făcute. 

$5. - Moralitatea mulțimilor 

Dacă prin cuvântul moralitate 
înţelegem statornica respectare a anumitor 
convenţii sociale şi permanenta reprimare a 
impulsurilor egoiste, este absolut evident că 
mulțimile sunt prea impulsive şi prea mobile 


pentru a fi capabile de moralitate. Dar când 


includem în acest termen apariţia sporadică 
a unor calităţi anumite, precum abnegaţia, 
devotamentul, dezinteresul, sacrificiul de 
sine, nevoia de dreptate, putem spune că 
mulțimile sunt uneori, dimpotrivă, capabile 
de o moralitate foarte înaltă. 

Puţinii psihologi care le-au studiat nu 
au făcut-o decât din punctul de vedere al 
actelor lor criminale; şi văzând că aceste 
acte sunt frecvente, au atribuit mulțimilor 
un nivel moral foarte coborât. 

Fără îndoială că ele dau deseori dovadă 
de un asemenea nivel moral, dar de ce 
oare? - pur şi simplu pentru că instinctele 
de cruzime distructivă sunt rămăşiţe ale 
epocilor primitive ce dorm în adâncul 
fiecăruia dintre noi. Pentru individul izolat, 
ar fi periculos să şi le satisfacă, pe când, 


fiind absorbit într-o mulţime lipsită de 


răspundere şi neputând fi, deci, pedepsit, 
are toată libertatea să şi le urmeze. 
Neputând să exercităm, în mod obişnuit, 
aceste instincte distructive asupra 
semenilor noştri, ne mărginim să ni le 
descărcăm asupra animalelor. Pasiunea 
pentru vânătoare şi cruzimea mulțimilor 
provin dintr-o aceeaşi sursă. Mulțimea care 
îşi sfâşie încetul cu încetul victima fără 
apărare dă dovadă de o laşă cruzime — 
extrem de înrudită însă, pentru filosof, cu 
cea a vânătorilor adunaţi laolaltă din 
plăcerea de a asista la sfâşierea unui biet 
cerb de către câinii lor. 

Chiar dacă mulţimea e capabilă de 
omoruri, incendii şi tot soiul de alte 
fărădelegi, ea este deopotrivă capabilă de 
acte de jertfă şi fapte dezinteresate aflate 


mai presus decât cele de care este capabil 


individul izolat. Mai degrabă asupra 
individului din mulţime are efect invocarea 
sentimentelor ce ţin de glorie, onoare, 
religie şi patrie. Istoria e doldora de 
exemple de tipul cruciadelor şi 
voluntariatului din 93. De un mare 
devotament şi de măreţe fapte 
dezinteresate sunt capabile doar 
colectivităţile. Câte mulţimi nu s-au lăsat cu 
eroism măcelărite pentru credinţe şi idei pe 
care abia le pricepeau! Mulţimile care fac 
greve, le fac mai degrabă ca să se supună 
unui consemn, decât ca să obţină o mărire 
de salariu. Rareori interesul personal 
constituie un mobil puternic pentru mulţimi, 
pe când el este mobilul aproape exclusiv al 
individului izolat. Nu interesul personal, cu 
siguranţă, a condus mulțimile în atâtea 


războaie, războaie pe care, cel mai adesea, 


mintea lor nu le putea înţelege şi în care s- 
au lăsat măcelărite la fel de uşor precum 
ciocârliile hipnotizate de oglinjoara unui 
vânător. 

Până şi cei mai mari nemernici, prin 
simplul fapt al reunirii lor într-o mulţime, 
capătă câteodată nişte principii foarte 
stricte de moralitate. Taine remarca faptul 
că ucigaşii din septembrie 1792 veneau să 
depună pe mesele comitetelor banii şi 
bijuteriile găsite asupra victimelor, pe care 
le-ar fi putut fura cu cea mai mare uşurinţă. 
Mulțimea fremătândă şi sărmană, care a 
invadat, urlând, în timpul Revoluţiei de la 
1848, palatul Tuileries, nu şi-a însuşit 
niciunul din obiectele în faţa cărora a rămas 
înmărmurită, deşi un singur asemenea 
obiect i-ar fi fost hrană pentru nenumărate 


zile. 


Desigur că acest rol moralizator, 
exercitat de mulţime asupra individului, nu 
constituie o regulă generală, dar se observă 
frecvent, chiar şi în împrejurări cu mult mai 
puţin grave decât cele citate mai sus. La 
teatru, am spus-o deja, mulţimea cere 
eroului piesei calităţi morale exagerate, sala 
dovedindu-se uneori, chiar dacă e compusă 
din elemente cu un nivel foarte coborât, 
extrem de virtuoasă. 

Chefliul de profesie, peştele, derbedeul 
care-şi bate joc de orice, bombăne adesea la 
vederea unei scene mai uşuratice sau la 
auzul unei mici aluzii, care sunt absolut 
anodine, totuşi, în comparaţie cu discuţiile 
lor obişnuite. 

Aşadar, mulțimile care se dedau adesea 
instinctelor josnice dau uneori prin actele 


lor de înaltă moralitate - exemplu. Dacă 


desconsiderarea interesului personal, 
resemnarea, devotamentul absolut în slujba 
unui ideal himeric sau real sunt nişte 
calităţi morale, se poate spune că mulțimile 
posedă uneori aceste virtuţi într-un grad pe 
care nici cei mai înţelepţi filosofi nu l-au 
atins decât rareori. Ele le practică, fireşte, 
inconştient, dar - ce contează? Dacă 
mulțimile ar fi chibzuit prea adesea şi ar fi 
ținut seama de interesele lor imediate, 
poate că nicio civilizaţie nu ar fi înflorit pe 
planeta noastră şi poate că umanitatea n-ar 


mai avea istorie. 


CAPITOLUL III IDEILE, 
RAŢIONAMENTELE ȘI IMAGINAȚIA 
MULȚIMILOR 

Fd; Ideile mulțimilor - Ideile 


fundamentale şi ideile auxiliare - Cum pot 


subzista simultan idei contradictorii - 


Transformările pe care trebuie să le sufere 
ideile elevate spre a fi accesibile mulțimilor 
- Rolul social al ideilor nu depinde de partea 
de adevăr ce o pot conţine - 52. 
Raţionamentele mulțimilor - Mulţimile nu 
pot fi influențate prin raționamente - 
Raţionamentele mulțimilor au întotdeauna 
un nivel foarte coborât - între ideile pe care 
le asociază mulțimile nu există decât în 
aparenţă legături de asemănare sau de 
succesiune - 53. Imaginaţia mulțimilor - 
Forţa imaginaţiei mulțimilor - Ele gândesc 
în imagini şi aceste imagini se succed fără 
nicio legătură - Mulţimile sunt puternic 
impresionate mai ales de aspectul miraculos 
al lucrurilor - Miraculosul şi legendarul 
constituie adevăratele temelii ale 
civilizaţiilor - Imaginaţia populară a stat 


întotdeauna la baza puterii oamenilor de 


stat - Cum arată faptele capabile să 
impresioneze imaginaţia mulțimilor. 

şi - Ideile mulțimilor 

Studiind, într-o lucrare anterioară, rolul 
ideilor în evoluţia popoarelor, am dovedit că 
orice civilizaţie provine dintr-un număr mic 
de idei fundamentale, rareori înnoite. Am 
arătat cum se statornicesc aceste idei în 
sufletul mulțimilor; cu câtă greutate 
pătrund acolo şi ce forţă posedă, o dată ce 
au pătruns. Am arătat totodată că marile 
perturbații din istorie sunt, cel mai adesea, 
consecinţa modificării acestor idei 
fundamentale. 

Cum am tratat îndeajuns acest subiect, 
nu voi reveni asupra lui, ci mă voi mărgini la 
a spune câteva cuvinte despre ideile 
accesibile mulțimilor şi despre modul în 


care ele le concep. 


Le putem împărţi în două categorii. 
Întruna, vom grupa ideile întâmplătoare şi 
trecătoare, create sub influenţa 
momentului: entuziasmul excesiv pentru un 
individ sau o doctrină, de exemplu. În 
cealaltă, ideile fundamentale cărora mediul, 
ereditatea „opinia publică le dau o mare 
stabilitate, precum: ideile religioase de 
odinioară, ideile democratice şi sociale de 
astazi. 

Ideile fundamentale ar putea fi 
reprezentate prin masa apelor unui fluviu 
care îşi desfăşoară domol cursul; ideile 
trecātoare - prin valurile mărunte, mereu 
mişcătoare, ce îi agită suprafaţa şi care, 
deşi lipsite de o importanţă reală, sunt mai 
vizibile decât însuşi cursul fluviului. 

În zilele noastre, marile idei 


fundamentale din care s-au hrănit părinții 


noştri par din ce în ce mai şubrede şi 
totodată instituţiile care se sprijineau pe ele 
au început să se clatine din temelii. Capătă 
formă acum multe din acele mici idei 
temporare de care tocmai vorbeam; dar 
puţine dintre ele par sortite să capete o 
influenţă predominantă. 

Oricare ar fi ideile sugerate mulțimilor, 
ele nu pot deveni dominante decât cu 
condiţia de a îmbrăca o formă foarte simplă 
şi de a fi reprezentate în mintea lor prin 
imagini. Nicio  înlănţuire logică prin 
analogie sau succesiune nu există între 
aceste idei-imagini; ele se pot substitui una 
alteia precum lentilele lanternei magice pe 
care operatorul le scoate din cutia în care 
stau suprapuse. Putem vedea aşadar cum în 
mulțimi prind formā succesiv ideile cele mai 


contradictorii. Supunându-se capriciilor de- 


o clipă ale sorții, mulţimea se va afla sub 
influenţa uneia sau alteia din diversele idei 
aparţinând  bagajului accesibil ei şi va 
comite, în consecinţă, actele cele mai 
inconsecvente. Absența completā a 
spiritului critic nu îi permite să perceapă 
contradicţiile. 

Nu se petrece aici, de altfel, un 
fenomen caracteristic mulțimilor. Îl putem 
întâlni la mulţi indivizi izolaţi, nu numai la 
fiinţele primitive, ci şi la toţi cei care, în 
anumite privinţe, se aseamănă mental cu 
primitivii: la membrii fervenţi ai unei secte 
religioase, de exemplu. L-am observat, de 
pildă, la  hinduşii instruiți, educați în 
universităţile noastre europene şi posesori 
de diplome. Pe fondul lor imuabil de idei 
religioase sau sociale ereditare se 


suprapusese, fără a le altera deloc, un strat 


de idei occidentale lipsite de orice înrudire 
cu primele. În funcţie de împrejurări, 
apăreau fie unele, fie celelalte, cu cortegiul 
lor specific de vorbe, astfel că acelaşi 
individ manifesta cele mai flagrante 
contradicții.  Contradicţii mai degrabă 
aparente decât reale, căci numai ideile 
ereditare sunt îndeajuns de puternice la un 
individ izolat spre a deveni, într-adevăr, 
mobiluri de comportament. Numai atunci 
când, în urma încrucişărilor, omul se află 
între impulsuri ereditare diferite, actele sale 
pot fi, de la un moment la altul, absolut 
contradictorii. E inutil să insistâm aici 
asupra acestor fenomene, cu toate că 
importanţa lor psihologică este capitală. 
Consider că pentru a le putea înţelege este 
nevoie de cel puţin zece ani de călătorii şi 


observaţii. 


Cum ideile nu sunt accesibile 
mulțimilor decât după ce au îmbrăcat o 
formă foarte simplă, ele trebuie deseori să 
sufere cele mai complete transformări spre 
a deveni populare. Dacă este vorba despre 
idei filosofice sau ştiinţifice ceva mai 
elevate, poţi constata uşor profunzimea 
modificărilor de care acestea au nevoie 
pentru a cobori, din treaptă în treaptă, până 
la nivelul mulțimilor. Aceste modificări 
depind mai ales de neamul căruia îi aparţin 
îndeosebi mulțimile; dar prin ele ideile se 
împuţinează şi se simplifică întotdeauna. De 
aceea, din punct de vedere social, nu prea 
există de fapt vreo ierarhie a ideilor, adică 
idei mai elevate sau mai puţin elevate. Prin 
însuşi faptul că o idee îşi face loc în mulţimi 
şi le poate tulbura, ea este despuiată de 


aproape tot ce îi conferea elevaţie şi 


măreție. 

Valoarea ierarhică a unei idei este, de 
altfel, fără importanţă. Sunt demne de luat 
în seamă numai efectele pe care le produce. 
Ideile creştine ale Evului Mediu, ideile 
democratice ale secolului trecut, ideile 
sociale de astăzi nu sunt, desigur, prea 
elevate. Le putem considera, din punct de 
vedere filosofic, drept nişte biete erori. Şi 
totuşi, rolul lor a fost şi va fi imens şi ele se 
vor număra multă vreme printre factorii 
esenţiali în conducerea statelor. 

Chiar dacă ideea a suferit modificări 
care o fac accesibilă mulțimilor, ea nu 
acţionează decât atunci când pătrunde - 
prin diverse procedee ce vor fi studiate în 
altă parte - în inconştient, devenind un 
sentiment. Această transformare este în 


general foarte îndelungată. 


Nu trebuie să credem, de altfel, că o 
idee poate avea efect, fie şi asupra 
mulțimilor cultivate, dat fiind că justeţea i-a 
fost demonstrată. Ne dăm seama de acest 
lucru văzând cât de puţin îi influenţează, pe 
cei mai mulţi, cea mai clară demonstraţie. 
Un ascultător cultivat poate să recunoască 
evidenţa însăşi; dar el va fi repede readus, 
pe cale inconştientă, la concepţiile sale 
primitive. Revedeţi-l peste câteva zile, şi el 
vă va servi din nou vechile argumente, exact 
în aceiaşi termeni. Se află de fapt sub 
influenţa unor idei anterioare, devenite 
sentimente; şi doar acestea acţionează 
asupra mobilurilor profunde ale actelor şi 
vorbelor noastre. 

Atunci când, prin diverse procedee, o 
idee sfârşeşte prin a se încrusta în sufletul 


mulțimilor, ea capătă o forţă invincibilă, şi 


de aici decurg o serie întreagă de 
consecinţe. Ideilor filosofice care au avut ca 
deznodământ Revoluţia franceză le-a trebuit 
multă vreme spre a se implanta în sufletul 
popular. lar forţa lor invincibilă, o dată ce s- 
au statornicit, e bine cunoscută. Elanul unui 
întreg popor întru cucerirea egalităţii 
sociale, întru realizarea unor drepturi 
abstracte şi a unor libertăţi ideale a făcut ca 
toate tronurile să se clatine şi a tulburat 
adânc lumea occidentală. Timp de douăzeci 
de ani, popoarele s-au năpustit unele asupra 
altora şi Europa a cunoscut hecatombe 
comparabile cu cele ale lui Gingis-han şi 
Timur Lenk. Niciodată nu a fost atât de clar 
la ce poate duce descâtuşarea ideilor 
capabile să schimbe orientarea 
sentimentelor. 


Dacă ideile necesită mult timp pentru a 


se statornicească în sufletul mulțimilor, le 
este necesar un timp nu mai puţin 
considerabil spre a-l părăsi. De aceea, în ce 
priveşte ideile, mulțimile sunt mereu cu mai 
multe generaţii în întârziere faţă de savanţi 
şi filosofi. Toţi oamenii de stat ştiu astăzi ce 
greşeli conţin ideile fundamentale 
proclamate la un moment dat, dar cum 
influenţa lor este încă foarte puternică, sunt 
obligaţi să guverneze urmând principii în al 
căror adevăr au încetat să mai creadă. 

$2. - Raţionamentele mulțimilor 

Nu se poate spune în mod absolut că 
mulțimile nu sunt influenţabile prin 
raționamente. Dar argumentele pe care le 
folosesc şi cele care acţionează asupra lor 
par să fie, din punct de vedere logic, de un 
nivel atât de coborât, încât numai prin 


analogie le putem socoti raționamente. 


Raţionamentele inferioare ale 
mulțimilor sunt, ca şi raţionamentele 
elevate, bazate pe asociaţii: dar între ideile 
asociate de către mulţimi nu există decât în 
aparenţă legături de asemănare sau de 
succesiune. Ele se înlănţuie în modul celor 
ale unui  eschimos care, ştiind din 
experienţă că gheaţa, corp transparent, se 
topeşte în gură, trage concluzia că sticla, de 
asemenea corp transparent, trebuie să se 
topească la rândul ei în gură; sau al celor 
ale unui sălbatic, care îşi închipuie că 
mâncând inima unui duşman curajos, îi 
dobândeşte vitejia; sau, încă, al celor ale 
unui muncitor care, exploatat de un patron, 
trage concluzia că toţi patronii sunt nişte 
exploatatori. 

Asocierea unor lucruri disparate, 


neavând decât în aparenţă relaţii între ele şi 


imediata generalizare a cazurilor 
particulare - iată caracteristicile logicii 
colective. De acest ordin sunt asociaţiile pe 
care le prezintă, întotdeauna, mulțimilor 
acei oratori care ştiu să le manipuleze. 
Numai acestea le pot influenţa. O Înlănţuire 
de raționamente riguroase ar fi complet de 
neînțeles mulțimilor şi de aceea ne 
permitem să spunem că ele nu judecă sau 
judecă greşit şi că nu pot fi influențate 
printr-un raţionament. Citite, anumite 
discursuri care au exercitat o influenţă 
enormă asupra celor care le-au ascultat 
sunt, adesea, uimitor de slabe; dar se uită 
că au fost făcute spre a antrena 
colectivităţile şi nu spre a fi citite de către 
filosofi. Oratorul, comunicând intim cu 
mulţimea, ştie să evoce imaginile care o 


vrăjesc. Dacă izbuteşte, scopul său a fost 


atins; şi un întreg volum de cuvântări 
plicticoase nu valorează cât cele câteva 
fraze care au izbutit să cucerească sufletele 
ce trebuiau convinse. 

Inutil de adăugat că  neputinţa 
mulțimilor de a judeca corect le face să fie 
lipsite de orice spirit critic, adică de 
aptitudinea de a discerne adevărul de 
eroare, de a formula o judecată exactă. 
Judecăţile pe care le acceptă nu sunt decât 
judecăţi impuse, şi niciodată judecăţi 
argumentate. Sunt numeroşi indivizii care, 
din acest punct de vedere, nu se ridică 
deasupra mulțimilor. Uşurinţa cu care devin 
generale anumite opinii ţine mai ales de 
neputinţa majorităţii oamenilor de a-şi 
forma © părere proprie, bazată pe 


raționamente proprii. 


§3. - Imaginaţia mulțimilor 

Imaginaţia mulțimilor precum a tuturor 
fiinţelor la care nu intervine raţionamentul, 
poate fi profund impresionată. Imaginile 
evocate în mintea lor de un personaj, un 
eveniment, un accident au aproape 
însufleţirea lucrurilor reale. Mulţimile se 
află întrucâtva în cazul celui care doarme, a 
cărui rațiune, temporar suspendată, lasă să- 
i ţâşnească în minte imagini de o intensitate 
extremă, dar care, în contact cu gândirea, 
ar pieri de îndată. Mulţimile, nefiind 
capabile nici de gândire, nici de 
raţionament, nu cunosc neverosimilul: or, 
tocmai lucrurile cele mai neverosimile sunt, 
în general, cele mai şocante. 

Şi iată de ce aspectele miraculoase şi 
legendare ale evenimentelor impresionează 


întotdeauna cel mai tare mulțimile. 


Miraculosul şi legendarul constituie, în 
realitate, adevăratele temelii ale unei 
civilizaţii. În istorie, aparenţa a jucat 
întotdeauna un rol mult mai important 
decât realitatea. Irealul predomină asupra 
realului. 

Neputând gândi decât în imagini, 
mulțimile nu sunt impresionate decât de 
imagini. Doar acestea le înspăimântă sau le 
farmecă şi devin mobiluri de acţiune. 

De aceea, reprezentațiile teatrale, care 
oferă imaginea în forma sa cea mai clară, au 
întotdeauna o influenţă enormă asupra 
mulțimilor. Pâinea şi spectacolele 
constituiau altă dată pentru plebea romană 
idealul fericirii. În cursul epocilor care au 
urmat, acest ideal s-a schimbat prea puţin. 
Nimic nu impresionează mai puternic 


imaginaţia populară ca o piesă de teatru. 


Întreaga sală resimte în acelaşi timp 
aceleaşi emoţii, şi dacă acestea nu se 
transformă pe dată în acte, este pentru că 
nici cel mai inconştient spectator nu poate 
să nu-şi dea seama că este victima iluziilor 
şi că a râs sau a plâns la aventuri 
imaginare. Câteodată, totuşi, sentimentele 
sugerate de imagini sunt suficient de 
puternice pentru a tinde, precum sugestiile 
obişnuite, să se transforme în acte. S-a spus 
adesea povestea acelui teatru dramatic 
popular, obligat să-l apere la ieşire pe 
actorul din rolul trădătorului, spre a-l scăpa 
de violențele spectatorilor indignaţi de 
fărădelegile sale imaginare. lată, cred, unul 
din cele mai remarcabile indicii ale stării 
mentale a mulțimilor şi, mai ales, ale 
uşurinţei cu care pot fi sugestionate. Irealul 


are aproape la fel de multă importanţă, în 


ochii lor, ca şi realul. Ele au tendinţa 
evidentă de a nu le deosebi. 

Tocmai pe imaginaţia populară se 
bazează, de fapt, puterea cuceritorilor şi 
forţa statelor. Când se acţionează asupra ei, 
mulțimile se pun în mişcare. Toate marile 
fapte istorice, creația budismului, a 
creştinismului, a islamismului, Reforma, 
Revoluția franceză şi, în zilele noastre, 
invazia amenințătoare a socialismului sunt 
consecințe directe sau îndepărtate ale unor 
impresii puternice produse asupra 
imaginației mulțimilor. 

De aceea, marii oameni de stat ai 
tuturor timpurilor şi ţărilor, inclusiv cei mai 
răi  despoţi, şi-au găsit în imaginaţia 
populară sprijinul puterii lor. Niciodată nu 
au încercat să cârmuiască împotriva ei. „Am 


pus capăt războiului din Vendee, spunea 


Napoleon la un Consiliu de Stat, făcându- 
mă catolic; m-am stabilit în Egipt, făcându- 
mă musulman; i-am câştigat pe preoţi în 
Italia, făcându-mă papist. Dacă aş guverna 
un popor de evrei, aş reconstrui templul lui 
Solomon”. Niciodată, poate, de la Alexandru 
şi Cezar încoace, niciun mare om de stat n-a 
înţeles mai bine cum trebuie impresionată 
imaginaţia mulțimilor. Preocuparea sa 
constantă a fost să o şocheze. Se gândea la 
asta în victoriile sale, în discursurile sale, în 
tot ce spunea, în tot ce făcea. Se mai 
gândea încă la asta, pe patul de moarte. 

Ce trebuie să faci ca să impresionezi 
imaginația mulțimilor? O vom vedea curând. 
Să spunem, de pe acum, că demonstrațiile 
menite să influențeze inteligenta şi rațiunea 
sunt incapabile să atingă acest scop. 


Antoniu n-a avut nevoie de vreo retorică 


savantă pentru a aţâţa poporul împotriva 
ucigaşilor lui Cezar. I-a citit testamentul şi i- 
a arătat cadavrul. 

Tot ceea ce impresionează puternic 
imaginaţia mulțimilor trebuie să aibă forma 
unei imagini şocante şi limpezi, lipsită de 
orice interpretare sau însoţită numai de 
câteva fapte miraculoase: o mare izbândă, o 
mare minune, o mare crimă, o mare 
speranţă. Important este să  prezinţi 
lucrurile în bloc şi să nu le arăţi niciodată 
proveniența. O sută de crime mărunte sau o 
sută de accidente mărunte nu vor şoca defel 
imaginaţia mulțimilor; pe când o singură 
crimă remarcabilă, o singură catastrofă, 
chiar cu consecinţe infinit mai puţin 
ucigătoare decât ale celor o sută de 
accidenţe la un loc, o vor impresiona 


profund. Marea epidemie de gripă care a 


ucis, la Paris, 5.000 de persoane în câteva 
săptămâni a impresionat prea puţin 
imaginaţia populară. Această veritabilă 
hecatombă nu se traducea, într-adevăr, prin 
vreo imagine vizualizabilă, ci numai prin 
datele statistice săptămânale. Un accident 
care, în loc de aceste 5.000 de persoane, ar 
fi ucis în aceeaşi zi 500, într-o piaţă publică, 
în urma unui eveniment extrem de vizibil. 
cum ar fi prăbuşirea turnului Eiffel, ar 
fi produs asupra imaginaţiei o impresie 
imensă. Eventuala dispariție a unui 
transatlantic, presupus, din lipsă de ştiri, a 
se fi scufundat în largul mării, a impresionat 
profund, timp de opt zile, imaginaţia 
mulțimilor. Or, statisticile oficiale arătau că 
în acelaşi an dispăruseră o mie de vase de 
mare gabarit. Acestor dispariţii succesive, 


cu mult mai importante ca pierderi de vieţi 


şi de mărfuri, mulțimile nu le-au dat nici cea 
mai mică atenţie. 

Nu faptele prin ele însele sunt cele care 
impresionează imaginația populară, ci 
modul în care sunt prezentate. Aceste fapte 
trebuie să producă prin condensare, dacă 
mă pot exprima astfel, o imagine şocantă, 
care să ocupe şi să obsedeze mintea. Să 
cunoşti arta de a impresiona imaginaţia 
mulțimilor înseamnă să cunoşti arta de a le 


cârmui. 


CAPITOLUL IV FORMA RELIGIOASĂ 
PE CARE O IAU TOATE CONVINGERILE 
MULȚIMILOR 

Ce este sentimentul religios - El nu 
depinde de adorarea unei divinităţi - 
Caracteristicile sale - Forţa convingerilor 


care iau formă religioasă - Diverse exemple 


- Zeii populari n-au dispărut niciodată - 
Forme noi sub care aceştia renasc - Forme 
religioase de ateism - Importanţa acestor 
noţiuni din punct de vedere istoric - 
Reforma, Noaptea Sfântului Bartolomeu, 
Teroarea şi toate evenimentele de acest tip 
sunt consecinţe ale sentimentelor religioase 
ale mulțimilor, şi nu ale voinţei indivizilor 
izolaţi. 

Am văzut că mulțimile nu judecă, am 
văzut că admit sau resping ideile în bloc, că 
nu suportă nici discuţia, nici contrazicerea 
şi că sugestiile care acţionează asupra lor le 
invadează în întregime câmpul înţelegerii, 
tinzând să se transforme de îndată în acte. 
Am arătat că mulțimile sugestionate în mod 
convenabil sunt gata să se jertfească pentru 
idealul ce le-a fost sugerat. Am văzut, în 


fine, că ele nu cunosc decât sentimentele 


violente şi extreme. În cazul lor, simpatia 
ajunge repede la adoraţie şi, abia înfiripată, 
antipatia se transformă în ură. Aceste 
indicaţii generale ne permit să presimţim de 
pe acum natura convingerilor lor. 

Examinând îndeaproape convingerile 
mulțimilor, atât în epocile de credinţă 
religioasă cât şi în perioadele marilor 
răzvrătiri politice, ca cele din secolul trecut, 
constaţi că acestea au întotdeauna o formă 
specială, pe care n-aş putea-o defini bine 
decât numind-o sentiment religios. 

Acest sentiment are caracteristici 
foarte simple: adorarea unei fiinţe 
presupuse superioare, teama de puterea ce 
i se atribuie, supunerea oarbă la ordinele 
sale, imposibilitatea de a-i discuta dogmele, 
dorința de a le răspândi, tendința de a-i 


considera duşmani pe toți cei care refuză să 


le accepte. Indiferent dacă un astfel de 
sentiment se referă la un zeu invizibil, la un 
idol de piatră, la un erou sau la o idee 
politică, esenţa sa rămâne întotdeauna 
religioasă. Supranaturalul şi miraculosul se 
regăsesc deopotrivă într-însul. Mulţimile 
investesc cu o aceeaşi forţă misterioasă 
formula politică sau conducătorul victorios 
care le fanatizează pe moment. 

Să fii religios nu înseamnă numai să 
adori o divinitate, ci să-ţi pui toate resursele 
minţii, întreaga capacitate de supunere a 
voinţei, întreaga ardoare a fanatismului în 
slujba unei cauze sau a unei fiinţe devenite 
ţintă şi ghid al sentimentelor şi acţiunilor 
tale. 

Sentimentul religios este de regulă 
însoţit de intoleranţă şi fanatism. Acestea 


sunt inevitabile la cei ce cred că deţin 


secretul fericirii pe pământ sau în ceruri. 
Cele două trăsături se regăsesc la toţi 
oamenii reuniți în grup în clipa când o 
convingere oarecare îi determină să se 
răzvrătească. lacobinii din vremea Terorii 
erau la fel de fundamental religioşi ca şi 
catolicii din vremea Inchiziției, iar 
înflăcărarea lor crudă provenea din aceeaşi 
sursă. 

Convingerile mulțimilor capătă acele 
caracteristici de supunere oarbă, 
intoleranţă sălbatică, nevoie de propagandă 
violentă, ce sunt inerente sentimentului 
religios; se poate spune aşadar că toate 
crezurile lor au o formă religioasă. Eroul 
aclamat de o mulţime este, pentru ea, un 
zeu autentic. Napoleon a fost un astfel de 
zeu vreme de cincisprezece ani şi niciodată 


vreo divinitate nu a avut parte de adoratori 


mai desăvârşiţi. Niciuna nu a trimis cu mai 
multă uşurinţă oameni la moarte. Niciunul 
din zeii păgânismului şi ai creştinismului nu 
au exercitat o dominație mai completă 
asupra sufletelor. 

Întemeietorii de credinţe religioase sau 
politice nu le-au întemeiat decât datorită 
ştiinţei lor de a impune mulțimilor acele 
sentimente de fanatism religios, prin care 
omul îşi găseşte fericirea în adoraţie şi care 
îl împing să-şi jertfească viaţa pentru idolul 
său. Aşa s-a întâmplat în toate epocile. În 
frumoasa sa carte despre Galia romană, 
Fustei de Coulanges face pe bună dreptate 
observaţia că Imperiul Roman nu s-a 
menţinut nicidecum prin forţă, ci prin 
admiraţia religioasă pe care o inspira. „Ar fi 
fără precedent în istoria lumii, spune el cu 


bun simţ, ca un regim detestat de atâtea 


populaţii să fi durat cinci secole... Ar fi 
inexplicabil ca treizeci de legiuni ale 
Imperiului să fi putut supune prin 
constrângere o sută de milioane de 
oameni”. Dacă se supuneau, era pentru că 
împăratul, personificând măreţia romană, 
era adorat de toată lumea ca o divinitate. În 
ultimul târguşor al Imperiului, împăratul 
avea altare. „În vremea aceea, de la un 
capăt la altul al Imperiului, în suflete s-a ivit 
o nouă religie, ale cărei divinităţi erau înşişi 
împărații. Cu câţiva ani înainte de era 
creştină, întreaga Galic, reprezentată prin 
şaizeci de cetăţi, ridica un templu, în 
apropiere de oraşul Lyon, lui Augustus... 
Preoţii săi, aleşi de uniunea oraşelor galice, 
erau primii oameni ai ţării... E imposibil să 
atribui toate acestea fricii şi slugărniciei. 


Nu sunt slugarnice popoare întregi şi nu 


sunt astfel timp de trei secole. Nu curtezanii 
îl adorau pe principe, ci Roma. Şi nu doar 
Roma, ci şi Galia, Spania, Grecia şi Asia”. 

Astăzi, marii cuceritori de suflete nu 
mai au altare, au însă statui sau imagini, iar 
cultul de care se bucură nu diferă 
considerabil de cel de odinioară. Nu 
izbuteşti să înţelegi câte ceva din filosofia 
istoriei decât după ce ţi-a devenit limpede 
acest aspect fundamental al psihologiei 
mulțimilor: pentru ele, sau eşti zeu, sau nu 
eşti nimic. 

Acestea nu sunt superstiții din alte 
vremuri, definitiv izgonite de către rațiune. 
În lupta sa eternă împotriva raţiunii, 
sentimentul n-a fost niciodată învins. 
Mulţimile nu mai vor să audă de cuvinte 
precum divinitate şi religie, care le-au 


dominat atâta vreme; dar în nicio epocă n- 


au ridicat atâtea statui şi altare ca de un 
secol încoace. Mişcarea populară, 
cunoscută sub numele de boulangisme, a 
arătat cât de lesne pot să renască 
instinctele religioase ale mulțimilor. N-a 
existat sat în al cărui han să nu fi fost 
imaginea eroului. I se atribuia puterea de a 
îndrepta toate nedreptăţile, de a lecui toate 
relele şi mii de oameni şi-ar fi dat viaţa 
pentru el. Ce loc ar fi ocupat în istorie, dacă 
propriul său caracter i-ar fi putut întreţine 
legenda! 

De aceea, e o banalitate cu totul inutilă 
să tot spunem că mulțimilor le trebuie o 
religie. Credinţele politice, divine şi sociale 
nu prind rădăcini într-însele decât cu 
condiţia de a îmbrăca întotdeauna acea 
formă religioasă care le pune în afara 


oricărei discuţii. Dacă mulțimile ar putea fi 


făcute să-l accepte, ateismul ar avea 
întreaga ardoare  intolerantă a unui 
sentiment religios şi ar deveni de îndată, în 
manifestările sale exterioare, un cult. 
Evoluţia micii secte pozitiviste ne furnizează 
aici o stranie dovadă. Ea se aseamănă acelui 
nihilist despre care povesteşte profundul 
Dostoievski. Străfulgerat într-o bună zi de 
luminile rațiunii, el distruse imaginile 
divinităţilor şi sfinţilor care împodobeau 
altarul micii sale capele, stinse luminările 
şi, de îndată, înlocui imaginile distruse cu 
operele câtorva filosofi atei - apoi reaprinse, 
pios, luminările. Obiectul credinţei sale 
religioase se schimbase, dar s-ar putea 
spune oare că sentimentele religioase i se 
schimbaseră cu adevărat? 

Nu poţi înţelege bine, repet, anumite 


evenimente istorice - şi tocmai pe cele mai 


importante - decât după ce ai sesizat forma 
religioasă pe care o iau întotdeauna, până la 
urmă, convingerile mulțimilor. Multe 
fenomene sociale se cer mai studiate 
degrabă de către un psiholog decât de un 
naturalist. Marele nostru istoric Taine nu a 
examinat Revoluţia franceză decât ca 
naturalist, astfel încât geneza reală a 
evenimentelor i-a scăpat adesea. El a 
observat foarte bine faptele, dar, 
neînțelegând bine psihologia mulțimilor, 
celebrul scriitor n-a ştiut întotdeauna să 
ajungă la cauze. Faptele înspăimântându-l 
prin aspectul lor sângeros, anarhic şi crud, 
el n-a văzut în eroii marii epopei decât o 
hoardă de sălbatici epileptici, dedându-se 
neînfrânaţi instinctelor. Violenţele 
Revoluţiei, masacrele sale, nevoia sa de 


propagandă, declaraţiile sale de război 


făcute tuturor regilor nu se explică decât 
admițând că Revoluţia a reprezentat 
statornicirea unei noi credinţe religioase în 
sufletul mulțimilor. Reforma, Noaptea Sf. 
Bartolomeu, războaiele religioase, 
Inchiziția, Teroarea sunt fenomene de 
acelaşi ordin, săvârşite sub influența 
acestor sentimente religioase care duc cu 
necesitate la extirparea, prin foc şi sabie, a 
tot ceea ce se opune statornicirii noii 
credinţe. Metodele Inchiziției şi ale Terorii 
sunt cele ale adevăraţilor convinşi. Nu ar 
mai fi convinşi, dacă ar folosi alte metode. 
Tulburări analoge celor pe care tocmai 
le-am citat nu sunt posibile decât atunci 
când sufletul mulțimilor le face să 
izbucnească. Nici cei mai răi despoţi nu ar 
avea puterea să le dezlănţuie. Istoricii 


potrivit cărora Noaptea Sfâmtului 


Bartolomeu este opera unui rege ignoră atât 
psihologia mulțimilor, cât şi pe cea a regilor. 
Asemenea manifestări nu pot proveni decât 
din sufletul popular. Cea mai deplină putere 
absolută a celui mai despotic monarh nu 
poate decât, cel mult, să le grăbească sau 
să le întârzie puţin clipa declanşării. Nu 
regii sunt aceia care au făcut Noaptea 
Sfântului Bartolomeu sau războaiele 
religioase, aşa cum nu Robespierre, Danton 
sau Saint-Just au făcut Teroarea. Îndărătul 
unor astfel de evenimente  regăseşti, 
întotdeauna, sufletul mulțimilor. 

CARTEA A DOUA OPINIILE ŞI 
CREDINŢELE MULȚIMILOR 

CAPITOLUL I FACTORI ÎNDEPĂRTAŢI 
AI CREDINȚELOR ȘI OPINIILOR 
MULȚIMILOR 


Factori  pregătitori ai credințelor 


mulțimilor - înflorirea credințelor mulţimi - 
lor este consecinţa unei elaborări anterioare 
- Studiul  diverşilor factori  aiacestor 
credințe - 

şi Neamul - Influența predominantă pe 
care o exer-cită - El reprezintă sugestiile 
strămoşilor - 

§2. Tradițiile - Ele sunt sintezasufletului 
neamului - Importanța socială a tradițiilor - 
Cum devin ele no-cive, după ce au fost 
necesare - Mulţimile conservă cu cea mai 
mare te-nacitate ideile tradiţionale - 

$3. Timpul - El pregăteşte întâi 
statornicirea credințelor, apoi distrugerea 
lor - Graţie lui, ordinea poate apărea din 
haos 

§4. Instituţiile politice şi sociale - Ideea 
greşită privind rolul lor - Influenţa lor este 


extrem de slabă - Ele sunt efecte, nu cauze 


- Popoarele nu pot deloc să-şi aleagă 
instituţiile ce li se par cele mai bune - 
Instituţiile sunt nişte etichete care, sub un 
acelaşi nume, ascund cele mai disparate 
lucruri - Cum se pot elabora constituţiile - 
Nevoia anumitor popoare de a avea anumite 
instituţii rele sub aspect teoretic, precum 
centralizarea - 

$5. Instrucţia şi educația - Idei actuale 
eronate privind influenţa instrucției asupra 
mulțimilor - Date statistice - Rolul 
demoralizator al educaţiei latine - influenţa 
pe care ar putea-o exercita instrucţia - 


Exemple furnizate de diverse popoare. 


Tocmai am studiat constituţia mentală a 
mulțimilor. Cunoaştem modul lor de a simţi, 
de a gândi, de a judeca. Să vedem în 


continuare cum se ivesc şi cum se 


statornicesc opiniile şi credinţele lor. 

Factorii care determină aceste opinii şi 
credinţe sunt de două tipuri: factori 
îndepărtați şi factori imediaţi. 

Factorii îndepărtați fac mulțimile 
capabile să adopte anumite convingeri şi le 
fac impermeabile la altele. Ei pregătesc 
terenul în care vedem dintr-odată încolţind 
idei noi, ce uimesc prin forţa şi rezultatele 
lor, dar care sunt spontane numai ca 
aparenţă. Explozia anumitor idei în sânul 
mulțimilor şi punerea lor în aplicare se 
produce, câteodată, fulgerător. Dar acesta 
nu e decât un efect de suprafaţă, îndărătul 
căruia trebuie căutată, cel mai adesea, o 
îndelungă lucrare anterioară. 

Factorii  imediaţi sunt cei care, 
suprapunându-se acestei lucrări 


îndelungate, fără de care nu ar putea 


acţiona, produc în sânul mulțimilor 
convingerile active, adică dau formă ideii, 
făcând-o să se  dezlănţuie cu toate 
consecinţele sale. Sub presiunea acestor 
factori imediaţi se ivesc acele hotărâri care 
pun brusc în mişcare colectivităţile; prin 
intermediul lor se declanşează o răscoală 
sau se hotărăşte o grevă; prin intermediul 
lor, majorităţi enorme aduc un om la putere 
sau răstoarnă un guvern. 

În toate marile evenimente ale istoriei 
se constată acţiunea succesivă a acestor 
două tipuri de factori. Revoluţia franceză, 
pentru a nu lua decât un exemplu dintre 
cele mai izbitoare, a avut, printre factorii 
săi îndepărtați, criticile din diverse scrieri, 
abuzurile fiscale ale vechiului regim. 
Sufletul mulțimilor fiind astfel pregătit, el a 


fost apoi lesne răzvrătit de factorii imediaţi, 


precum discursurile oratorilor şi opoziţia 
Curţii la unele reforme fără nicio 
însemnătate. 

Printre factorii îndepărtați, există unii 
de ordin general, care se regăsesc la baza 
tuturor credințelor şi opiniilor mulțimilor: 
neamul, tradiţiile, timpul, instituţiile, 
educaţia. Vom studia acum rolul fiecăruia. 

şi - Neamul 

Acest factor, neamul, trebuie pus pe 
primul loc, el fiind cu mult mai important 
decât toţi ceilalţi. L-am studiat suficient 
într-o carte precedentă, pentru a nu mai fi 
nevoie să stăruim asupra lui. Am arătat ce 
este o seminţie şi cum, de îndată ce 
caracteristicile sale sunt formate, 
credinţele, instituţiile, artele, într-un cuvânt 
toate elementele civilizaţiei sale, devin 


expresia exterioară a sufletului său. Forţa 


neamului este într-atât de mare, încât 
niciun element n-ar putea trece de la un 
popor la altul fără a suferi transformările 
cele mai profunde.* 

Mediul, împrejurările, evenimentele 
reprezintă influenţele sociale ale 
momentului. Ele pot exercita o acţiune 
importantă dar numai temporară, dacă ea 
se opune influențelor neamului, adică ale 
întregului şir de strămoşi. 

Vom mai avea ocazia, în mai multe 
capitole ale acestei lucrări, să revenim 
asupra influenţei neamului şi să arătăm că 
această influenţă este atât de mare, încât ea 
domină caracteristicile specifice sufletului 
mulțimilor. lată de ce popoarele diverselor 
țari prezintă în credinţele Şi 


comportamentul lor diferențe foarte 


9 Aceastâ afirmaţie reprezentînd încă o noutate şi istoria rămînînd absolut neinteligibilă fără ea, am 
consacrat mai multe capitole ale lucrării mele Legile psihologice ale evoluției popoarelor demonstrației 
sale. Cititorul va vedea că, în ciuda aparenţelor înșelătoare, nici limba, nici religia, nici artele, adică, 
într-un cuvînt, nici un element de civilizaţie nu poate trece intact de la un popor la altul. 


accentuate şi nu pot fi influențate în acelaşi 
mod. 

$2. - Tradițiile 

Tradițiile reprezintă totalitatea ideilor, 
necesităţilor, sentimentelor trecutului. Ele 
sunt o sinteză a neamului şi importanţa lor 
este copleşitoare. 

Ştiinţele biologice au fost complet 
transformate de când embriologia a arătat 
imensa influenţă a trecutului asupra 
evoluţiei fiinţelor vii; ştiinţele istorice vor fi 
la rândul lor transformate când noţiunea 
aceasta va fi mai răspândită. Dar nu este 
încă suficient de răspândită, mulţi oameni 
de stat rămânând la ideile teoreticienilor 
din secolul trecut şi închipuindu-şi că o 
societate poate să o rupă cu trecutul său şi 
să se refacă în întregime călăuzindu-se doar 


după luminile raţiunii. 


Un popor este un organism creat de 
către trecut. Ca orice organism, nu se poate 
modifica decât prin lente acumulări 
ereditare. 

Adevăraţii conducători ai popoarelor 
sunt propriile lor tradiţii; şi, aşa cum am 
spus-o de nenumărate ori, doar formele 
exterioare pot fi schimbate cu uşurinţă. 
Fără tradiţii, adică fără suflet naţional, nu e 
posibilă vreo civilizaţie. 

De aceea, cele două mari ocupaţii ale 
omului, de când există pe lume, au fost de a- 
şi crea o plasă deasă de tradiţii şi de a o 
distruge pe urmă, când efectele lor 
binefăcătoare s-au deteriorat. Fără tradiţii 
stabile, nu există civilizaţie; fără lenta 
eliminare a acestor tradiţii, nu există 
progres. Dificultatea este de a găsi un 


echilibru corect între stabilitate şi 


variabilitate. Această dificultate este 
imensă. Când un popor îşi lasă obiceiurile 
să prindă rădăcini prea solide, timp de 
numeroase generaţii, el nu mai poate evolua 
şi devine, cum se întâmplă în China, în 
capabil de perfecţionare. Până şi revoluțiile 
violente devin atunci fără efect, căci fie 
fragmentele rupte ale lanţului se sudează la 
loc şi atunci trecutul redevine, fără să se fi 
petrecut nicio schimbare, atotputernic, fie 
fragmentele împrăştiate generează anarhia 
şi, foarte curând, decadenţa. 

De aceea, sarcina fundamentală a unui 
popor este de a-şi păstra instituţiile 
trecutului, modificându-le doar încetul cu 
încetul. Grea sarcină. Romanii în timpurile 
trecute, englezii în timpurile moderne sunt 
aproape singurii care au dus-o la 


îndeplinire. 


Cele mai tenace păstrătoare ale ideilor 
tradiţionale, cele ce se opun cu cea mai 
mare încăpățânare la preschimbarea lor 
sunt tocmai mulțimile şi, mai ales, acele 
categorii de mulţimi care formează castele. 
Am insistat deja asupra acestui spirit 
conservator şi am arătat că multe revolte nu 
duc decât la simple schimbări de nume. La 
sfârşitul secolului trecut,  priveliştea 
bisericilor distruse, a preoților expulzați sau 
ghilotinaţi, a persecuției generalizate la 
care era supus cultul catolic, te putea face 
să crezi că vechile idei religioase şi-au 
pierdut orice putere; şi totuşi, peste câţiva 
ani, la cererea generală, cultul abolit a fost 


repus în drepturi.!0 


1 O Raportul lui Fourcroy, adeptul de altădată al Convenţiei, citat de Taine, este foarte lim- 
pede din acest punct de vedere: „Ceea ce se vede peste tot referitor la slujba de duminică 
şi frecventarea bisericilor do- vedeşte că, în majoritatea lor, francezii vor să revină la 
vechile obiceiuri şi nu mai e momen- tul să rezistăm acestei tendinţe naţionale...Marea 
masă a oamenilor are nevoie de religie, de slujbe şi preoţi. Este o greşeală aparținînd 
citorva filozofi moderni, greşeală in care m-am lăsat eu însumi antrenat, să crezi în posibi- 
litatea unei instrucţii atît de largi, încît să se poată distruge prejudecățile religioase: căci 
ele constituie, pentru cei mai mulţi dintre aceşti nefericiţi, o consolare... Trebuie să lăsăm, 
deci, marii mase a poporului, preoţii, altarele şi cultul." 


Nu există exemplu care să arate mai 
bine forţa exercitată de tradiţii asupra 
sufletului mulțimilor. Nu templele îi 
adăpostesc pe cei mai redutabili idoli, şi nici 
palatele - pe cei mai despotici tirani. Pe 
aceştia îi poţi lesne distruge. Stăpânii 
invizibili, care domnesc în sufletele noastre, 
rezistă oricărei strădanii şi nu cedează 
decât la lenta uzură a secolelor. 

$3. - Timpul 

În problemele sociale, ca şi în 
problemele biologice, unul din cei mai 
puternici factori este timpul. El este 
adevăratul creator şi marele distrugător. El 
este cel care a clădit munţii din fire de nisip 
şi a ridicat la nivelul demnităţii umane 
celula obscură a timpurilor geologice. 
Pentru a transforma orice fenomen, este 


suficientă acţiunea veacurilor. S-a spus pe 


bună dreptate că o furnică ce ar avea tot 
timpul înainte, ar putea netezi Mont-Blane- 
ul. O fiinţă care ar poseda forţa magică de a 
modifica timpul după bunul său plac ar avea 
puterea pe care credincioşii o atribuie 
zeilor. 

Dar noi nu trebuie să ne ocupăm aici 
decât de influenţa timpului asupra genezei 
opiniilor mulțimilor. Acţiunea sa este imensă 
şi din acest punct de vedere. El stăpâneşte 
marile forţe, precum seminţiile, care nu se 
pot forma în absenţa sa. El determină 
evoluţia şi moartea tuturor credințelor. Prin 
el, acestea îşi dobândesc puterea şi tot prin 
el, o pierd. 

Timpul pregăteşte opiniile şi credinţele 
mulțimilor, adică terenul în care ele vor 
încolţi. Prin urmare, anumite idei realizabile 


într-o epocă, nu mai sunt realizabile în alta. 


Timpul  clădeşte imensul sediment de 
credinţe şi gânduri din care se nasc ideile 
unei epoci. Acestea nu încolţesc cum se 
nimereşte, la întâmplare. Rădăcinile lor se 
afundă în cel mai îndepărtat trecut. Când 
înfloresc, ivirea lor se datorează timpului 
care le-a pregătit-o şi trebuie întotdeauna 
să ne întoarcem îndărăt pentru a le înţelege 
geneza. Sunt odrasle ale trecutului şi mame 
ale viitorului, sclave veşnice ale timpului. 
Timpul este deci adevăratul nostru 
stăpân şi e suficient să-l lăsăm să acţioneze 
pentru a vedea toate lucrurile 
transformându-se. Astăzi ne  neliniştesc 
foarte tare dorinţele amenințătoare ale 
mulțimilor, distrugerile şi tulburările pe 
care acestea le prevestesc. Dar numai 
timpul îşi va asuma restabilirea echilibrului. 


„Niciun regim - scrie, pe bună dreptate, 


domnul Lavisse - nu se creează într-o zi. 
Organizațiile politice şi sociale sunt opere 
care cer secole; feudalismul exista inform şi 
haotic de veacuri, înainte de a-şi fi găsit 
legităţile; monarhia absolută a trăit de 
asemenea secole, înainte de a-şi fi găsit 
normele de guvernare, iar în aceste 
perioade de aşteptare au existat mari 
tulburări”. 

S4. - Instituţiile politice şi sociale 

Ideea că instituţiile pot remedia 
defectele societăţii, că progresul popoarelor 
decurge din perfecţionarea constituţiilor şi 
a formelor de guvernare, că schimbările 
sociale se fac prin decrete - ideea aceasta 
este încă extrem de răspândită. Revoluţia 
franceză a avut-o ca punct de plecare şi tot 
pe ea se sprijină teoriile sociale actuale. 


Experiențele mereu repetate n-au 


reuşit să clatine această redutabilă himeră. 
Filosofi şi istorici au încercat zadarnic să-i 
dovedească absurditatea. Nu le-a fost totuşi 
dificil să arate că instituţiile sunt produsul 
ideilor, sentimentelor, moravurilor; iar 
ideile, sentimentele şi moravurile nu se 
refac, refăcând codurile. Aşa cum un popor 
nu-şi alege culoarea ochilor sau a părului, el 
nu-şi alege nici instituţiile după bunul său 
plac. Instituţiile şi guvernele reprezintă 
produsul neamului. Ele nu creează nici pe 
departe o epocă, ci sunt create de ea. 
Popoarele nu sunt guvernate după cum li se 
năzare la un moment dat, ci după cum le-o 
cere caracterul. Uneori sunt necesare 
secole pentru a forma un regim politic şi 
secole pentru a-l schimba. Instituţiile nu au 
nicio virtute intrinsecă; prin ele însele nu 


sunt nici bune, nici rele. Bune la un moment 


dat pentru un popor anumit, ele pot fi 
detestabile pentru un altul. 

Un popor nu are nicidecum puterea să- 
şi schimbe cu adevărat instituţiile. Poate, 
desigur, cu preţul unor revoluţii violente, să 
le schimbe numele; dar fondul lor nu se 
schimbă. Numele sunt etichete deşarte, de 
care istoricul preocupat de valoarea reală a 
lucrurilor nu trebuie să ţină seama. Astfel, 
de exemplu, ţara cea mai democratică din 
lume este Anglia!!, supusă totuşi unui regim 
monarhic, pe când republicile hispano- 
americane, conduse prin constituţii 
republicane, îndură cel mai greu despotism. 
Caracterul popoarelor şi nu guvernele, le 
determină acestora destinele. Am încercat 


să stabilesc acest adevăr într-un volum 


1 1 Este ceea ce recunosc, chiar şi în Statele Unite, cei mai înaintâi republicani. Ziarul american 
Forum exprima această opinie categorică în termeni pe care îi reproduc aici după Review of Reviews 
din decembrie 1984: "Nu trebuie să uităm niciodată , chiar noi, cei mai pătimaşi inamici ai 
aristricraâiei, că Anglia este astăzi ţara cea mai democratică din lume, cea în care drepturile 
individului sînt cel mai strict respectate, cea în care indivizii au cea mai mare libertate. " 


anterior,  bazându-mă pe exemple de 
necontestat. 

Prin urmare, este un act infantil, un 
inutil exerciţiu retoric, o pierdere de timp 
să fabrici constituţii. Necesitatea şi timpul 
îşi asumă sarcina de a le elabora, atunci 
când aceşti doi factori sunt lăsaţi să 
acţioneze. Marele istoric Macaulay arată 
într-un pasaj, pe care politicienii din ţările 
latine ar trebui să-l înveţe pe de rost, că 
anglo-saxonii aşa au făcut. După ce explică 
binefacerile unor legi care, din punctul de 
vedere al purei raţiuni, par un haos de 
absurdităţi şi contradicții, el compară zecile 
de constituții moarte în  convulsiile 
popoarelor latine ale Europei şi Americii, cu 
cea a Angliei, şi arată că ultima nu s-a 
schimbat decât foarte lent şi doar parţial, 


sub influenţa necesităților imediate, şi 


niciodată din raţiuni speculative. „Să nu-ți 
pese deloc de simetrie, ci în cea mai mare 
măsură de utilitate; să nu elimini niciodată 
o anomalie numai pentru că este o 
anomalie; să nu inovezi niciodată decât 
dacă simţi că ceva merge râu şi atunci să 
inovezi doar atât cât este necesar pentru a 
înlătura răul; să nu redactezi niciodată un 
articol mai cuprinzător decât cazul 
particular pe care vrei să-l remediezi; 
acestea sunt regulile care, din epoca lui 
Ioan până în epoca reginei Victoria, au 
condus în general deliberările celor 250 de 
parlamente ale noastre”. 

Ar trebui luate una câte una legile şi 
instituțiile fiecărui popor, pentru a arăta în 
ce măsură sunt, fiecare din ele, expresia 
necesităților neamului respectiv, neputând 


fi, din acest motiv, forțat preschimbate. Se 


poate dizerta filosofic, de exemplu, asupra 
avantajelor şi dezavantajelor centralizării; 
dar când vedem un popor, compus din 
diverse naţionalităţi, consacrând mii de ani 
de eforturi pentru a ajunge treptat la 
această centralizare; când constatăm că o 
mare revoluţie având ca scop sfărâmarea 
tuturor instituţiilor trecutului, a fost forţată 
nu numai să respecte această centralizare, 
ci mai mult, să o exagereze, putem conchide 
că ea este produsul unor necesităţi 
imperioase, ba chiar o condiţie a existenţei 
sale şi putem deplânge slaba capacitate 
mentală a oamenilor politici care vorbesc 
despre distrugerea ei. Dacă, din întâmplare, 
opinia lor ar învinge, această reuşită ar fi 
semnalul declanşării unei profunde anarhii!? 


1 2 Dacă am alătura profundele disensiuni religioase şi politice, care separă diversele regi- uni ale 
Franţei şi sînt mai ales o chestiune de obirşie, tendinţelor separatiste manifestate în epoca Revoluţiei, 
care au ieşit din nou la iveală către sfîrşitul războiului franco-german, am vedea că diversele 
naţionalităţi care subzistă pe pămîntul nostru sînt departe de a se fi contopit încă. Centralizarea 
radicală a Revoluţiei şi crearea departamentelor artificiale, me- nite să amestece vechile provincii, au 
constituit, cu certitudine, opera sa cea mai utilă. Dacă descentralizarea pe care o susţin atît de mult 
astăzi minţile necugetate ar fi putut fi creată, ea ar fi dus imediat la cele mai sîngeroase conflicte. A 


care ar duce de altfel la o nouă centralizare, 
mai copleşitoare decât cea veche. 

Din cele de mai sus tragem concluzia 
că nu în instituţii trebuie să căutăm mijlocul 
de a acţiona profund asupra sufletului 
mulțimilor. Anumite ţări, precum Statele 
Unite, prosperă de minune având instituţii 
democratice, în timp ce altele, precum 
republicile hispano-americane, lâncezesc în 
cea mai lamentabilă anarhie, în pofida unor 
instituţii asemănătoare. Aceste instituţii 
sunt la fel de străine de măreţia unora, ca şi 
de decadenţa celorlalte. Popoarele rămân 
guvernate de caracterul lor şi toate 
instituţiile care nu sunt intim mulate pe 
acest caracter nu reprezintă decât un 
veşmânt de împrumut, o  costumaţie 
trecătoare. Desigur, s-au făcut şi încă se vor 


mai face războaie sângeroase, revoluţii 


nesocoti acest lucru, înseamnă a ne uita în întregime istoria. 


violente, pentru a impune instituţii cărora li 
se atribuie puterea supranaturală de a crea 
fericirea. S-ar putea deci spune, într-un 
anumit sens, că instituţiile acţionează 
asupra sufletului mulțimilor tocmai pentru 
că ele dau naştere unor asemenea 
răzvrătiri. Dar noi ştim că în realitate, 
învingătoare sau învinse, instituţiile nu 
posedă prin ele însele nicio virtute. 
Urmărind cucerirea lor, ne facem aşadar 
iluzii deşarte. 

$5. - Instrucţia şi educaţia 

Printre ideile dominante ale epocii 
noastre, pe primul plan se află astăzi ideea 
că un rezultat sigur al instrucției este acela 
de a-i face pe oameni mai buni şi chiar de a- 
i face egali. Prin simplă repetare, această 
afirmaţie a sfârşit prin a deveni una dintre 


cele mai de neclintit dogme ale democraţiei. 


Ea este la fel de intangibilă acum, precum 
erau odinioară dogmele Bisericii. 

Dar şi în această privinţă, ca şi în multe 
altele, ideile democratice se află în profund 
dezacord cu datele psihologiei şi 
experienţei. Mai multor filosofi eminenţi, lui 
Herbert Spencer mai ales, nu le-a fost deloc 
greu să arate că instrucţia nu-l face pe om 
nici mai moral, nici mai fericit, că ea nu-i 
schimbă nici instinctele, nici pasiunile 
ereditare şi că poate deveni, rău 
direcţionată, mai mult dăunătoare decât 
utilă. Statisticienii au venit să confirme 
aceste păreri, spunându-ne că, odată cu 
generalizarea instrucției, sau cel puţin cu a 
unei anumite  instrucţii, criminalitatea 
creşte; că cei mai mari duşmani ai 
societăţii, anarhiştii, se recrutează adeseori 


dintre absolvenţii de şcoală. Un distins 


magistrat, domnul Adolphe Guillot, remarca 
faptul că avem în prezent 3.000 de criminali 
cu ştiinţă de carte faţă de 1.000 fără şi că, 
în 50 de ani, criminalitatea a crescut de la 
227 la mia de locuitori la 552, ceea ce 
reprezintă o creştere de 133%. De 
asemenea, împreună cu colegii săi, el a 
remarcat creşterea criminalităţii în special 
la tinerii pentru care şcoala gratuită şi 
obligatorie a înlocuit patronatul. 

Desigur, nimeni n-a susţinut vreodată 
că instrucţia bine direcţionată nu ar putea 
da rezultate practice deosebit de utile, dacă 
nu pentru a ridica moralitatea, cel puţin 
pentru a dezvolta capacităţile profesionale. 
Din nefericire, popoarele latine, mai ales de 
vreo treizeci de ani încoace, şi-au bazat 
sistemul de instrucţie pe principii extrem de 


defectuoase şi, în pofida observaţiilor unor 


minţi luminate, ele persistă în lamentabilele 
lor erori. Eu însumi am arătat, în diverse 
lucrări? că educația noastră actuală 
transformă în duşmani ai societății pe foarte 
mulți dintre cei care au primit-o şi 
recrutează numeroşi discipoli pentru cele 
mai rele forme de socialism. 

Primul pericol al acestei educaţii - 
considerată, pe bună dreptate, tipic latină 
— este de a se baza pe o eroare psihologică 
fundamentală: să-ți închipui că recitarea 
manualelor dezvoltă inteligența. Din acest 
moment toți caută să înveţe cât mai mult 
posibil; şi, de la şcoala primară până la 
doctorat sau la examenul de capacitate, 
tânărul nu face decât să îngurgiteze 
conținutul cărţilor, fără să-şi exerseze 


niciodată judecata şi iniţiativa. Pentru el, 


1 3 vezi Psihologia socialismului (ed. a VIl-a franceză) şi Psihologia educației (ed. a XIV-a franceză) 


instrucţia constă în a recita şi a asculta. „A 
învăţa lecţii, a şti pe de rost o gramatică sau 
un compendiu, a repeta bine, a imita bine - 
scria un vechi ministru al Instrucţiei 
publice, dl. Jules Simon - iată o prea-plăcută 
educaţie, în care întreg efortul este un act 
de credinţă faţă de infailibilitatea 
maestrului, care nu reuşeşte decât să ne 
diminueze şi să ne facă neputincioşi”. 

Dacă această educaţie nu ar fi decât 
inutilă, ne-am putea mărgini să-i deplângem 
pe nefericiţii copii pe care, în locul atâtor 
lucruri necesare, preferăm să-i învăţăm 
genealogia fiilor lui Clotar, luptele Neustriei 
şi Austrasiei sau clasificări zoologice. Dar ea 
prezintă pericolul mult mai serios de a 
insufla celui care a primit-o un puternic 
dezgust pentru condiţia socială căreia îi 


aparţine prin naştere, precum, şi intensa 


dorinţă de a o depăşi. Muncitorul nu mai 
vrea să rămână muncitor, ţăranul nu mai 
vrea să fie ţăran şi ultimul dintre burghezi 
nu vede pentru fiii săi o altă carieră posibilă 
decât aceea de funcţionar plătit de către 
Stat. În loc să pregătească oamenii pentru 
viaţă, şcoala nu îi pregăteşte decât pentru 
funcţii publice, unde reuşita nu cere niciun 
strop de iniţiativă. La nivelul de jos al scării 
sociale, această educaţie creează acele 
armate de proletari nemulţumiţi de soarta 
lor, întotdeauna gata de revoltă; la nivelul 
de sus, ea creează frivola noastră 
burghezie, în acelaşi timp sceptică şi 
credulă, impregnată cu o încredere 
superstiţioasă în Statul-providenţă, pe care, 
cu toate acestea, îl critică fără încetare, 
acuzând guvernul de propriile sale greşeli - 


şi incapabilă de a întreprinde ceva fără 


intervenţia autorităţilor. 

Statul care fabrică, prin intermediul 
manualelor, cohorte întregi de titraţi nu 
poate folosi decât un mic număr dintre ei şi 
e nevoit să-i lase pe ceilalţi fără slujbă. 
Trebuie deci să se resemneze să-i hrănească 
pe primii şi să-i aibă ca duşmani pe ceilalţi. 
De la vârful piramidei sociale până la baza 
ei, enorma masă a posesorilor de diplome 
umblă astăzi după o carieră. Unui negustor 
îi vine greu să găsească un agent care să-l 
reprezinte în colonii, dar cele mai modeste 
locuri oficiale sunt solicitate de mii de 
candidaţi. Numai departamentul Senei 
numără 20.000 de învăţători şi învăţătoare 
fără slujbă, care, dispreţuind ogorul şi 
atelierul, se adresează Statului pentru a 
trăi. Numărul celor aleşi fiind restrâns, cel 


al  nemulţumiţilor este,  vrând-nevrând, 


imens. Aceştia din urmă sunt gata de orice 
revoluţie, oricare i-ar fi conducătorii şi 
scopul. Dobândirea de cunoştinţe 
neutilizabile este un mijloc sigur de a 


transforma omul într-un revoltat.!* 


Este evident prea târziu să mai schimbi 
cursul lucrurilor. Doar experienţa, singura 
care educă, în ultimă instanţă, îşi va asuma 
sarcina să ne dezvăluie eroarea. Numai ea 
va putea dovedi necesitatea înlocuirii 
odioaselor noastre manuale, jalnicelor 
noastre concursuri, printr-o instrucție 
profesională capabilă să îndrepte tineretul 


înspre ogoare, ateliere, antreprize în colonii 


14 Aici nu avem de-a face, de altfel, cu un fenomen caracteristic popoarelor latine; îl ob- 
servăm de asemenea în China, țară condusă şi ea de o solidă ierarhie de mandarini, unde 
mandarinatul se obține tot prin concursuri, a căror singură probă este recitarea 
imperturbabilă a unor manuale voluminoase. Armata ştiutorilor de carte fără slujbă este 
considerată astăzi În China o veritabilă calamitate națională. La fel în India, unde, de cînd 
englezii au deschis şcoli, nu pentru a educa, pre-cum în Anglia, ci numai pentru a-i instrui 
pe indigeni, s-a for- mat o clasă specială de ştiutori de carte, aşa numiții babu, care, dacă 
nu pot dobîndi o si- tuaţie, devin duşmani neîmpăcaţi ai puterii engleze. La toți aceşti 
babu, cu sau fără slujbe, primul efect al instrucției a fost acela de a le coborî imens nivelul 
de moralitate. Am insis- tat îndelung asupra acestui aspect în cartea mea Civilizaţia indiei. 
Toţi autorii care au vi- zitat marea peninsulă l-au constatat la rîndul lor. 


- astăzi neglijate. 

Această instrucţie profesională, 
reclamată acum de toate minţile luminate, a 
fost cea pe care o primeau odinioară părinţii 
noştri şi cea pe care popoarele ce domină 
astăzi lumea prin voinţa, iniţiativa, spiritul 
lor întreprinzător au ştiut să o conserve. În 
nişte pagini remarcabile, din care voi 
reproduce mai departe pasajele esenţiale, 
Taine arată limpede că educaţia noastră de 
altă dată era cam ceea ce este astăzi 
educaţia engleză sau americană şi, făcând o 
remarcabilă paralelă între sistemul latin şi 
cel anglo-saxon, el scoate în evidenţă 
consecinţele celor două metode. 

S-ar putea eventual accepta toate 
inconvenientele educaţiei noastre clasice, 
chiar dacă ea nu ar produce decât nişte 


dezrădăcinaţi şi nemulţumiţi, în cazul în 


care dobândirea superficială a atâtor 
cunoştinţe, recitarea perfectă a atâtor 
manuale ar ridica nivelul de inteligenţă. Dar 
ajunge ea oare într-adevăr la acest rezultat? 
Din păcate, nu. Judecata, experienţa, 
iniţiativa, caracterul, iată condiţiile 
succesului în viaţă, iar ele nu se învaţă din 
cărţi. Cărţile sunt numai dicţionare utile, 
bune de consultat, dar este absolut de 
prisos să-ți încarci mintea, memorând 
pasaje întregi din ele. 

Cum poate instrucţia profesională să 
dezvolte inteligenţa la un nivel pe care 
instrucţia clasică nu îl atinge niciodată? 
Taine a arătat-o extrem de bine în rândurile 
următoare: 

„Ideile nu se formează decât în mediul 
lor natural şi obişnuit; evoluţia germenului 


lor este determinată de nenumăratele 


impresii sensibile pe care tânărul le 
primeşte zilnic, în atelier, în mină, la 
tribunal, la studiu, pe şantier, la spital, la 
vederea uneltelor, a materialelor şi 
operaţiunilor, în prezenţa clienţilor a 
lucrătorilor, a procesului muncii, a lucrului 
bine sau rău făcut, rentabil sau nu: iată mici 
percepții specifice ale ochiului, urechii, 
mâinilor şi chiar mirosului, care, primite 
involuntar şi elaborate pe tăcute, se 
structurează într-însul spre a-i sugera, mai 
devreme sau mai târziu, o anumită 
combinaţie nouă, o simplificare, oœ 
economisire, o perfecţionare sau o invenţie. 
De toate aceste contacte preţioase, de toate 
aceste elemente asimilabile şi 
indispensabile, tânărul francez este privat, 
şi asta tocmai la vârsta fecundă: timp de 


şapte sau opt ani este sechestrat într-o 


şcoală, departe de experienţa directă şi 
personală care i-ar fi dat noţiunea exactă şi 
vie a lucrurilor, a oamenilor şi a diferitelor 
modalităţi de a le mânui. 

...Cel puţin nouă din zece îşi irosesc 
timpul şi forţele mai mulţi ani din viaţă, ani 
eficienţi, importanţi sau chiar decisivi: 
socotiți mai întâi jumătate sau două treimi 
din cei care se prezintă la examene, vreau 
să spun pe cei respinşi; apoi, printre cei 
admişi, cu grade, cu certificate de studii şi 
diplome, socotiți încă o jumătate sau două 
treimi, vreau să spun pe cei surmenaţi. Li s- 
a cerut prea mult impunându-li-se ca, în 
cutare zi, pe un scaun sau în faţa unei table, 
să fie timp de două ore şi pentru o anumită 
categorie de ştiinţe, enciclopedii vii ale 
întregii cunoaşteri omeneşti; într-adevăr, ei 


au fost sau aproape au fost astfel, în acea zi, 


timp de două ore; dar o lună mai târziu nu 
vor mai fi; ei nu ar putea trece din nou 
examenul; cunoştinţele pe care le-au 
dobândit, prea numeroase şi prea grele, le 
scapă neîncetat din minte, fără să fie 
înlocuite cu altele. Puterea minţii lor a 
slăbit, seva fecundă a secat. Un om format 
îşi face apariţia, dar adeseori este un om 
sfârşit. Acesta, om serios, căsătorit, 
resemnat să se învârtă în cerc şi veşnic în 
acelaşi cerc, rămâne cantonat în atribuţiile 
sale restrânse; el şi le îndeplineşte corect, 
nimic mai mult. lată un randament 
mediocru; desigur, câştigurile nu 
echilibrează cheltuielile. În Anglia şi în 
America, unde se utilizează procedeul 
invers, aşa cum se întâmpla şi în Franţa 
odinioară, înainte de 1789, randamentul 


obţinut este acelaşi sau mai mare”. 


Ilustrul istoric ne arată apoi diferenţa 
dintre sistemul nostru şi cel al anglo- 
saxonilor. La ei, învăţătura nu provine din 
cărţi, ci din lucrul însuşi. Cum inginerul, de 
exemplu, se formează într-un atelier şi 
niciodată într-o şcoală, oricine poate ajunge 
exact la nivelul pe care i-l îngăduie 
inteligenţa: muncitor sau maistru dacă este 
incapabil să meargă mai departe, inginer 
dacă-i permit aptitudinile. Iată un procedeu 
de altminteri democratic şi mai util pentru 
societate, decât cel prin care condiţionezi 
întreaga carieră a unui individ de un 
concurs de câteva ore, susţinut la 
optsprezece sau douăzeci de ani. 

„În spital, în mină, în industrie, sub 
îndrumarea arhitectului, a omului legii, 
elevul, admis foarte tânăr, îşi face ucenicia 


şi stagiul aproape ca la noi un copist într-un 


birou de avocatură sau ca un ucenic de 
pictor într-un atelier. În prealabil, înainte de 
a-şi începe lucrul, el a putut să urmeze un 
curs fără prea mare importanţă, general şi 
sumar, spre a avea un cadru gata pregătit 
pentru observaţiile pe care le va face de 
îndată. În acest timp, îi stau la dispoziţie, 
cel mai adesea, câteva cursuri tehnice pe 
care le va putea urma în orele sale libere, 
spre a-şi coordona încetul cu încetul 
experienţele cotidiene pe care le face. Într- 
un asemenea regim, capacitatea practică 
sporeşte şi se dezvoltă de la sine, exact 
până la nivelul îngăduit de facultăţile 
elevului şi în direcţia cerută de îndatorirea 
sa viitoare - de acea muncă la care vrea să 
se adapteze de pe acuma. În acest mod, în 
Anglia şi în Statele Unite, tânărul ajunge 


repede să dea din el tot ceea ce poate. De la 


douăzeci şi cinci de ani şi chiar mai 
devreme, dacă stofa şi motivaţia nu-i 
lipsesc, el este nu numai un executant util, 
ci şi un întreprinzător spontan, nu numai o 
rotiţă a unei maşini, ci însuşi mecanismul ei. 
În Franţa, unde a predominat procedeul 
invers - devenit tot mai sofisticat, cu fiecare 
generaţie - totalul forţelor pierdute este 
enorm”. 

Şi marele filosof ajunge la următoarea 
concluzie privind inconvenientele crescânde 
ale vieţii şi educaţiei noastre latine: 

„La cele trei nivele de instrucţie, în 
copilărie, adolescenţă şi tinereţe, pregătirea 
teoretică din şcoli, prin intermediul cărţilor, 
s-a prelungit şi supraîncărcat - în vederea 
examenului, a obţinerii gradului, diplomei, 
certificatului de studii, şi numai în vederea 


acestora - recurgându-se totodată la cele 


mai rele mijloace: aplicarea unui regim 
antinatural şi antisocial, întârzierea 
excesivă a uceniciei practice, internat, 
antrenament artificial şi îndopare mecanică, 
suprasolicitare, fără a se lua în considerare 
perioada care va urma, a vârstei adulte şi a 
îndatoririlor bărbăteşti pe care omul format 
le va exercita, făcându-se abstracţie de 
lumea reală în care tânărul va plonja de 
îndată, de mediul social la care va trebui, fie 
să se adapteze, fie să se supună de la 
început, de conflictul uman în vederea 
căruia - pentru a se adapta şi a sta pe 
propriile-i picioare - trebuie să fie în 
prealabil echipat, înarmat, exersat, întărit. 
Această înzestrare indispensabilă, acest 
câştig mai important decât toate celelalte, 
această soliditate a bunului simţ, a voinţei şi 


a nervilor, nu-i este nicidecum oferită de 


şcolile noastre; departe de a-l califica, ele îl 
descalifică pentru situaţia sa viitoare şi 
definitivă. Prin urmare, intrarea sa în lume 
şi primii săi paşi pe tărâmul acţiunii 
practice nu reprezintă, cel mai adesea, 
decât un şir de căderi dureroase; el rămâne 
marcat, pentru mult timp rănit, uneori 
definitiv  schilodit. Este pus la grea 
încercare, o încercare plină de primejdii; 
echilibrul moral şi mental îi este zdruncinat 
şi riscă să nu i se mai restabilească; 
deziluzia a venit, prea neaşteptată şi totală; 
decepţiile au fost prea mari şi amărăciunile 
prea puternice.”!5 

Ne-am îndepărtat noi oare, cu cele de 
mai sus, de psihologia mulțimilor? Desigur, 


nu. Pentru a înţelege ideile, credinţele care 


1 5 Taine: Regimul modern voi. al II-lea, 1894. — Aceste pagini sînt printre ultimele scrise de Taine. 
Ele rezumă admirabil rezultatele îndelungatei sale experienţe. Educaţia este singurul nostru mijloc de 
a acţiona întru cîtva asupra sufletului unui popor. Este nespus de trist ca aproape nimeni în Franţa să 
nu reuşească să înţeleagă ce cumplit element de decadenţă reprezintă învâţămiîntul nostru actual. În 
loc să ridice tineretul, II coboară şi îl perverteşte. 


încolţesc astăzi şi vor înflori mâine, trebuie 
să ştim cum este pregătit terenul. 
Învățătura dată tineretului unei ţări permite 
să se întrevadă destinele acestei ţări. 
Educaţia generaţiei actuale îndreptăţeşte 
cele mai negre previziuni. Căci prin 
instrucţie şi educaţie se poate îmbunătăţi 
sau înrăutăţi parţial sufletul mulțimilor. Era 
deci necesar să se arate cum l-a modelat 
sistemul actual şi în ce mod masa 
indiferenţilor şi neutrilor a devenit treptat o 
imensă armată de nemulţumiţi, gata să 
urmeze orice îndemn al făuritorilor de 
utopii şi vorbe umflate. Şcoala formează 
astăzi nemulţumiţi şi anarhişti, pregătind 


popoarelor latine ceasuri de decadenţă. 


CAPITOLUL II FACTORII IMEDIAŢI AI 
OPINIILOR MULȚIMILOR 

S 1. Imaginile, cuvintele şi formulele - 
Forţa magică a cuvintelor şi a formulelor - 
Forţa cuvintelor este legată de imaginile pe 
care acestea le evocă independent de sensul 
lor real - Aceste imagini diferă de la epocă 
la epocă, de la neam la neam - Perimarea 
cuvintelor - Exemple de modificări 
considerabile a sensului câtorva cuvinte 
foarte obişnuite - Utilitatea politică a 
botezării lucrurilor vechi cu nume noi, 
atunci când cuvintele cu care erau 
desemnate produc o impresie supărătoare 
asupra mulțimilor - Modificări ale sensului 
cuvintelor în funcţie de neam - Sensuri 
diferite ale cuvântului democraţie în Europa 
şi America - 


§2. Iluziile - Importanţa lor - Le 


regăsim la baza tuturor civilizaţiilor - 
Necesitatea socială a iluziilor - Mulţimile le 
preferă întotdeauna adevărurilor - 

$3. Experiența - Numai experienţa 
poate  statornici în sufletul mulțimilor 
adevăruri devenite necesare şi spulbera 
iluzii devenite periculoase - Experienţa nu 
are efect decât cu condiţia de a fi repetată 
frecvent - Cât de scump costă experienţele 
necesare pentru a convinge mulțimile - 

S4. Rațiunea - Lipsa de importanţă a 
influenţei sale asupra mulțimilor - Acestea 
nu pot fi dominate decât acţionând asupra 
sentimentelor lor inconştiente - Rolul logicii 
în istorie - 

Cauzele ascunse ale evenimentelor 
neverosimile. 

Tocmai am studiat factorii îndepărtați şi 


pregătitori care  înzestrează sufletul 


popoarelor cu o receptivitate specială, 
făcând posibilă înflorirea anumitor 
sentimente şi idei în sânul mulțimilor. Ne 
rămân de examinat acum factorii capabili să 
exercite o acţiune imediată. Vom vedea într- 
un capitol următor cum trebuie mânuiţi 
aceşti factori pentru ca efectul lor să fie 
deplin. 

Prima parte a lucrării noastre s-a 
ocupat de sentimentele, ideile, 
raţionamentele  colectivităţilor; evident 
cunoaşterea lor ar putea furniza, la modul 
general, mijloacele de a impresiona sufletul 
acestor colectivităţi. Ştim deja ce anume 
şochează imaginaţia mulțimilor: forţa şi 
capacitatea de contagiune a sugestiilor, mai 
ales dacă sunt prezentate sub formă de 
imagini. Dar sugestiile posibile fiind de 


origine foarte diversă, factorii capabili să 


acţioneze asupra sufletului mulțimilor pot fi 
destul de diferiţi. Este deci necesar să fi 
examinăm separat. Mulţimile sunt 
întrucâtva asemănătoare  sfinxului din 
povestea antică: fie ştim să rezolvăm 
problemele pe care psihologia lor le ridică, 
fie ne resemnâm să fim devoraţi de ele. 

şi - Imaginile, cuvintele şi formulele 

Studiind imaginația mulțimilor, am 
văzut că ele sunt impresionate mai ales de 
imagini. Cum aceste imagini nu sunt 
întotdeauna la îndemână, ele pot fi evocate 
prin folosirea judicioasă a cuvintelor şi 
formulelor. Mânuite cu artă, acestea posedă 
într-adevăr forţa misterioasă pe care le-o 
atribuiau odinioară adepţii magiei. Provoacă 
în sufletul maselor cele mai teribile furtuni, 
ştiind totodată să le şi calmeze. S-ar putea 


ridica o piramidă mai înaltă decât a 


bătrânului Keops numai din osemintele 
celor ce au căzut victimă forţei cuvintelor şi 
formulelor. 

Forţa cuvintelor este legată de 
imaginile pe care acestea le evocă şi total 
independentă de semnificaţia lor reală. 
Cuvintele al căror sens este cel mai prost 
definit acţionează uneori cel mai puternic. 
Aşa sunt, de exemplu, termenii: democraţie, 
socialism, egalitate, libertate etc., al căror 
sens este atât de vag, încât nici cele mai 
groase volume n-ar reuşi să îl precizeze. Şi 
totuşi, o forţă cu adevărat magică emană 
din scurtele lor silabe, ca şi cum ele ar 
conţine soluția tuturor problemelor. 
Cuvintele sintetizează diverse aspirații 
inconştiente şi speranţa realizării lor. 

Rațiunea şi argumentele nu pot deloc 


să lupte împotriva anumitor cuvinte şi 


formule.  Rostite cu pioşenie în fața 
mulțimilor, chipurile devin respectuoase şi 
frunţile se înclină numaidecât. Mulţi le 
consideră forțe ale naturii, puteri 
supranaturale. Ele evocă în suflete imagini 
măreţe şi vagi, dar însuşi nedefinitul care le 
estompează sporeşte misterioasa lor putere. 
Pot fi comparate cu acele divinităţi 
redutabile, ascunse în spatele 
tabernacolului, de care cucernicul nu se 
apropie decât cutremurat. 

Fiind independente de sensul 
cuvintelor, imaginile evocate prin ele 
variază sub identitatea formulelor de la 
epocă la epocă, de la neam la neam. 
Anumitor cuvinte li se ataşează temporar 
anumite imagini: cuvântul nu este decât 
butonul pe care trebuie să apeşi pentru a le 


face să apară. 


Nu toate cuvintele şi formulele posedă 
puterea de a evoca imagini; unele, după ce 
le-au evocat, se perimează şi nu mai trezesc 
nimic în minte. Ele devin atunci sunete 
deşarte, a căror principală utilitate este de 
a-l scuti pe cel care le foloseşte de obligaţia 
de a gândi. Cu un mic stoc de formule şi de 
locuri comune învăţate în tinereţe, avem tot 
ceea ce ne trebuie pentru a ne petrece viaţa 
fără obositoarea obligaţie de a mai şi gândi. 

Luând în considerare o anumită limbă, 
vedem că bagajul cuvintelor care o compun 
se modifică destul de lent în timp, dar 
imaginile pe care le evocă sau sensul pe 
care îl atribuim acestor cuvinte se schimbă 
neîncetat. Iată de ce, într-o altă lucrare, am 
ajuns la concluzia că traducerea exactă a 
unei limbi, mai ales când este vorba de 


popoare dispărute, este total imposibilă. Ce 


facem, de fapt, când înlocuim cu un termen 
francez unul latin, grec sau sanscrit sau 
chiar când căutăm să înţelegem o carte 
scrisă în propria noastră limbă acum câteva 
secole? înlocuim, pur şi simplu, prin imagini 
şi idei pe care viaţa modernă le-a generat în 
mintea noastră noţiuni şi imagini absolut 
diferite, cărora viaţa străveche le-a dat 
naştere în sufletul unor neamuri supuse 
condiţiilor de existenţă lipsite de orice 
asemănare cu ale noastre. Închipuindu-şi că 
îi copiază pe greci şi pe romani, oamenii 
Revoluţiei nu făceau decât să atribuie unor 
cuvinte vechi un sens pe care acestea nu l- 
au avut niciodată. Ce asemănare ar putea 
exista între instituţiile grecilor şi cele 
desemnate în zilele noastre prin cuvintele 
care le corespund? Ce era atunci o 


republică, dacă nu o instituţie fundamental 


aristocratică, formată prin asocierea unor 
mici despoţi ce stăpâneau o mulţime de 
sclavi menţinuţi în cea mai deplină robie? 
Aceste aristocrații comunale, bazate pe 
sclavie, n-ar fi putut exista nicio clipă fără 
ea. 

lar cuvântul libertate, ce putea avea el 
în comun cu ceea ce înseamnă astăzi, într-o 
epocă în care libertatea de a gândi nu era 
nici măcar întrezărită, în care nu exista 
nelegiuire mai mare şi, de altminteri, mai 
rar întâlnită, decât aceea de a discuta 
despre zeii, legile şi obiceiurile cetăţii? în 
sufletul unui atenian sau spartan cuvântul 
patrie însemna cultul Atenei sau al Spartei, 
şi nicidecum cel al Greciei, formată din 
cetăţi rivale, aflate mereu în război. Şi ce 
sens avea acelaşi cuvânt la vechii gali, 


divizați în triburi rivale, de obârşii, limbi şi 


religii diferite, învinse atât de uşor de Cezar 
pentru că îşi găsea oricând aliaţi printre 
ele? Numai Roma i-a dat Galiei o patrie, 
dându-i unitate politică şi religioasă. Chiar 
fără să mergem atât de departe, întorcându- 
ne numai cu două secole în urmă, să credem 
oare că acelaşi cuvânt patrie era înţeles ca 
în zilele noastre de către principii francezi, 
precum marele Condé, care s-au aliat cu 
străinii împotriva suveranului lor? Şi tot 
acelaşi cuvânt, nu avea el oare un sens 
foarte diferit de sensul modern pentru cei 
care plecau pe alte meleaguri şi îşi 
închipuiau că ascultă de legile onoarei 
luptând împotriva Franţei - şi ascultau, într- 
adevăr, din punctul lor de vedere, pentru că 
legea feudală lega vasalul de senior şi nu de 
pământ, şi, deci, acolo unde comanda 


suveranul, acolo era adevărata patrie? 


Sunt numeroase cuvintele al căror sens 
s-a schimbat profund de la o epocă la alta. 
Nu mai putem ajunge la înţelesul lor de 
odinioară decât cu preţul unor mari 
eforturi. Trebuie să citim foarte mult - s-a 
spus pe bună dreptate - pentru a izbuti să 
înţelegem, doar, ce  însemnau pentru 
străbunicii noştri cuvinte precum rege şi 
familie regală. Ce să mai vorbim atunci de 
termeni mai complecşi? Cuvintele nu au 
aşadar decât semnificații mobile şi 
temporare, care se schimbā de la epocă la 
epocă şi de la popor la popor. Dacă vrem să 
acţionăm prin intermediul lor asupra 
mulțimii, trebuie să cunoaştem sensul pe 
care îl au pentru ea la un moment dat, şi nu 
sensul pe care l-au avut odinioară sau l-ar 
putea avea pentru indivizi cu o constituţie 


mentală diferită. Cuvintele trăiesc, precum 


ideile. 

De aceea, când în urma tulburărilor 
politice, a schimbării credințelor, mulțimile 
ajung să manifeste o antipatie profundă 
pentru imaginile evocate de anumite 
cuvinte, prima îndatorire a unui veritabil om 
de stat este să înlocuiască aceste cuvinte, 
fără să se atingă, bineînţeles, de esenţa 
lucrurilor. Aceasta din urmă este prea 
legată de o anumită constituţie ereditară 
pentru a putea fi modificată. Înțeleptul 
Tocqueville observa că sarcina Consulatului 
şi a Imperiului a fost, în primul rând, să 
înveşmânteze în cuvinte noi majoritatea 
instituţiilor trecutului, să înlocuiască, prin 
urmare, acele cuvinte care evocau în minte 
imagini supărătoare, prin altele, a căror 
noutate nu permitea astfel de evocări. Birul 


a devenit contribuţie financiară; gabela - 


impozit pe sare; impozitele către stat - 
contribuţii şi impozite indirecte; taxa de 
meşter sau jurat - contribuţie anuală etc. 

O funcţie esenţială a oamenilor de stat 
este deci să boteze cu nume populare, sau 
măcar neutre, lucrurile detestate de mulţimi 
sub vechile lor nume. Forţa cuvintelor este 
atât de mare, încât este suficient să alegi 
bine termenii pentru a face acceptabile cele 
mai odioase lucruri. Taine observă pe bună 
dreptate că tocmai invocând libertatea şi 
fraternitatea, cuvinte foarte populare pe 
atunci, iacobinii au putut instaura un 
despotism demn de Dahomey, un tribunal pe 
potriva celui al Inchiziției, hecatombe 
umane asemănătoare celor din vechiul 
Mexic. Arta cârmuitorilor, ca şi cea a 
avocaţilor, constă mai ales în ştiinţa 


mânuirii cuvintelor. Artă dificilă, căci, într-o 


aceeaşi societate, aceleaşi cuvinte au cel 
mai adesea sensuri diferite pentru diferitele 
pături sociale. Acestea folosesc aparent 
aceleaşi cuvinte, dar nu vorbesc aceeaşi 
limbă. 

În exemplele precedente, am introdus 
timpul ca factor principal de schimbare a 
sensului cuvintelor. Dacă am adăuga şi 
neamul, am vedea că într-o aceeaşi epocă, 
la popoare la fel de civilizate dar de obârşii 
diferite, cuvinte identice corespund foarte 
adesea unor idei extrem de diferite. Aceste 
diferenţe nu pot fi înţelese fără să fi făcut 
numeroase călătorii, aşa că nu voi insista 
asupra lor; mă voi märgini doar să remarc 
că tocmai cele mai folosite cuvinte au 
sensurile cele mai diferite, de la un popor la 
altul. Cum ar fi, de exemplu, cuvintele 


democraţie şi socialism, atât de frecvent 


utilizate astăzi. 

Ele corespund, în realitate, unor idei şi 
imagini complet opuse în sufletul latin şi în 
cel anglo-saxon. Pentru latini, cuvântul 
democraţie înseamnă în primul rând 
estomparea voinţei şi iniţiativei individuale 
în faţa celor ale Statului. Acestuia îi revine 
din ce în ce mai mult sarcina de a dirija, a 
centraliza, a monopoliza, a crea. Toate 
partidele, fără excepţie, radicale, socialiste 
sau monarhiste, la el fac neîncetat apel. 
Pentru anglo-saxon, pentru american mai 
ales, acelaşi cuvânt, democraţie, înseamnă, 
dimpotrivă, dezvoltarea intensă a voinţei şi 
a inițiativei individului şi  estomparea 
influenţei statului, care în afară de poliţie, 
armată şi relaţii diplomatice, nu e lăsat să 


dirijeze nimic. Acelaşi cuvânt are deci la 


cele două popoare sensuri absolut opuse’. 

$2. - Iluziile 

Din zorii civilizaţiilor, popoarele s-au 
aflat mereu sub influenţa iluziilor. 
Făuritorilor de iluzii le-au ridicat ele cele 
mai multe temple, statui şi altare. Iluzii 
religioase, odinioară „iluzii filosofice şi 
sociale în zilele noastre, aceste stăpâne de 
temut se regăsesc în fruntea tuturor 
civilizaţiilor care au înflorit succesiv pe 
planeta noastră. În numele lor au fost 
ridicate templele Caldeii şi ale Egiptului şi 
monumentele religioase ale Evului Mediu şi 
tot în numele lor Europa întreagă a fost 
zguduită din temelii cu un secol în urmă. Nu 
există concepție artistică, politică sau 
socială care să nu poarte redutabila lor 


pecete. Omul le răstoarnă uneori, cu preţul 


1 6 în Legi/e psihologice ale evoluției popoarelor am insistat îndelung asupra diferenței dintre idealul 
democratic latin şi idealul democratic anglo-saxon. 


unor convulsii sociale teribile, dar el pare 
mereu condamnat să le reinstaureze. Fără 
iluzii n-ar fi putut ieşi din barbaria primitivă 
şi lipsit de ele, ar recădea curând în 
barbarie. Sunt umbre vane, fără îndoială, 
dar aceste odrasle ale viselor noastre au 
îndemnat popoarele să creeze tot ceea ce dă 
splendoare artelor şi măreție civilizaţiilor. 
„Dacă am distruge din muzee şi 
biblioteci toate operele şi monumentele de 
artă pe care le-au inspirat religiile, dacă le- 
am face să se prăbuşească peste dalele 
templelor, ce-ar mai rămâne din măreţele 
vise ale oamenilor? - scrie un autor care 
rezumă doctrinele noastre. Să dea 
oamenilor partea de speranţă şi de iluzii 
fără de care ei nu pot exista - iată raţiunea 
de a fi a zeilor, eroilor şi poeţilor. A fost o 


perioadă în care ştiinţa a părut că-şi asumă 


această sarcină. Dar ceea ce o compromite 
acum în inimile însetate de idealuri este 
faptul că ea nu mai îndrăzneşte să promită 
destul şi nu îndrăzneşte să mintă destul”. 

Filosofii din secolul trecut s-au 
consacrat cu fervoare distrugerii ideilor 
religioase, politice şi sociale în care trăiseră 
părinții noştri de-a lungul multor veacuri. 
Distrugându-le, ei au secătuit izvoarele 
speranței şi ale resemnării. În spatele 
himerelor jertfite, au găsit forțele oarbe ale 
naturii, neînduplecate în faţa slăbiciunii şi 
necunoscând mila. 

În pofida progreselor sale, filosofia nu a 
putut încă să ofere popoarelor niciun ideal 
capabil să le prindă în mreje. Iluziile fiindu- 
le indispensabile, ele se orientează din 
instinct, precum insecta ce se îndreaptă 


spre lumină, către oratorii capabili să le 


ofere. Principalul factor de evoluţie a 
popoarelor nu a fost niciodată adevărul, ci 
eroarea. Şi dacă socialismul asistă astăzi la 
creşterea puterii sale, e şi pentru că 
reprezintă singura iluzie încă vie. 
Demonstraţiile ştiinţifice nu împiedică 
nicidecum mersul său înainte. Principala sa 
forţă rezidă în faptul că e apărat de minţi ce 
ignoră suficient realitatea pentru a cuteza 
să promită omului, fără pic de sfială, 
fericirea. Iluzia sa socială domneşte în 
prezent peste mormanele de ruine ale 
trecutului şi ei îi aparţine viitorul. Mulţimile 
n-au fost niciodată însetate de adevăruri. 
Puse în faţa evidenţei care le displace, ele 
se amăgesc, preferând să zeifice eroarea, 
dacă eroarea le seduce. Cel care ştie să le 
dea iluzii devine lesne stăpânul lor; cel ce 


încearcă să le spulbere iluziile devine 


întotdeauna victima lor. 

§3. - Experienţa 

Experienţa este aproape singurul 
procedeu eficient prin care un adevăr se 
poate  statornici temeinic în sufletul 
mulțimilor şi prin care iluziile devenite prea 
periculoase se pot spulbera. Doar că ea 
trebuie realizată pe o scară foarte largă şi 
trebuie foarte des repetată. Experiențele 
făcute de o generaţie sunt în general inutile 
pentru următoarea; de aceea, evenimentele 
istorice invocate ca elemente doveditoare 
nu servesc la nimic. Singura lor utilitate 
este de a arăta cât de des trebuie repetate 
experienţele în diferite epoci, pentru a 
exercita o oarecare influenţă şi a reuşi să 
clintească din loc o eroare temeinic 
înrădăcinată. 


Secolul nostru şi cel care l-a precedat 


vor fi citate fără îndoială de istoricii 
viitorului ca fiind perioade de experienţe 
stranii. Nu există epocă mai bogată în astfel 
de experienţe. 

Cea mai amplă a fost Revoluția 
franceză. Pentru a descoperi că o societate 
nu se restructurează după cum dictează 
raţiunea pură, au trebuit masacrate mai 
multe milioane de oameni şi zdruncinată din 
temelii, timp de douăzeci de ani, întreaga 
Europă. Pentru a demonstra experimental 
că popoarele plătesc scump pentru cezarii 
pe care-i aclamă au fost necesare, timp de 
cincizeci de ani, două experiențe 
falimentare care, deşi extrem de evidente, 
nu par să fi fost suficient de convingătoare. 
Totuşi, prima a costat trei milioane de 
oameni şi o invazie, cea de-a doua - o 


dezmembrare şi necesitatea unor armate 


permanente. O a treia a fost cât pe ce să se 
producă acum câţiva ani şi tentaţia repetării 
ei va exista cu siguranţă. Pentru a se admite 
că imensa armată germană nu era - aşa 
cum se învăţa la şcoală înainte de 1870 - un 
fel de gardă naţională inofensivă!” 

a fost necesar groaznicul război care 
ne-a costat atât de scump. Pentru a 
recunoaşte că protecţionismul ruinează, în 
cele din urmă, popoarele care i-e acceptă, 
vor fi necesare experienţe dezastruoase. 
Numărul acestor exemple ar putea spori la 
nesfârşit. 

S4. - Rațiunea 

În enumerarea factorilor capabili să 


impresioneze sufletul mulțimilor, am putea 


1 7 Această părere se formase prin asocierea grosolană a unor lucruri disparate, asociere al cărei 
mecanism l-am expus mai înainte. Garda noastră naţională de atunci, fiind compusă din paşnici 
prăvăliaşi fără urmă de disciplină şi neputînd fi luată în serios, tot ceea ce purta un nume analog 
trezea aceleaşi imagini şi era considerat, prin urmare, la fel de inofensiv. Eroarea mulțimilor era atunci 
împărtăşită - aşa cum se întîmplă atît de des în cazul opinii- lor generale - şi de către conducătorii lor. 
într-un discurs rostit la 31 decembrie 1867 în Camera deputaţilor, un om de stat care s-a luat adesea 
după părerea mulțimilor, d-l Thiers, spunea mereu că Prusia, în afara unei armate active, aproape 
egală ca număr cu a noastră, nu posedă decît o gardă naţională analogă celei pe care o posedăm noi, 
prin urmare lipsită de importanţă. Afirmaţii la fel de exacte ca şi celebrele previziuni ale aceluiaşi om 
de stat privind lipsa de perspective a căilor ferate. 


renunţa să menţionăm raţiunea, dacă n-ar fi 
nevoie să arătăm valoarea negativă a 
influenţei sale. 

Am arătat deja că mulțimile nu sunt 
influenţabile prin raționamente şi că nu 
înţeleg decât asociaţiile grosolane de idei. 
De aceea oratorii care ştiu să le 
impresioneze fac apel la sentimentele lor, şi 
niciodată la raţiunea lor. Legile logicii 
raţionale nu acţionează deloc asupra 


mulțimilor!’ 


Pentru a le convinge, trebuie mai întâi 
să sosisezi sentimentele de care sunt 


animate, să te prefaci că le împărtăşeşti, pe 


1 8 Primele mele observaţii asupra artei de a impresiona mulțimile şi slabelor resurse pe care le au, 
din acest punct de vedere, regulile logicii datează de la asediul Parisului, din ziua în care l-am văzut 
dus la Luvru - unde se afla atunci guvernul - pe mareşalul V., pe care o mulţime furioasă pretindea că l- 
a surprins sustrăgînd planul fortificațiilor spre a-l vinde prusacilor. Un membru al guvernului, G. P., 
orator celebru, a ieşit pentru a se adre- sa mulţimii care cerea execuţia imediată a prizonierului. Mă 
aşteptam ca acest orator să de- monstreze absurditatea acuzaţiei, spunînd că mareşalul acuzat era 
tocmai unul dintre constructorii acestei fortificaţii, al căror plan se vindea, de altfel, la toţi librarii. Spre 
ma- rea mea uluire - eram foarte tînăr pe atunci -, discursul a fost cu totul altul: „Se va face dreptate! - 
strigă oratorul îndreptîndu-se către prizonier -şi vom fi fără milă. Lăsaţi guver- nul apărării naţionale să 
termine ancheta voastră. Deocamdată îl vom închide pe acuzat." Calmată numaideciît de satisfacția ce 
aparent i se dăduse, mulţimea s-a împrăştiat şi, după un sfert de oră, mareşalul s-a putut întoarce la 
domiciliu. Ar fi fost cu siguranţă sfişiat în bucăţi dacă avocatul său ar fi prezentat mulţimii furioase 
raţionamentele logice pe care prea marea mea tinereţe le găsea convingătoare. 


urmă să încerci să le modifici, provocând cu 
ajutorul asociaţiilor rudimentare anumite 
imagini sugestive; să ştii la nevoie să te 
întorci îndărăt şi mai ales să ghiceşti în 
fiecare clipă sentimentele pe care le-ai 
trezit. Această necesitate de a-ţi modifica 
limbajul în funcţie de efectul produs în 
momentul în care vorbeşti, face de la bun 
început ineficient orice discurs elaborat 
dinainte. Oratorul care-şi urmăreşte propria 
gândire, şi nu pe cea a ascultătorilor săi, îşi 
pierde prin însuşi acest fapt orice influenţă. 

Minţile logice, obişnuite cu înlănţuirile 
cam stricte de raționamente, nu se pot 
împiedica să recurgă la acest mod de 
convingere când se adresează mulțimilor, şi 
sunt întotdeauna surprinse când 
argumentele lor nu au efect. „Deducţiile 


matematice obişnuite, bazate pe silogism, 


adică pe asociaţii de identități, scrie un 
logician, sunt deducţii necesare... 
Necesitatea i-ar smulge până şi unei mase 
anorganice asentimentul, dacă aceasta ar fi 
capabilă să urmărească asociații de 
identități”. Fără îndoială; dar mulţimea nu 
este mai aptă decât masa anorganică să le 
urmărească - şi nici măcar să le audă. 
Încercaţi să convingeţi printr-un 
raţionament minţile primitive, sălbaticii sau 
copiii, de exemplu, şi vă veţi da seama de 
valoarea derizorie a acestui mod de 
argumentare. 

Nici măcar nu este nevoie să coborâţi 
până la nivelul fiinţelor primitive pentru a 
constata totala lipsă de forţă a 
raţionamentelor, în lupta lor împotriva 
sentimentelor. Să ne amintim numai cât de 


adânc înrădăcinate au fost de-a lungul 


secolelor, unele superstiții religioase 
contrare celei mai elementare logici. Timp 
de 2000 de ani, cele mai strălucite genii au 
fost silite să le îndure jugul şi au trebuit să 
vină timpurile moderne pentru ca 
veridicitatea lor să poată fi măcar 
contestată. În Evul Mediu şi în Renaştere au 
existat mulţi oameni luminaţi; n-a existat 
însă niciunul căruia raţionamentul să-i fi 
arătat aspectele infantile ale acestor 
superstiții şi să-i fi provocat o cât de mică 
îndoială asupra faptelor rele ale diavolului 
sau necesităţii de a arde pe rug vrâjitoarele. 

Trebuie oare să regretăm faptul că nu 
raţiunea este călăuza mulțimilor? N-am 
îndrăzni să o spunem. Fără îndoială că 
raţiunea umană n-ar fi reuşit să ducă 
umanitatea pe  făgaşul civilizaţiei cu 


ardoarea şi îndrăzneala cu care au reuşit, 


cu prisosinţă, să o facă himerele sale. 
Odrasle ale inconştientului care ne conduce, 
aceste himere erau probabil necesare. 


Fiecare neam poartă în consti 


tuţia sa mentală legile destinelor sale şi 
poate că se supune acestor legi dintr-un 
instinct ineluctabil, chiar în pornirile sale 
cele mai iraționale în aparenţă. Uneori 
popoarele par să se supună unor forţe 
tainice, asemenea celor care constrâng 
ghinda să se transforme în stejar sau 
cometa să-şi urmeze orbita. 

Puţinul pe care-l putem întrezări din 
aceste forţe trebuie căutat în cursul general 
luat de evoluţia unui popor, şi nu în faptele 
izolate din care această evoluţie pare să 
izvorăscă uneori. Dacă nu s-ar lua în 


considerare decât aceste fapte izolate, 


istoria ar părea guvernată de întâmplări 
absurde. Era neverosimil ca un dulgher 
neştiutor din Galileea să poată deveni în 
două mii de ani un dumnezeu atotputernic, 
în numele căruia au fost întemeiate cele mai 
importante civilizaţii; era de asemenea 
neverosimil ca nişte bande de arabi plecate 
din deşert să poată cuceri cea mai mare 
parte a vechii lumi greco-romane şi 
întemeia un imperiu mai mare ca al lui 
Alexandru; şi tot neverosimil - ca într-o 
Europă foarte bătrână şi foarte ierarhizată, 
un simplu locotenent de artilerie să 
reuşească să domnească peste o mulţime de 
popoare şi de regi. 

Să lăsăm deci raţiunea în seama 
filosofilor, fără să fi cerem să se amestece 
prea mult în cârmuirea oamenilor. Nu prin 


rațiune, ci adesea în pofida ei, s-au născut 


acele sentimente care au constituit până 
astăzi marile  resorturi ale tuturor 
civilizaţiilor: onoarea, abnegaţia, credinţa 


religioasă, dragostea de glorie şi de patrie. 


CAPITOLUL III CONDUCĂTORII 
MULȚIMILOR ȘI MIJLOACELE LOR DE 
CONVINGERE 

§ 1. Conducătorii mulțimilor - Nevoia 
instinctivă a tuturor fiinţelor dintr-o 
mulţime de a asculta de un conducător - 
Psihologia conducătorilor - Doar ei pot 
insufla credinţă şi da coeziune mulțimilor - 
Despotismul obligatoriu al conducătorilor - 
Clasificarea conducătorilor - Rolul voinţei - 

§ 2. Mijloacele prin care acţionează 
conducătorii - Afirmația, repetiţia, 
contagiunea - Rolul fiecăruia dintre aceşti 


factori - Cum se poate transmite 


contagiunea de jos în sus, de la păturile 
inferioare la păturile superioare ale 
societății - O opinie populară devine curând 
o opinie generală - 

§ 3. Prestigiul - Definiţia şi clasificarea 
tipurilor de prestigiu - Prestigiul dobândit şi 
prestigiul personal - Exemple diverse - Cum 
piere prestigiul. 

Constituţia mentală a mulțimilor ne 
este acum cunoscută şi ştim totodată ce 
mobiluri le impresionează sufletul. Ne 
rămâne de studiat cum şi de către cine pot 
fi folosite aceste mobiluri. 

şi - Conducătorii mulțimilor 

Din clipa în care un anumit număr de 
fiinţe vii s-au adunat laolaltă, indiferent 
dacă este vorba de o turmă de animale sau 
de o mulţime de oameni, ele se supun din 


instinct autorităţii unui şef, adică a unui 


conducător'?. 

În mulțimile umane, conducătorul joacă 
un rol considerabil. Voința sa este nucleul în 
jurul căruia opiniile capătă formă şi 
identitate. Mulțimea este o turmă, care nu 
poate nicidecum să se lipsească de stăpân. 

Cel mai adesea, conducătorul a fost mai 


întâi el însuşi un condus, hipnotizat 


de ideea căreia mai apoi i-a devenit 
apostol. Ea l-a invadat treptat, până când 
tot restul a dispărut, iar orice opinie 
contrară i-a părut eroare şi superstiție: 
precum Robespierre, hipnotizat de ideile 
sale  himerice şi utilizând procedeele 
Inchiziției spre a le propaga. 

Conducătorii nu sunt, cel mai adesea, 
nişte cugetători, ci nişte oameni de acţiune. 


Sunt puţin clarvăzători şi nici nu ar putea fi 


1 9 Meneur a fost tradus prin „conducător", termenul „lider" fiind prea modern, (n.t.) 


altfel, clarviziunea ducând în general la 
îndoială şi la inacţiune. Ei se recrutează mai 
ales dintre acei  nevrozaţi, surescitaţi, 
semialienaţi, care rătăcesc în zone vecine 
cu nebunia. Oricât de absurdă este ideea pe 
care o apără sau scopul pe care-l urmăresc, 
orice raționament păleşte în fața 
convingerilor lor. Dispreţul şi persecuțiile 
nu fac decât să-i stimuleze şi mai mult. 
Interes personal, familie - totul e sacrificat. 
Însuşi instinctul de conservare le dispare, 
astfel încât singura recompensă pe care o 
cer este adesea martiriul. Intensitatea 
credinţei conferă cuvintelor lor o mare 
putere de sugestie.  Norodul ascultă 
întotdeauna de omul înzestrat cu o voință 
puternică. Indivizii reuniți într-o mulțime, 
pierzându-şi întreaga voință, se orientează 


din instinct către cel care o posedă. 


De conducători, popoarele nu au dus 
lipsă niciodată. Dar nu toţi au, mulţi sunt 
departe de a avea, acele convingeri 
puternice care nasc apostoli. Ei sunt 
adeseori oratori subtili, care nu urmăresc 
decât interesele lor personale şi caută să 
convingă  măgulind instincte  josnice. 
Influenţa pe care o exercită astfel rămâne 
totdeauna efemeră. Marii convinşi care au 
răscolit sufletul mulțimilor, precum Petru 
Sihastrul, Luther, Savonarola, oamenii 
Revoluţiei, nu i-au subjugat pe alţii decât 
după ce au fost ei înşişi, mai întâi, subjugaţi 
de o credinţă. Abia atunci au putut genera 
în suflete această forţă extraordinară 
numită credinţă, care-l face pe om sclavul 
absolut al viselor sale. 

Să insufle credinţă, indiferent că e 


vorba de credinţă religioasă, politică sau 


socială, de credinţă într-o epocă, într-o 
persoană, într-o idee - acesta este, mai ales, 
rolul marilor conducători. Dintre toate 
forţele de care dispune umanitatea, 
credința a fost dintotdeauna printre cele 
mai remarcabile. Pe bună dreptate îi 
atribuie Evanghelia puterea de a urni 
munții din loc. A-i da omului o credință 
înseamnă a-i  înzeci forțele. Marile 
evenimente ale istoriei au fost deseori 
realizate de credincioşi obscuri, al cāror 
singur bun era credința. Nu cu literați şi 
filosofi, şi mai ales nu cu sceptici, s-au 
întemeiat religiile care au stăpânit lumea şi 
vastele imperii ce au cuprins întreg 
Pământul. 

Dar astfel de exemple sunt valabile în 
cazul marilor conducători, şi aceştia sunt 


destul de puţin numeroşi pentru ca istoria 


să-i poată uşor consemna. Ei se află la 
capătul unei serii continue, ce coboară de la 
puternicul mânuitor de fiinţe umane la 
muncitorul care, într-un han plin de fum, îşi 
fascinează încetul cu încetul tovarăşii, 
repetând fără încetare câteva formule pe 
care nu le înţelege deloc, dar a fcăror 
aplicare trebuie să aducă, după părerea lui, 
realizarea sigură a tuturor viselor şi 
speranţelor. 

În fiecare sferă socială, de la cea mai 
înaltă la cea mai joasă, din clipa în care 
omul nu mai este izolat, el se supune 
imediat autorităţii unui conducător. 
Majoritatea indivizilor, a celor din rândul 
maselor populare mai ales, neavând în 
domeniile din afara profesiei lor nicio idee 
desluşită şi raţională, sunt incapabili să se 


conducă singuri. Conducătorul le serveşte 


drept călăuză. El poate fi înlocuit la nevoie, 
dar în prea mică măsură, prin acele 
publicaţii periodice care fabrică opinii 
pentru cititorii lor şi le procură acestora 
fraze gata-făcute, scutindu-i să gândească 
singuri. 

Autoritatea conducătorilor este extrem 
de despotică, ba chiar nu reuşeşte să se 
impună decât datorită acestui despotism. S- 
a observat cât de uşor se fac ei ascultați în 
rândul celor mai turbulente pături 
muncitoreşti, fāră sā aibā totuşi niciun 
mijloc de a-şi susține autoritatea. Ei sunt cei 
care fixează orele de lucru, cuantumul 
salariilor, ei decid grevele, ei le fac să 
înceapă şi să înceteze la ora fixată. 

Conducătorii tind astăzi să înlocuiască 
treptat autorităţile, în măsura în care 


acestea se lasă discutate şi slăbite. Datorită 


tiraniei lor, aceşti noi stăpâni obţin mult mai 
multă docilitate din partea mulțimilor decât 
a obţinut vreodată o cârmuire. Dacă, din 
întâmplare, conducătorul dispare şi nu este 
imediat înlocuit, mulţimea redevine o 
colectivitate fără coeziune şi incapabilă de 
împotrivire. În timpul unei greve a 
angajaţilor serviciului de omnibuze din 
Paris, a fost suficient să fie arestaţi cei doi 
conducători care o coordonau pentru a o 
face să înceteze numaidecât. Nu nevoia de 
libertate, ci cea de supunere domină 
totdeauna sufletul mulțimilor. Setea lor de 
ascultare le face să se supună din instinct 
celui care s-a declarat stăpânul lor. 

Se poate opera o distincţie destul de 
tranşantă în rândul conducătorilor. Unii 
sunt oameni energici, cu voinţă puternică, 


dar de moment; alţii, mult mai rari, au o 


voinţă deopotrivă puternică şi de lungă 
durată. Primii se dovedesc violenţi, viteji, 
îndrăzneţi. Ei sunt utili mai ales pentru a 
iniţia o faptă îndrăzneață, pentru a mobiliza 
masele în ciuda oricărui pericol şi pentru a 
transforma în eroi pe cei proaspăt recrutaţi. 
Aşa au fost de pildă Ney şi Murat, sub 
primul Imperiu. Aşa este, în zilele noastre, 
Garibaldi, aventurier lipsit de talent dar 
energic, care a reuşit cu o mână de oameni 
să ia în stăpânire vechiul regat al 
Neapolelui, apărat totuşi de o armată 
disciplinată. 

Dar dacă energia acestor conducători e 
imensă, ea este de moment şi nu 
supravieţuieşte deloc stimulului care a 
generat-o.  Reintraţi în matca vieții 
obişnuite, aceşti eroi plini de energie dau 


deseori dovadă, precum cei pe care tocmai 


i-am citat, de o uimitoare slăbiciune. Par 
incapabili să cugete şi să se conducă pe ei 
înşişi în situaţiile cele mai simple, după ce 
ştiuseră atât de bine să-i conducă pe alţii. 
Aceşti conducători nu-şi pot exercita funcţia 
decât cu condiţia de a fi ei înşişi conduşi şi 
stimulaţi fără încetare, de a simți 
întotdeauna deasupra lor un om sau o idee, 
de a se înscrie pe un făgaş bine determinat. 

A doua categorie de conducători, cea a 
oamenilor cu voinţă de lungă durată, 
exercită o influenţă cu mult mai importantă, 
deşi aparent nu într-atât de strălucită. În 
această categorie se află adevărații 
întemeietori de religii sau creatori de mari 
opere: Sfântul Pavel, Mahomed, Cristofor 
Columb, Lesseps. Că sunt inteligenţi sau 
mărginiți - contează prea puţin; lumea va fi 


întotdeauna a lor. Voința statornică pe care 


o posedă este o facultate nemăsurat de 
rară, a cărei nemăsurată putere face ca 
totul să li se supună. Nu ne dăm 
întotdeauna prea bine seama de ce anume 
este capabilă o voinţă puternică şi 
permanentă. Nimic nu-i rezistă - nici 
natura, nici zeii, nici oamenii. 

Cel mai recent exemplu ne este dat de 
ilustrul inginer care a despărţit două lumi, 
realizând ceea ce încercaseră zadarnic, de 
trei mii de ani încoace, atâţia mari 
stăpânitori. El a eşuat mai târziu într-o 
încercare identică; dar bătrâneţea venise şi 
în faţa ei totul se stinge, chiar şi voinţa. 

Pentru a demonstra puterea voinţei, ar 
fi suficient să prezentăm în amănunt istoria 
dificultăţilor biruite în momentul construirii 
canalului de Suez. Un martor ocular, dr. 


Cazalis, a redat în câteva rânduri 


impresionante sinteza acestei mari opere, 
relatată de nemuritorul său autor. „Şi el 
povestea, zi de zi, în episoade, epopeea 
canalului. Povestea tot ceea ce trebuise să 
învingă, tot imposibilul pe care îl făcuse 
posibil, toate rezistenţele, coaliţiile 
împotriva lui, necazurile, loviturile sorții, 
înfrângerile, care nu au putut niciodată nici 
să-l descurajeze, nici să-l doboare; amintea 
cum Anglia îl combătea, îl ataca fără 
încetare, cum Egiptul şi Franţa ezitau şi 
cum consulul Franţei se opunea mai mult 
decât toţi ceilalţi primelor lucrări, amintea 
cum i se opuneau însetându-i muncitorii, 
lipsindu-i de apă dulce; iar Ministerul 
Marinei şi inginerii, toţi oamenii serioşi, cu 
experienţă şi cunoştinţe ştiinţifice, toţi 
bineînţeles ostili şi toţi în mod ştiinţific 


siguri de dezastru,  calculându-l şi 


promiţându-l, aşa cum pentru cutare zi sau 
cutare oră promiţi eclipsa”. 

Cartea care ar povesti viaţa tuturor 
acestor mari conducători ar conţine puţine 
nume; dar aceste nume au stat în fruntea 
celor mai importante evenimente ale 


civilizaţiei şi istoriei. 


$2. - Mijloacele prin care acţionează 
conducătorii: afirmaţia, repetiţia, 
contagiunea 


Când se pune problema să mobilizezi 
pentru scurt timp o mulţime şi s-o determini 
să comită un act oarecare: să jefuiască un 
palat, să fie masacrată în apărarea unei 
baricade, trebuie acţionat asupra ei prin 
sugestii rapide. Cea mai viguroasă sugestie 
este chiar exemplul. Dar în acest caz este 


necesar ca mulţimea să fi fost deja pregătită 


prin anumite metode, iar cel ce vrea să o 
mobilizeze să aibă o însuşire pe care o voi 
studia mai departe sub numele de prestigiu. 

Când trebuie să inoculeze lent în 
mintea mulțimilor idei şi credinţe - teoriile 
sociale moderne, de exemplu - metodele 
conducătorilor sunt diferite. Ei recurg mai 
cu seamă la următoarele trei procedee: 
afirmaţia, repetiţia, contagiunea. Acestea 
acţionează destul de lent, dar au efecte 
durabile. 

Afirmația pură şi simplă, lipsită de orice 
raţionament şi de orice dovadă, constituie 
un mijloc sigur de a inocula o idee în mintea 
mulțimilor. Cu cât afirmaţia este mai 
concisă, mai lipsită de dovezi şi de 
demonstraţie, cu atât ea are mai multă 
autoritate. Cărţile religioase şi codurile de 


legi ale tuturor timpurilor au recurs 


întotdeauna la simple afirmaţii. Oamenii de 
stat chemaţi să apere o cauză politică 
oarecare, industriaşii care-şi fac reclamă 
produselor spre a le putea distribui cunosc 
valoarea afirmației. 

Aceasta nu are totuşi o influenţă reală 
decât cu condiţia să fie mereu repetată, pe 
cât posibil în aceiaşi termeni. Napoleon 
spunea că nu există decât un singur 
procedeu retoric serios: repetiţia. Lucrul 
afirmat ajunge prin repetiţie să se fixeze în 
minte, sfârşind prin a fi acceptat ca adevăr 
demonstrat. 

Se înţelege uşor influenţa repetiţiei 
asupra mulțimilor, văzând ce mare îi este 
puterea asupra minţilor celor mai luminate. 
Lucrul repetat sfârşeşte, într-adevăr, prin a 
se încrusta în acele regiuni profunde ale 


inconştientului unde se elaborează 


motivațiile acţiunilor noastre. După câtva 
timp, uitând cine este autorul afirmației 
repetate, ajungem să o credem. Astfel se 
explică forţa uimitoare a reclamei. După ce 
am citit de o sută de ori că cea mai bună 
ciocolată este ciocolata X, ne imaginăm că 
am auzit frecvent spunându-se acest lucru 
şi sfârşim prin a avea certitudinea lui. 
Convinşi prin mii de dovezi scrise că praful 
Y a vindecat cele mai importante personaje 
de bolile cele mai recalcitrante, sfârşim prin 
a fi tentaţi să-l încercăm în ziua în care noi 
înşine vom fi atinşi de o boală de aceeaşi 
natură. Tot văzând cum se spune într-un 
acelaşi ziar că A este un ticălos desăvârşit, 
iar B un om foarte cumsecade, ajungem să 
fim convinşi de acest lucru bineînţeles dacă 
nu cumva citim prea des un alt ziar, de 


părere contrară, în care cele două 


calificative sunt inversate. Numai prin 
afirmaţie şi repetiţie se poate combate o 
altă afirmaţie des repetată. 

Când o afirmaţie a fost suficient şi 
unanim repetată, cum se întâmplă în cazul 
anumitor întreprinderi financiare aflate 
mereu în frunte, se formează ceea ce se 
numeşte un curent de opinie şi intervine 
puternicul mecanism al contagiunii. În sânul 
mulțimii, ideile, sentimentele, emoţiile, 
credințele sunt la fel de contagioase ca 
microbii. Acest fenomen se observă chiar şi 
la animale, în clipa când devin o mulţime. 
Năravul unui cal dintr-un grajd este pe dată 
imitat de ceilalţi cai din acelaşi grajd. O 
spaimă, o mişcare dezordonată a câtorva oi 
se transmite imediat întregii turme. 
Contagiunea emoţiilor explică răspândirea 


fulgerătoare a panicii. Tulburările 


cerebrale, cum ar fi nebunia, se transmităe 
asemenea prin contagiune. Se ştie cât este 
de frecventă  sminteala în rândul 
psihiatrilor. Se citează chiar forme de 
nebunie - agorafobia, de exemplu - 
transmise de la om la animale. 

Contagiunea nu necesită prezența 
simultană a indivizilor într-un acelaşi loc; ea 
se poate realiza la distanță, sub influența 
anumitor evenimente care orientează 
minţile în acelaşi sens, conferindu-le 
caracteristicile specifice mulțimilor, mai 
ales atunci când terenul este pregătit de 
factorii îndepărtați pe care i-am studiat mai 
înainte. Astfel, de exemplu, explozia 
revoluționară de la 1848, pornită din Paris, 
s-a întins brusc, cuprinzând o mare parte a 


Europei şi zguduind mai multe monarhii”. 


20 Vezi ultimele mele lucrări: Psihologie politică, Opinii şi credinţe, Revoluţia franceză. 


Imitaţia, căreia i se atribuie o influenţă 
atât de mare în sfera fenomenelor sociale, 
nu este în realitate decât un simplu efect al 
contagiunii. Cum am arătat deja în altă 
parte rolul ei, mă voi mărgini să reproduc 
ceea ce am spus demult şi a fost dezvoltat 
între timp de alţi cercetători. 

Asemenea animalelor, omul este în mod 
natural imitativ. Imitaţia constituie o nevoie 
pentru el, cu condiţia, desigur, ca această 
imitație să fie uşoară; tocmai din această 
nevoie se naşte influenţa modei. Fie că este 
vorba de opinii, idei, manifestări literare 
sau pur şi simplu de veşminte, câţi 
îndrăznesc să se sustragă dominaţiei sale? 
Cu modele se conduce mulţimea, şi nu cu 
argumente. În fiecare epocă există un mic 
număr de personalităţi care dau tonul şi ale 


căror fapte sunt imitate de masa 


inconştientă. Aceste personalităţi nu trebuie 
totuşi să se îndepărteze prea mult de ideile 
general acceptate. Imitarea lor ar deveni 
atunci prea dificilă, şi influenţa lor ar fi 
nulă. Tocmai din acest motiv, oamenii mult 
superiori epocii lor nu au în general nicio 
influenţă în epocă. Prăpastia este prea 
adâncă. Exact din acelaşi motiv, europenii, 
cu toate avantajele civilizaţiei lor, exercită o 
influenţă nesemnificativă asupra popoarelor 
din Orient. 

Dubla acţiune, a trecutului şi a imitaţiei 
reciproce, sfârşeşte prin a-i face pe toţi 
oamenii aceleiaşi ţări şi aceleiaşi epoci într- 
atât de asemănători, încât chiar şi la cei 
care ar trebui, pare-se, să se sustragă epocii 
- filosofi, savanţi, literați - gândirea şi stilul 
capătă un aer comun, ce permite imediat 


recunoaşterea epocii căreia ui aparţin. O 


clipă de conversaţie cu un individ oarecare 
este suficientă pentru a-i cunoaşte în 
profunzime lecturile, ocupațiile obişnuite şi 
mediul în care trăieşte?!. 

Contagiunea este destul de puternică 
pentru a impune oamenilor nu numai 
anumite opinii, ci şi anumite moduri de a 
simţi. Ea este cea care ne face să 
dispreţuim într-o anumită perioadă cutare 
operă, Tanhauser de exemplu, şi tot ea este 
cea care, câţiva ani mai târziu, o face să fie 
admirată tocmai de cei care au denigrat-o 
cel mai mult. 

Opiniile şi credinţele se propagă prin 
mecanismul contagiunii şi prea puţin prin 
cel al raţionamentului. La cârciumă se 
formează de fapt - prin afirmaţie, repetiţie 


şi contagiune - concepţiile actuale ale 


2 1 Gustave Le Bon: Omul şi societăţile, vol. 1l,p.116 (în ed.fr., (n.t.)) 1881. 


muncitorilor. Şi nici în alte timpuri 
credinţele mulțimilor nu s-au născut altfel. 
Renan compară pe bună dreptate pe primii 
fondatori ai creştinismului cu „muncitorii 
socialişti care-şi  răspândeau ideile din 
cârciumă în cârciumă”; iar Voltaire 
remarcase deja că religia creştină „Fusese 
îmbrăţişată, mai bine de o sută de ani, 
numai de drojdia societăţii”. 

În exemple asemănătoare celor pe care 
tocmai le-am citat, contagiunea, după ce s-a 
exercitat în rândul păturilor populare, se 
transmite apoi  păturilor de sus ale 
societăţii. lată cum se face că în zilele 
noastre doctrinele socialiste încep să fi 
câştige pe cei care le vor fi totuşi primele 
victime. În faţa mecanismului contagiunii, 
însuşi interesul personal dispare. 


Şi din acest motiv, orice opinie devenită 


populară sfârşeşte prin a se impune 
păturilor sociale înalte, oricât de evidentă 
ar putea fi absurditatea opiniei victorioase. 
Această acţiune inversă a păturilor sociale 
inferioare asupra celor superioare este cu 
atât mai ciudată, cu cât credinţele mulţimii 
provin întotdeauna, mai mult sau mai puţin, 
din câte o idee superioară, rămasă adeseori 
fără influenţă în mediul în care a luat 
naştere. Conducătorii de mulţimi, subjugaţi 
de ea, îşi însuşesc această idee superioară, 
o deformează şi creează o sectă care o 
deformează din nou, răspândind-o apoi, din 
ce în ce mai deformată, în rândul 
mulțimilor. Devenită adevăr popular, ea 
revine, ca să spunem aşa, la propria-i 
obârşie, acţionând din acest moment asupra 
păturilor înalte ale unei naţii. În definitiv, 


inteligenţa este cea care dirijează lumea, 


dar o dirijează pe căi ocolite. Filosofii 
creatori de idei au devenit de mult timp 
ţărână când, prin efectul mecanismului pe 
care tocmai l-am descris, gândirea lor 
sfârşeşte prin a triumfa. 

$3. - Prestigiul 

Dacă opiniile răspândite prin afirmaţie, 
repetiţie şi contagiune sunt atotputernice, 
aceasta se datorează faptului că ele sfârşesc 
prin a căpăta acea forţă misterioasă numită 
prestigiu. 

Tot ceea ce a dominat în lume, idei sau 
oameni, s-a impus mai cu seamă datorită 
acelei forțe  irezistibile ce se numeşte 
prestigiu. Cu toţii sesizăm înţelesul acestui 
termen, dar îl aplicăm fii moduri prea 
diverse pentru a fi uşor de definit. Prestigiul 
poate presupune anumite sentimente, cum 


ar fi admiraţia şi teama, care îi stau uneori 


chiar la bază, dar el poate exista perfect 
fără ele. Fiinţe dispărute, de care, prin 
urmare, nu ne-am mai putea teme - 
Alexandru, Cezar. Mahomed, Buddha - au 
un prestigiu considerabil. Pe de altă parte, 
anumite ficțiuni pe care nu le admirăm, 
divinităţile monstruoase ale templelor 
subterane din India de exemplu, ne par 
totuşi învăluite într-un imens prestigiu. 
Prestigiul este de fapt un fel de 
fascinație pe care o exercită asupra minţii 
noastre un individ, o operă sau o doctrină. 
Această fascinație ne paralizează toate 
facultățile critice şi ne umple sufletul de 
uimire şi respect. Sentimentele astfel 
provocate sunt inexplicabile, ca toate 
sentimentele, dar sunt probabil de acelaşi 
tip cu sugestia suferită de un subiect 


magnetizat. Prestigiul este cel mai puternic 


resort al oricărei dominaţii. Fără el, zeii, 
regii şi femeile n-ar fi domnit niciodată. 
Diferitele tipuri de prestigiu se pot 
reduce la două forme principale: prestigiul 
dobândit şi prestigiul personal. Prestigiul 
dobândit este cel pe care îl conferă numele, 
averea, reputaţia. El poate fi independent 
de prestigiul personal. Prestigiul personal 
reprezintă, dimpotrivă, ceva individual, 
coexistând uneori cu reputaţia, gloria, 
averea sau, întărit de ele, dar pe deplin 
capabil să existe şi în mod independent. 
Prestigiul dobândit - sau artificial - 
este de departe cel mai răspândit. Prin 
simplul fapt că un individ are o anumită 
poziţie, posedă o anumită avere, e 
împopoţonat cu anumite titluri, el este 
aureolat de prestigiu, oricât de neînsemnată 


i-ar fi valoarea personală. Un militar în 


uniformă, un magistrat în robă roşie au 
întotdeauna prestigiu. Pascal a observat pe 
bună dreptate necesitatea robelor şi 
perucilor pentru judecători. Fără ele, 
aceştia şi-ar pierde o mare parte din 
autoritate. Socialistul cel mai acerb este 
emoţionat la vederea unui prinţ sau a unui 
marchiz; astfel de titluri sunt suficiente 
pentru a stoarce de la un negustor tot ceea 
ce doreşti. Prestigiul despre care tocmai 
am vorbit este exercitat de către persoane; 
acestuia îi putem adăuga cel pe care îl 
exercită opiniile, operele literare sau 
artistice etc. Adeseori nu este altceva decât 


repetiție acumulată. Istoria, istoria literară 


22 Această influență a titlurilor, a panglicilor, a uniformelor asupra mulțimilor se întîlneşte în toate ţările, 
chiar atunci cînd sentimentul independenţei personale este foarte dezvol- tat. Reproduc în acest sens un 
pasaj straniu, din cartea unui călător, privind prestigiul anu- mitor personaje în Anglia: „Am constatat, în 
diverse ocazii, euforia specială de care sînt cuprinși englezii cei mai rezonabili cînd văd sau cînd vin în 
contact cu un pair al Angliei. Numai fiindcă averea îi este pe măsura rangului, ei îl iubesc dinainte şi, aflaţi în 
prezenţa lui, suportă tot ceea ce vine de la el cu încîntare. Îi vedem înroşindu-se de plăcere la apro- pierea lui 
şi, dacă le vorbeşte, bucuria care îi cuprinde sporeşte această roşeaţă şi face ca ochii lor să capete o 
strălucire neobişnuită. Ei au lordul în sînge, dacă putem spune aşa, pre cum spaniolul dansul, neamţul 
muzica şi francezul revoluţia. Pasiunea lor pentru cai şi pen- tru Shakespeare este mai puţin violentă, 
satisfacția şi orgoliul pe care le încearcă - mai puţin profunde. Cartea referitoare la titlul de pair se vinde 
foarte bine şi, oriunde te duci, o găseşti, precum Biblia, în mîinile tuturor." 


şi artistică mai ales, nefiind decât o 
repetiţie a aceloraşi judecăţi pe care nimeni 
nu încearcă să le controleze, fiecare 
sfârşeşte prin a repeta ceea ce a învăţat la 
şcoală. Există anumite nume şi anumite 
lucruri de care nimeni n-ar îndrăzni să se 
atingă. Pentru un cititor modern, din opera 
lui Homer se degajă o incontestabilă şi 
imensă plictiseală; dar cine îndrăzneşte s-o 
spună? Partenonul, în starea sa actuală, 
este o ruină destul de lipsită de interes; dar 
are un asemenea prestigiu, încât nu-l mai 
vedem decât cu întregul său cortegiu de 
amintiri istorice. Caracteristica prestigiului 
este că ne împiedică să vedem lucrurile aşa 
cum sunt de fapt şi ne paralizează 
judecăţile. Mulţimile - întotdeauna, indivizii 
- cel mai adesea au nevoie de opinii gata- 


făcute. Succesul acestor opinii este 


independent de cantitatea de adevar sau de 
eroare pe care o conţin; el rezidă numai în 
prestigiul lor. 

Ajung acum la prestigiul personal. De o 
natură cu totul diferită de prestigiul 
artificial sau dobândit, el constituie o 
facultate independentă de orice titlu, de 
orice autoritate exterioară. Puținele 
persoane care îl posedă exercită o fascinaţie 
cu adevărat magnetică asupra celor din jur, 
inclusiv asupra egalilor lor, care li se supun 
aşa cum fiara sălbatică se supune 
îmblânzitorului pe care l-ar putea atât de 
uşor devora. 

Marii conducători de oameni, Buddha, 
lisus, Mahomed, Ioana d'Arc, Napoleon au 
avut din plin această formă de prestigiu. Ei 
s-au impus mai ales prin intermediul său. 


Zeii, eroii şi dogmele se impun, nu se 


discută, ba chiar dispar de îndată ce sunt 
luate în discuţie. 

Personajele pe care tocmai le-am citat 
aveau putere de fascinaţie mult înainte de a 
deveni celebre şi fără ea nici nu ar fi ajuns 
astfel. Napoleon, aflat la apogeul gloriei, 
exercita, doar prin puterea sa de fascinaţie, 
un prestigiu imens; dar cu acest prestigiu 
era deja înzestrat, în parte, la începutul 
carierei sale. Când, general de nimeni ştiut, 
a fost trimis, cu intervenţii, să comande 
armata Italiei, el a picat în mijlocul unor 
generali neciopliţi care se pregăteau să facă 
o primire dură tânărului intrus pe care îl 
trimisese Directoratul. Din primele minute, 
de la prima întrevedere, fără fraze, fără 
gesturi, fără ameninţări, de la prima 
căutătură a viitorului mare om, cu toţii au 


fost subjugaţi. Taine scrie, folosindu-se de 


amintirile contemporanilor, o stranie 
relatare a acestei întrevederi. 

„Generalii de divizie - printre care 
Augereau, un fel de soldăţoi bătrân, 
cutezător şi bădăran, mândru de statura-i 
înaltă şi de vitejia sa - sosesc la cartierul 
general foarte porniţi împotriva micului 
parvenit care le fusese expediat de la Paris. 
Augereau era de la bun început injurios şi 
recalcitrant, în urma descrierii care li se 
făcuse: un favorit al lui Barras, un general 
de brumăre?*, un general de stradă, privit 
ca un urs pentru că gândeşte întotdeauna 
de unul singur, o caricatură de om cu o 
reputaţie de matematician şi de visător. Li 
se dă drumul înăuntru, dar Bonaparte se 
lasă aşteptat. În fine apare, îşi încinge 


sabia, îşi pune bicornul, le explică ce au de 


23 prima lună a anului republican (22 sept.-21 oct.Mn.t.) 


făcut, le dă câteva ordine şi apoi îi 
expediază. Augereau rămase mut; abia 
afară şi-a venit în fire şi şi-a regăsit 
înjurăturile obişnuite; a hotărât cu Massena 
că acest mic e... de general i-a inspirat 
frică; nu poate pricepe forţa morală de care 
s-a simţit strivit de la prima câutătură a 
generalului”. 

Devenit om de seamă, gloria i-a sporit 
lui Napoleon prestigiul, egalându-l cu 
prestigiul pe care îl are o divinitate în ochii 
credincioşilor. Generalul Vandamme, bătrân 
soldat revoluţionar, încă şi mai brutal şi mai 
energic decât Augereau, spunea despre el 
mareşalului d'Ornano, în 1815, într-o zi pe 
când urcau împreună scara de la Tuileries: 

„Dragul meu, acest om diabolic 
exercită asupra mea o fascinaţie pe care nu 


o pot pricepe. Astfel că eu, care nu mă tem 


nici de Dumnezeu, nici de diavol, când sunt 
în preajma lui încep să tremur ca un copil şi 
m-ar putea face să trec prin gaură de ac ca 
să mă arunce apoi în foc”. 

Napoleon exercita aceeaşi fascinaţie 


asupra tuturor celor din preajma sa? 


Davoust spunea, referindu-se la 
devotamentul lui Măreţ şi al lui însuşi: 
„Dacă împăratul ne-ar fi spus amândurora: 
interesele mele politice cer ca Parisul să fie 
istrus fără ca cineva să-l părăsească sau să 
scape viu, Măreţ ar fi păstrat secretul, sunt 
sigur, dar nu s-ar fi putut împiedica totuşi 


să-l compromită, făcându-şi scăpată propria 


24 Foarte conştient de propriul său prestigiu, împăratul ştia să şi-l sporească, purtîndu-se 
mai rău decît cu rîndaşii cu înaltele personaje care îl înconjurau şi printre care figurau 
mulţi adepţi celebri ai Convenţiei, foarte temuţi în Europa. Povestirile timpului sînt pline 
de fapte semnificative din acest punct de vedere. Într-o zi, în plin consiliu de stat, 
Napoleon se răsteşte grosolan la Beugnot, tratîndu-l ca pe un valet prost crescut. O dată 
efectul obţinut se apropie şi îi spune: „Ei bine, prostovane, ţi-a venit mintea la cap?" După 
care Beugnot, înalt ca un tambur major, se pleccă foarte jos şi omuleţul, ridicînd mîna, îl ia 
pe uriaş de ureche, „semn de favoare ameţitoare, scrie Beugnot, gest drăgăstos de stăpîn 
ce se uma- nizează". Astfel de exemple dau o imagine clară a gradului de slugărnicie pe 
care îl poate genera prestigiul. Te fac să pricepi imensul dispreţ al marelui despot pentru 
oamenii din anturajul său. 


familie. Ei bine, de teamă ca secretul să nu 
fie dat în vileag, eu mi-aş fi lăsat acolo soţia 
Şi copiii”. 

Această uimitoare putere de fascinaţie 
explică miraculoasa întoarcere din insula 
Elba: cucerirea imediată a Franţei de câtre 
un om izolat, luptând împotriva tuturor 
forţelor organizate dintr-o mare ţară, pe 
care am fi putut-o crede sătulă de tirania 
lui. N-a fost nevoie decât să-i privească în 
ochi pe generalii trimişi după el, care 
juraseră să-l captureze. Toţi s-au supus fără 
să crâcnească. 

„Napoleon, scrie generalul englez 
Wolseley, debarcă în Franţa aproape singur, 
ca un fugar, sosit din mica insulă Elba, care- 
i fusese regat, şi reuşeşte în câteva 
săptămâni să răstoarne, fără vărsare de 


sânge, întreaga structură a puterii din 


Franţa aflată sub regele său legitim: s-a 
afirmat vreodată ascendentul personal al 
unui om în chip mai uluitor? Dar pe întreg 
cuprinsul acestei campanii, ultima sa 
campanie, ce remarcabil a fost ascendentul 
său până şi asupra aliaţilor, pe care-i obliga 
să-i urmeze iniţiativele, şi pe care puţin a 
lipsit să nu-i zdrobească!” 

Prestigiul i-a supravieţuit lui Napoleon 
şi a continuat să crească. Doar graţie lui, a 
fost uns împărat un nepot obscur. Văzând 
astăzi cum îi renaşte legenda, îţi dai seama 
câtă putere are încă această umbră 
măreaţă. Chinuiţi-i pe oameni, masacraţi-i 
cu milioanele, aduceţi asupră-le invazii 
peste invazii, totul vă este permis dacă aveţi 
suficient prestigiu şi talentul necesar pentru 
a vi-l menţine. 


Am evocat aici un exemplu de prestigiu 


absolut excepţional, fără îndoială, dar 
trebuia s-o facem ca să înţelegem geneza 
marilor religii, a marilor doctrine, a marilor 
imperii. Fără puterea pe care prestigiul o 
exercită asupra mulțimilor, această geneză 
ar rămâne de neînțeles. 

Dar prestigiul nu se întemeiază doar pe 
ascendentul personal, gloria militară şi 
teroarea religioasă; poate avea şi origini 
mai modeste, rămânând cu toate acestea 
considerabil. Secolul nostru ne oferă mai 
multe exemple. Unul dintre ele, pe care 
posteritatea şi-l va aminti veac de veac, ne 
este dat de povestea acelui om celebru, deja 
amintit, care a schimbat faţa Pământului şi 
relaţiile comerciale dintre oameni, 
despărţind două continente. El a izbutit 
datorită imensei sale voințe, dar şi datorită 


fascinaţiei pe care o exercita asupra tuturor 


celor din jur. Pentru a învinge opoziţia 
unanimă, nu trebuia decât să apară şi să 
vorbească o clipă: prin farmecul pe care ul 
exercita, opozanţii îi deveneau prieteni. 
Englezii, mai ales, îi combăteau proiectul cu 
înverşunare; prezenţa sa în Anglia a fost 
suficientă pentru a-i câştiga pe toţi. Când, 
mai târziu, a trecut prin Southampton, 
clopotele au bătut în cinstea lui. Învingând 
totul, oameni şi lucruri, el nu mai credea în 
obstacole şi a vrut să reînceapă Suezul în 
Panamá, folosindu-se de aceleaşi mijloace; 
dar credinţa care urneşte munţii din loc nu 
îi urneşte decât dacă nu sunt prea mari. 
Munţii au rezistat, şi catastrofa care a 
urmat a distrus orbitoarea aureolă de glorie 
care îl învăluia pe erou. Viaţa sa te învaţă 
cum poate să crească şi apoi să dispară 


prestigiul. După ce a egalat în măreție cele 


mai celebre personaje istorice, el a fost 
coborât de magistraţii propriei ţări la 
nivelul celor mai josnici criminali. Sicriul 
său a străbătut, singuratic, mulțimile 
indiferente. Numai suveranii străini au adus 


un omagiu memoriei sale.” 


Dar diversele exemple pe care tocmai 
le-am citat reprezintă forme extreme de 
prestigiu. Pentru a cunoaşte în amănunt 
psihologia prestigiului, ar trebui să 


examinăm acea succesiune care începe cu 


25 Un ziar străin, Neue Freie Presse din Viena, a făcut cu privire la destinul lui Lesseps 
reflexii psihologice extrem de judicioase pe care, din acest motiv, le reproduc aici: „După 
condamnarea lui Ferdinand de Lesseps, nu mai avem dreptul să ne mirăm de tristul sfîrșit 
al lui Cristofor Columb. Dacă Ferdinand de Lesseps este un escroc, orice iluzie nobilă este o 
crimă. Antichitatea ar fi încununat memoria lui Lesseps cu o aureolă de glorie şi i-ar fi dat 
să bea din cupa de nectar printre zeii Olimpului, căci el a schimbat fata Pămîntului, 
realizînd opere ce desăvîrşesc creația divină. Condamnîndu-l pe Ferdinand de Lesseps, 
preşedintele Curții de apel a devenit nemuritor, căci întotdeauna mulțimile vor voi să afle 
numele omului care nu s-a temut să-şi pîngărească secolul, ca să îmbrace î,i haine de 
ocnaş un bătrîn a cărui viaţă a fost gloria contemporanilor săi. Să nu ni se mai vorbească, 
de azi înainte, de justiţie inflexibilă, acolo unde domneşte ura birocratică împotriva marilor 
opere îndrăzneţe. Naţiile au nevoie de aceşti oameni îndrăzneţi, care cred în ei înşişi şi 
înving orice piedică, fără să ţină seama de propria lor persoană. Geniul nu poate fi 
prudent; dacă ar fi prudent, nu ar putea niciodată lărgi sfera înfăptuirilor omeneşti. 

... Ferdinand de Lesseps a cunoscut beţia triumfului şi amărăciunea dezamăgirii: Suez şi 
Pa- nama. Inima se revoltă împotriva moralei succesului. Cînd Lesseps a reuşit să lege 
două mări, principi şi naţiuni i-au prezentat omagiile; astăzi, cînd eşuează în faţa stîncilor 
Coidi- lierilor, nu mai e decît un escroc de rînd... E aici o luptă între clasele societăţii, o ne- 
mulţumire a birocraţilor şi funcţionarilor care se răzbună, prin intermediul codului penal, 
împotriva celor care voiesc să se ridice deasupra altora... Legiuitorii actuali rămîn încurcaţi 
în faţa acestor idei măreţe ale geniului uman; publicul le înţelege şi mai puţin încă şi îi este 
uşor unui procuror general să dovedească faptul că Stanley e un asasin, iar Lesseps - un 
şarlatan." 


fondatorii de religii şi imperii şi sfârşeşte cu 
omul de rând care încearcă să ia ochii 
vecinilor cu o haină nouă sau cu o 
decorație. 

Intre termenii extremi ai acestei 
succesiuni s-ar situa toate formele de 
prestigiu, din diverse domenii ale 
civilizaţiei: ştiinţă, artă, literatură etc. - şi 
am vedea atunci că prestigiul constituie 
elementul fundamental de convingere a 
oamenilor. Fiinţa, ideea sau lucrul înzestrat 
cu prestigiu este imediat imitat, pe calea 
contagiunii şi impune unei întregi generaţii 
anumite modalităţi de a simţi şi de a-şi 
exprima gândurile. De altfel, imitaţia este 
cel mai adesea inconştientă şi, tocmai de 
aceea, completă. Când reproduc culorile 
palide şi atitudinile rigide ale anumitor 


primitivi, pictorii moderni nu-şi dau deloc 


seama de unde le vine inspiraţia; ei cred că 
provine dinlăuntrul lor, când, de fapt, dacă 
un maestru ilustru n-ar fi reînviat această 
formă de artă, nu s-ar fi văzut în ea, în 
continuare, decât aspectele naive şi 
inferioare. Cei care, după exemplul unui 
inovator celebru, îşi inundă pânzele cu 
umbre violete, nu văd în natură mai mult 
violet decât era acum cincizeci de ani, dar 
ei sunt sugestionaţi de impresia personală şi 
singulară a unui pictor care a dobândit un 
mare prestigiu. Astfel de exemple ar putea 
fi cu uşurinţă găsite în orice alt domeniu al 
civilizaţiei. 

Se vede din cele de mai sus că există 
mulţi factori care contribuie la geneza 
prestigiului: unul din cei mai importanţi a 
fost, dintotdeauna, succesul. Omul care 


reuşeşte, ideea care se impune nu mai sunt 


contestate tocmai pentru că au succes. 
Prestigiul piere întotdeauna la apariţia 
insuccesului. Eroul pe care mulţimea l-a 
aclamat în ajun este disprețuit de ea a doua 
zi, dacă a fost cumva lovit de soartă. Reacţia 
va fi cu atât mai vie cu cât prestigiul a fost 
mai mare. Căci atunci norodul îl consideră 
pe eroul căzut drept egalul său şi se 
răzbună pentru că s-a plecat în faţa unei 
superiorităţi pe care nu o mai recunoaşte. 
Robespierre, făcând să cadă capetele 
acoliţilor săi şi ale multora dintre 
contemporani, avea un prestigiu imens. 
Câteva voci izolate au făcut să cadă pe dată 
şi capul său, iar mulţimea l-a condus la 
ghilotină cu aceleaşi blesteme cu care în 
ajun îi  însoţise victimele, întotdeauna 
credincioşii sparg cu furie statuile vechilor 


lor zei. 


Prestigiul răpit de insucces se pierde 
imediat. Discuţiile îl pot de asemenea 
deteriora, dar într-un ritm mai lent. Acest 
procedeu are totuşi un efect foarte sigur. Un 
prestigiu pus în discuţie nu mai este 
prestigiu. Zeii şi oamenii care au ştiut să-şi 
păstreze mult timp prestigiul nu au tolerat 
niciodată discuţia. Ca să te bucuri de 
admiraţia mulțimilor, trebuie să le ţii 
totdeauna la distanţă. 

CAPITOLUL IV LIMITELE DE 
VARIABILITATE A CREDINȚELOR SI 
OPINIILOR MULȚIMILOR 

şi Credințele fixe - Invariabilitatea 
anumitor credințe generale - Acestea sunt 
călāuzele oricărei civilizații - Dificultatea de 
a le dezrădăcina - în ce sens este 
intoleranța o virtute a popoarelor - 


Absurditatea filosofică a unei credințe 


generale nu poate dăuna răspândirii ei - 

$2. Opiniile mobile ale mulțimilor - 
Extrema mobilitate a acelor opinii care nu 
provin din credinţe generale - Fluctuaţii 
aparente ale ideilor şi credințelor în mai 
puţin de un secol - Limitele reale ale 
acestor fluctuații - Elementele asupra 
cărora acționează aceste fluctuații - 
Dispariția actuală a credințelor generale şi 
foarte larga răspândire a presei fac ca în 
zilele noastre opiniile să fie din ce în ce mai 
mobile - Cum tind opiniile mulțimilor 
referitoare la majoritatea subiectelor către 
indiferență - Neputinţa guvernelor de a 
dirija precum odinioară, opinia publică - 
Fărâmiţarea actuală a opiniilor le împiedică 
să devină tiranice. 

şi - Credinţele fixe 


Există un strâns paralelism între 


caracteristicile anatomice ale fiinţelor vii şi 
caracteristicile lor psihologice. 
Caracteristicile anatomice conţin anumite 
elemente invariabile sau atât de puţin 
variabile, încât trebuie să treacă ere 
geologice pentru a le modifica. Alături de 
aceste caracteristici fixe, ireductibile, se 
întâlnesc altele extrem de mobile, pe care 
mediul, arta crescătorului de animale şi a 
horticultorului le pot modifica uneori într- 
atât, încât caracteristicile fundamentale 
devin invizibile observatorului lipsit de 
perspicacitate. 

Acelaşi fenomen se observă în cazul 
caracteristicilor morale. Alături de 
elementele psihologice ireductibile ale unui 
neam, se întâlnesc elemente mobile şi 
schimbătoare. Şi din această cauză, dacă 


studiezi credinţele şi opiniile unui popor, 


constaţi întotdeauna existenţa unui fond 
extrem de fix, pe care se grefează opinii la 
fel de mobile ca nisipul ce acoperă stânca. 
Credinţele şi opiniile mulțimilor se 
constituie astfel în două clase clar distincte. 
Pe de o parte, marile credinţe permanente, 
care dăinuie timp de mai multe secole şi pe 
care se întemeiază o întreagă civilizaţie, 
cum erau, odinioară, concepţia feudală, 
ideile creştine, cele ale Reformei; cum sunt, 
în zilele noastre, principiul naționalităților, 
ideile democratice şi sociale. Pe de altă 
parte, opiniile momentane şi schimbătoare, 
provenite cel mai adesea din concepţii 
generale, pe care fiecare epocă le vede 
apărând şi apoi pierind, cum sunt teoriile 
care călăuzesc artele şi literatura în 
anumite momente, de exemplu cele care au 


produs romantismul, naturalismul etc. La 


fel de superficiale ca moda, ele se 
preschimbă precum micile valuri ce se nasc 
şi dispar mereu la suprafaţa unui lac cu ape 
adânci. 

Marile credinţe generale sunt foarte 
puţine la număr. Formarea şi dispariţia lor 
constituie puncte culminante în istoria 
oricărei seminţii. Ele alcătuiesc adevăratul 
schelet al civilizaţiilor. O opinie trecătoare 
apare cu uşurinţă în sufletul mulțimilor, dar 
este foarte dificil să implantezi într-însul o 
credinţă durabilă şi la fel de dificil să o 
distrugi, o dată ce a prins formă. Nu poate fi 
preschimbată decât cu preţul unor revoluţii 
violente şi numai atunci când credinţa şi-a 
pierdut aproape cu totul dominaţia asupra 
sufletelor.  Revoluţiile servesc atunci la 
înlăturarea completă a credințelor practic 


abandonate deja, dar pe care jugul 


obiceiului ne împiedica să le părăsim 
complet. Revoluţiile care încep sunt de fapt 
credinţe care sfârşesc. 

O mare credinţă îşi primeşte sentinţa 
de condamnare la moarte în acea zi în care 
valoarea sa începe să fie pusă în discuţie 
Nefiind altceva decât o ficţiune, nicio 
credinţă generală nu poate dăinui decât cu 
condiţia de a nu fi pusă la încercare. 

Dar chiar şi atunci când o credinţă este 
puternic zguduită, instituţiile care provin 
din ea îşi păstrează puterea şi nu dispar 
decât treptat. În momentul în care şi-a 
pierdut complet puterea, tot ceea ce se 
întemeia pe ea se prăbuşeşte. Nu i-a fost 
dat încă unui popoi să-şi preschimbe 
credinţele, fără să fie condamnat de îndată 
să-şi transforme elementele civilizaţiei. 


El şi le transformă până în clipa în care 


adoptă o nouă credinţă generală; şi până 
atunci trăieşte obligatoriu în anarhie. 
Credinţele generale stau în mod necesar la 
temelia civilizaţiilor; ele imprimă o anumită 
orientare ideilor şi doar ele pot inspira 
fidelitatea oarbă şi sentimentul datoriei. 

Popoarele au simţit întotdeauna cât 
este de util să dobândeşti credinţe generale 
şi au înţeles instinctiv că dispariţia lor ar 
însemna pentru ele că ceasul decadenţei a 
sosit. Cultul fanatic al Romei a fost credinţa 
care i-a făcut pe romani stăpânii lumii. O. 
dată moartă această credinţă, Roma a 
trebuit să piară. Numai când au dobândit 
nişte credinţe comune, barbarii care au 
nimicit civilizaţia romană au atins o anumită 
coeziune şi au putut ieşi din anarhie. 

Pe bună dreptate, aşadar, naţiunile şi- 


au apărat întotdeauna cu intoleranţă 


convingerile. Extrem de criticabilă din 
punct de vedere filosofic, intoleranţa 
reprezintă o virtute în viaţa naţiunilor. 
Tocmai pentru a întemeia sau menţine 
credinţele generale, Evul Mediu a ridicat 
atâtea  ruguri şi atâţia inventatori şi 
înnoitori s-au stins fără să-şi fi văzut 
îndeplinite idealurile, chiar dacă au izbutit 
să scape de cazne. Tocmai pentru a le 
apăra, a fost de atâtea ori zguduită lumea, 
de aceea au căzut - şi vor mai cădea încă - 
milioane de oameni pe câmpurile de bătălie. 

Am spus că se ridică mari obstacole în 
calea statornicirii unei credinţe genele dar, 
o dată statornicită, forţa ei devine pentru 
multă vreme invincibilă şi, oricât de falsă ar 
fi din punct de vedere filosofic, ea se 
impune celor mai luminate minţi. Oare 


popoarele Europei nu au considerat timp de 


cincisprezece secole că unele legende 
religioase neînchipuit de barbare”, dacă le 
cercetezi îndeaproape, precum cele ale lui 
Moloch, sunt adevăruri  indiscutabile? 
Înspăimântătoarea absurditate a legendei 
unui zeu care se răzbună pe propriul său 
fiu, supunându-l la oribile cazne, pentru 
nesupunerea uneia dintre creaturile sale, a 
trecut neobservată timp de mai multe 
secole. Cele mai mari genii - un Galilei, un 
Newton, un Leibniz - n-au presupus nici 
măcar o clipă că adevărul unor astfel de 
legende ar putea fi pus în discuţie. Nimic nu 
demonstrează mai bine hipnoza produsă de 
credinţele generale, dar totodată nimic nu 
subliniază mai bine umilitoarele limite ale 
minţii noastre. 


Din momentul în care o nouă dogmă 


26 Barbare din punct de vedere filozofic, vreau să spun. Practic, ele au creat o civilizaţie complet 
nouă şi timp de multe secole l-au lăsat pe om sa întrevadă acele raiuri fermecate, de vis şi de 
speranţă, pe care nu le va mai cunoaşte vreodată. 


este implantată în sufletul mulţimii, ea 
devine inspiratoarea instituţiilor, artelor şi 
comportării sale. Dominația sa asupra 
sufletelor este atunci absolută. Oamenii de 
acţiune visează să o traducă în fapte, 
legiuitorii să o aplice, filosofii, artiştii, 
literaţii să o exprime sub diverse forme. 

Din credinţa fundamentală pot izvori 
idei auxiliare, de moment, dar ele poartă 
întotdeauna pecetea credinţei din care au 
provenit. Civilizaţia egipteană, civilizaţia 
europeană a Evului Mediu, civilizația 
musulmană a arabilor provin dintr-un mic 
număr de credinţe religioase care şi-au pus 
pecetea asupra celor mai neînsemnate 
elemente ale acestor civilizaţii, permiţând 
să fie de îndată identificate. 

Datorită credințelor generale, în orice 


epocă, oamenii sunt prinşi într-o plasă de 


tradiţii, de opinii şi de obiceiuri, din 
strânsoarea căreia nu pot să scape 
nicidecum şi care îi face întotdeauna să 
semene întrucâtva unii cu alţii. Nici cel mai 
independent spirit nu îşi pune problema să 
scape dintr-însa. Tirania veritabilă nu este 
decât cea care se exercită inconştient 
asupra sufletelor, pentru că este singura 
care nu poate fi combătută. Tiberiu, Gingis- 
han, Napoleon au fost fără îndoială tirani de 
temut, dar din străfundul mormintelor lor, 
Moise, Buddha. lisus, Mahomed, Tuther au 
exercitat asupra sufletelor un despotism cu 
mult mai profund. O conspirație va dobori 
un tiran, dar ce putere are ea în cazul unei 
credinţe adânc înrădăcinate? în lupta sa 
violentă împotriva catolicismului, în pofida 
asentimentului aparent al maselor, în pofida 


metodelor de distrugere la fel de nemiloase 


ca cele ale Inchiziției, marea noastră 
Revoluţie a fost în cele din urmă învinsă. 
Singurii tirani adevăraţi ai umanităţii au 
fost dintotdeauna umbrele morţilor sau 
iluziile pe care ea şi le-a creat. 

Absurditatea filosofică a anumitor 
credinţe generale nu a fost niciodată, o 
repet, un obstacol în calea triumfului lor. 
Acest triumf nici nu pare posibil decât cu 
condiţia ca ele să conţină un strop de 
absurditate plină de mister. Evidenta 
inconsistenţă a credințelor socialiste 
actuale nu le va împiedica totuşi să se 
implanteze în sufletul mulțimilor. Adevărata 
lor inferioritate, în comparaţie cu toate 
credinţele religioase, ţine de un singur 
lucru: cum idealul de fericire promis de 
ultimele nu trebuie să fie realizat decât într- 


o viaţă viitoare, nimeni nu poate contesta 


realizarea sa. Idealul de fericire socialistă 
trebuind să se realizeze pe pământ, 
deşertăciunea promisiunilor se va arăta de 
la primele încercări de a-l realiza şi noua 
credinţă îşi va pierde, din clipa aceea, orice 
prestigiu. Forţa sa nu va creşte, aşadar, 
decât până atunci. Şi de aceea, dacă noua 
religie exercită deocamdată - ca toate cele 
care au precedat-o - o acţiune distructivă, 
ea nu va putea juca nici mai târziu un rol 
creator. 

$2. - Opiniile mobile ale mulțimilor 

Deasupra credințelor fixe, a căror forţă 
tocmai am arâtat-o, se află un strat de 
opinii, de idei, de gânduri care se nasc şi 
pier neîncetat. Viaţa unora nu durează 
decât o clipă, iar a celor mai importante nu 
depăşeşte nici măcar viaţa unei generaţii. 


Am subliniat deja că schimbările care survin 


în aceste opinii sunt uneori mai mult 
superficiale decât reale şi că poartă 
întotdeauna pecetea însuşirilor neamului. 
Examinând de exemplu instituţiile politice 
ale ţării noastre, am arătat că partidele cele 
mai potrivnice, în aparenţă - monarhiste, 
radicale, imperialiste, socialiste etc. - au un 
ideal absolut identic şi că acest ideal ţine 
doar de structura mentală a neamului 
nostru, pentru că, sub nume asemănătoare, 
la alte naţiuni regăseşti un ideal opus. 
Numele dat opiniilor, adaptările înşelătoare 
nu schimbă cu nimic fondul lucrurilor. 
Burghezii din vremea Revoluţiei franceze, 
îmbibaţi de literatură latină şi care, cu ochii 
aţintiţi asupra republicii romane, i-au 
adoptat legile, fasciile şi togile, nu au 
devenit romani prin faptul că se aflau sub 


imperiul unei puternice sugestii de tip 


istoric. 

Rolul filosofului este de a căuta ce 
anume subzistă din vechile credinţe sub 
masca unor schimbări aparente şi de a 
distinge, în fluxul mişcător al opiniilor, 
orientările determinate de credințele 
generale şi de sufletul neamului. 

Fără acest criteriu, s-ar putea crede că 
mulțimile îşi schimbă frecvent şi după bunul 
lor plac credinţele politice sau religioase. 
Întreaga istorie politică, religioasă, 
artistică, literară pare, într-adevăr, să o 
dovedească. 

Să luăm, de exemplu, o perioadă 
scurtā, de la 1790 la 1820, adică de numai 
treizeci de ani - durata unei generații. 
Vedem mulțimile, monarhiste mai întâi, 
devenind revoluționare, apoi imperialiste, în 


fine, din nou monarhiste. În religie, ele 


evoluează în aceeaşi perioadă de la 
catolicism la ateism, pe urmă trec la deism, 
revenind apoi la forme de catolicism dintre 
cele mai exagerate. Şi nu numai mulțimile, 
ci şi cei care le conduc suferă asemenea 
transformări. Îi vedem pe acei adepţi 
înfocaţi ai Convenţiei, duşmani declaraţi ai 
regelui şi nedorind nici zei, nici stăpâni, 
devenind umilii slujitori ai lui Napoleon, pe 
urmă purtând  cucernic luminări în 
procesiunile din timpul domniei lui Ludovic 
al XVIII-lea. 

Iar în timpul celor şaptezeci de ani care 
au urmat, câte schimbări nu s-au produs în 
opiniile mulțimilor! „Perfidul Albion” de la 
începutul acestui secol devenea, sub 
moştenitorul lui Napoleon, aliatul Franţei; 
Rusia, cu care am fost de două ori în război 


şi care aplaudase atâta ultimele răsturnări 


de la noi, este brusc considerată prietena 
noastră. 

În literatură, în artă, în filosofie opiniile 
se succed şi mai rapid. Romantism, 
naturalism, misticism etc, se nasc şi mor, 
rând pe rând. Artistul şi scriitorul aclamaţi 
ieri sunt profund dispreţuiţi mâine. 

Dacă analizăm însă aceste schimbări, 
atât de profunde în aparenţă, ce observăm? 
Tot ce este împotriva credințelor generale şi 
sentimentelor neamului este efemer, şi 
fluviul al cărui curs a fost abătut revine 
curând în matcă. Acele opinii care nu se 
leagă de nicio credinţă generală, de niciun 
sentiment caracteristic neamului şi care, în 
consecinţă, nu pot fi statornice, rămân la 
voia întâmplării sau, dacă se preferă, la 
cheremul celor mai neînsemnate schimbări 


de mediu. Formate prin sugestie şi 


contagiune, ele sunt întotdeauna efemere, 
născându-se şi pierind, uneori, la fel de 
repede ca dunele de nisip pe care vântul le 
clădeşte la malul marii. 

În zilele noastre, numărul opiniilor 
mobile ale mulțimilor este mai mai e ca 
niciodată; şi aceasta, din trei motive 
diferite. 

Primul este că vechile credințe, 
pierzându-şi treptat influenţa, nu mai 
acţionează ca odinioară asupra opiniilor 
trecătoare, spre a le da o anumită orientare. 
Odată cu dispariţia credințelor generale, îşi 
face loc o multitudine de opinii particulare, 
lipsite de trecut şi viitor. 

Al doilea motiv este că forţa crescândă 
a mulțimilor fiind din ce în ce mai puţin 
contracarată, extrema lor mobilitate se 


poate manifesta liber. 


În fine, al treilea motiv este larga 
răspândire din ultimul timp a presei, care 
face ca în faţa ochilor noştri să se perinde 
neîncetat cele mai divergente opinii. 
Sugestiile generate de fiecare dintre ele 
sunt curând distruse de sugestii contrare. 
Nicio opinie nu ajunge, aşadar să se 
generalizeze, şi toate sunt sortite unei 
existenţe efemere. Ele pier înainte de a se fi 
putut răspândi îndeajuns spre a deveni 
generale. 

Din aceste cauze diferite rezultă un 
fenomen foarte nou în istoria lumii şi 
extrem de caracteristic epocii actuale: mă 
refer la neputinţa guvernelor de a dirija 
opinia publică. 

Altă dată - şi acest altă dată nu este 
prea îndepărtat =, măsurile 


guvernamentale, influenţa câtorva autori şi 


a unui număr restrâns de ziare constituiau 
adevărații factori de reglaj al opiniei 
publice. Astăzi, cei ce scriu şi-au pierdut cu 
totul influenţa, iar ziarele nu fac altceva 
decât să reflecte opinia publică. Cât despre 
oamenii de stat, aceştia, departe de a o 
dirija, nu caută decât să o urmeze. Teama 
lor de opinia publică merge, uneori, până la 
groază, făcându-i să guverneze fără pic de 
consecvență. 

”, Opinia publică tinde deci să devină, 
din ce în ce mai mult, supremul factor de 
reglaj în politică. Ea ajunge astăzi să 
impună alianţe, aşa cum a fost alianţa cu 
ruşii, izvorâtă aproape exclusiv dintr-o 
mişcare populară. 

E foarte ciudat să vezi, în zilele noastre, 
papi, regi şi împărați acceptând mecanismul 


interviului, spre a-şi supune gândurile 


referitoare la o temă dată judecății 
mulțimilor. Se putea spune, odinioară, că 
politica nu e ceva sentimental. Putem să o 
mai spunem oare în prezent, când o vedem 
luându-şi drept  călăuze impulsurile 
mulțimilor nestatornice, care nu ştiu de 
rațiune şi sunt conduse exclusiv de 
sentiment? 

Cât despre presă, altă dată diriguitoare 
a opiniei publice, ea a trebuit, ca şi 
guvernele, să se încline în faţa puterii 
mulțimilor. Forţa sa este, desigur, 
considerabilă, dar numai pentru că 
reprezintă exclusiv ecoul opiniilor populare 
şi al nesfârşitelor lor fluctuații. Devenită 
simplă agenţie de informaţii, ea renunţă să 
îşi mai impună vreo idee sau doctrină. 
Urmăreşte toate modificările survenite în 


gândirea publică: necesităţile concurenţei o 


obligă, spre a nu-şi pierde cititorii. 
Bătrânele publicaţii solemne şi influente de 
altă dată, cărora generaţia trecută le 
asculta cu pioşenie sentinţele au dispărut 
sau au devenit nişte fiţuici informative, 
împănate cu cronici amuzante, cancanuri 
mondene şi reclame financiare. Ce ziar este 
astăzi suficient de bogat spre a permite 
redactorilor săi să aibă opinii personale şi 
ce autoritate pot avea asemenea opinii în 
faţa cititorilor dornici de-a fi doar informaţi 
sau distraţi, cititori care întrevăd, îndărătul 
oricărui sfat, un profitor? Critica nu mai are 
nici măcar puterea de a lansa o carte sau o 
piesă de teatru. Ea poate dăuna, dar nu 
poate sluji. Ziarele sunt într-atât de 
conştiente de inutilitatea oricărei opinii 
personale, încât au suprimat în general 


criticile literare, mărginindu-se să dea titlul 


cărţii, cu două sau trei rânduri de reclamă; 
iar în douăzeci de ani se va întânpla probabil 
acelaşi lucru cu critica teatrală. 

Preocuparea esenţială a presei şi a 
guvernelor este astăzi să spioneze opinia 
publică. Ce efect va produce cutare 
eveniment, cutare proiect legislativ, cutare 
discurs - iată ce trebuie să afle; şi nu este 
uşor, căci nimic nu e mai mobil şi mai 
schimbător decât gândirea mulțimilor. Le 
vedem întâmpinând cu blesteme ceea ce în 
ajun aclamau. 

Această totală lipsă de direcţionare a 
opiniei publice şi, totodată, disoluția 
credințelor religioase au avut drept rezultat 
final fărâmițarea completă a tuturor 
convingerilor, o indiferență crescândă a 
mulțimilor, ca şi a indivizilor, faţă de tot ce 


nu priveşte în mod evident interesele lor 


imediate. Doctrinele, cum ar fi socialismul, 
nu au făcut prozeliţi cu adevărat convinşi 
decât în rândul păturilor fără carte: printre 
muncitorii din mine şi uzine, de exemplu. 
Micul burghez, muncitorul ceva mai instruit 
au devenit prea sceptici. 

Evoluţia care a avut loc astfel, de 
treizeci de ani încoace, este impresionantă, 
în epoca precedentă, puţin îndepărtată 
totuşi, opiniile aveau încă o anumită 
orientare generală; ele erau rezultatul 
adoptarii unei anumite credinţe 
fundamentale. Simplul fapt de a fi fost 
monarhist îţi dădea, inevitabil, atât în 
domeniul istoriei cât şi în al ştiinţelor, 
anumite idei bine înrădăcinate, pe când 
faptul de a fi fost republican îţi conferea 
idei cu totul opuse. Un monarhist ştia sigur 


că omul nu se trage din maimuţă, pe când 


un republican ştia, nu mai puţin sigur, că de 
acolo se trage. Monarhistul trebuia să 
vorbească despre Revoluţie cu scârbă, iar 
republicanul cu venerație. Anumite nume, 
ca cele ale lui Robespierre şi Marat, 
trebuiau rostite plecând cucernic ochii, iar 
altele, ca cele ale lui Cezar, Augustus, 
Napoleon, nu puteau fi pronuntate 
neînsoţite de invective. Până şi în Sorbona 
noastră predomina această manieră naivă 
de a concepe istoria. 

Astăzi, când e supusă discuţiei şi 
analizei, orice opinie îşi pierde prestigiul; 
aspectele ei incitante devin curând 
perimate şi prea puţine idei capabile să ne 
pasioneze mai supraviețuiesc. Omul modern 


este invadat tot mai mult de indiferenţă. 


Să nu deplângem prea tare această 


istovire generalizată a opiniilor. Că este un 
simptom de decadenţă în viaţa unui popor, 
nu am putea-o contesta. Prorocii, apostolii, 
conducătorii - într-un cuvânt, convinşii - au 
neîndoielnic cu totul altă forţă decât 
nihiliştii, criticii şi indiferenţii; dar să nu 
uităm că, în condiţiile actualei forţe a 
mulțimilor, dacă o singură opinie ar putea 
dobândi suficient prestigiu spre a se 
impune, ea ar fi de îndată investită cu o 
putere atât de tiranică, încât totul ar trebui 
numaidecât să se plece înaintea ei. Şi atunci 
s-ar pune capăt pentru multă vreme epocii 
libertăţii de discuţie. Mulţimile sunt uneori 
nişte stăpâni cumsecade, cum au fost, 
câteodată, Heliogabal şi Tiberiu; dar pot să 
aibă şi accese de furie. O civilizaţie pe cale 
să cadă în muinile lor este prea supusă 


bunului plac al întâmplării pentru a dura 


multă vreme. Şi dacă ceva ar putea întârzia 
cu puţin ceasul prăbuşirii, aceasta este 
tocmai extrema mobilitate a opiniilor şi 
indiferența crescândă a mulțimilor pentru 


orice credinţe generale 


CARTEA A TREIA CLASIFICAREA ŞI 
DESCRIEREA DIVERSELOR CATEGORII DE 
MULȚIMI 


CAPITOLUL I CLASIFICAREA 
MULȚIMILOR 

Clasificarea mulțimilor - 

şi Mulţimile eterogene - Prin ce se 
disting - Influenţa neamului - Cu cât 
sufletul neamului este mai puternic, cu atât 
cel al mulţimii este mai slab - Sufletul 
neamului reprezintă starea de civilizaţie, iar 


sufletul mulţimii starea de barbarie - 


§2. Mulţimile omogene - Subimpărţirea 
mulțimilor omogene - Sectele, castele şi 


clasele. 


Am prezentat în această lucrare 
caracteristicile generale comune tuturor 
mulțimilor. Ne mai rămân de studiat 
caracteristicile specifice, suprapuse celor 
generale, corespunzătoare diverselor 
categorii de colectivităţi. 

Să facem pentru început o sumară 
clasificare a mulțimilor. 

Punctul nostru de plecare va fi simpla 
gloată. La nivelul cel mai de jos, ea este 
compusă din indivizi aparţinând unor 
seminţii diferite. Singura legătură care îi 
conferă unitate este în acest caz voinţa, mai 
mult sau mai puţin respectată, a unei 


căpetenii. Se pot da ca exemple tipice de 


astfel de gloate barbarii de origini diverse 
care, timp de mai multe secole, au invadat 
Imperiul Roman. 

Deasupra acestor gloate lipsite de 
coeziune apar cele care, sub acţiunea 
anumitor factori, au dobândit nişte 
caracteristici comune, sfârşind prin a forma 
un neam. Acestea vor avea, în condiţii 
prielnice, caracteristicile distinctive ale 
mulțimilor, cuprinse însă întotdeauna în cele 
ale neamului. 

Diversele categorii de mulțimi care pot 
fi observate în cadrul fiecărui popor se pot 
împărți în modul următor: 

A. Mulţimi eterogene: 

1. anonime (mulțimile de pe stradă, de 
pildă.) 

2. neanonime (jurii, adunări 


parlamentare.) 


B. Mulţimi omogene: 

1. secte (secte politice, secte religioase 
etc.) 

2. caste (castă militară, castă preoțească, 
diversele caste de lucrători etc.) 

3. clase (clasa burgheză, clasa ţărănească 
etc.) 

Să arătăm în câteva cuvinte 
caracteristicile distinctive ale diverselor 
categorii de mulţimi.” 

şi - Mulţimi eterogene 

Aceste colectivităţi sunt cele ale căror 
caracteristici le-am studiat mai înainte. Ele 
se compun din indivizi oarecare, indiferent 
care le este profesia sau inteligenţa. 

Am demonstrat în această lucrare că 
psihologia oamenilor dintr-o mulţime diferă 


esenţial de psihologia lor individuală şi că în 


27 Se vor găsi detalii asupra diverselor categorii de mulţimi în ultimele mele lucrări (Psih logia 
politică, Opinii şi credințe, Psihologia revoluțiilor). 


cazul inteligenţei se manifestā aceeaşi 
diferenţă. Am văzut că în colectivităţi ea nu 
joacă niciun rol. Numai sentimentele 
inconştiente pot acționa în acest caz. 

Un factor fundamental, neamul, ne 
permite să facem o distincţie destul de clară 
între diversele mulţimi eterogene. 

Am tot revenit asupra rolului său, 
arătând că el este cel mai puternic factor 
capabil să determine acţiunile oamenilor. 
Influenţa neamului se manifestă şi în 
privinţa  caracteristicilor mulțimilor. O 
gloată formată din indivizi oarecare, dar toţi 
englezi sau chinezi, se va deosebi profund 
de o alta, formată tot din indivizi oarecare, 
dar de neamuri diferite: ruşi, francezi, 
spanioli etc. 

Divergenţele profunde, create de 


constituția mentală ereditară în maniera 


oamenilor de a simţi şi de a gândi, 
izbucnesc în momentul în care anumite 
împrejurări, destul de rare de altfel, 
reunesc într-o aceeaşi mulţime, în proporţii 
aproape egale, indivizi de naţionalităţi 
diferite, chiar dacă interesele care îi adună 
laolaltă sunt, în aparenţă, identice. 
Tentativele făcute de socialişti pentru a-i 
reuni în mari congrese pe reprezentanţii 
populaţiei muncitoare din fiecare ţară au 
dus întotdeauna la cele mai violente 
neînţelegeri. O mulţime latină, oricât de 
revoluţionară sau de conservatoare am 
presupune-o, va face invariabil apel la 
intervenţia statului pentru a-şi realiza 
dezideratele. Ea este întotdeauna 
centralizatoare şi mai mult sau mai puţin 
cezarică. O mulțime engleză sau americană, 


dimpotrivă, ignoră statul şi nu se adresează 


decât iniţiativei private. O mulţime franceză 
ţine, înainte de orice, la egalitate, pe când o 
mulţime engleză, la libertate. Aceste 
diferențe între neamuri dau naştere la 
aproape tot atâtea specii de mulțimi câte 
națiuni există. 

Sufletul neamului domină deci complet 
sufletul mulțimii. Este acel substrat 
puternic care îi limitează acesteia din urmă 
oscilațiile. Caracteristicile inferioare ale 
mulțimilor sunt cu atât mai puțin 
accentuate cu cât sufletul neamului este 
mai puternic. Aceasta este o lege 
fundamentală. Starea de mulțime şi 
dominația mulțimilor reprezintā barbaria 
sau întoarcerea la barbarie. Numai 
dobândind un suflet cu o structură solidă, 
neamul se poate sustrage din ce în ce mai 


mult forței iraționale a mulțimilor şi ieşi din 


barbarie. 

Indiferent de neam, singura clasificare 
importantă a mulțimilor eterogene este 
împărţirea lor în mulţimi anonime, cum sunt 
cele de pe stradă, şi în mulţimi neanonime, 
de pildă adunările deputaţilor şi juriile. 
Sentimentul responsabilităţii, inexistent la 
primele şi dezvoltat la celelalte, conferă 
actelor lor orientări adesea diferite. 

$2. - Mulţimi omogene 

Mulţimile omogene cuprind: 1) sectele, 
2) castele, 3) clasele. 

Secta marchează primul stadiu de 
organizare a mulțimilor omogene. Ea 
cuprinde indivizi cu educaţie diferită, cu 
profesii diferite şi proveniţi adesea din 
medii foarte diferite, neavând în comun 
decât credinţele. Aşa sunt sectele religioase 


şi politice, de exemplu. 


Casta reprezintă cel mai înalt stadiu de 
organizare de care este capabilă mulţimea. 
În timp ce secta este formată din indivizi cu 
profesii, educaţie şi de provenienţe adesea 
neasemănătoare, uniţi numai prin credinţe 
comune, casta nu cuprinde decât indivizi de 
aceeaşi profesie şi prin urmare cu educaţie 
şi de provenienţe aproape identice. Astfel 
sunt castele militare şi preoţeşti. 

Clasa se compune din indivizi de origini 
diverse, care nu sunt reuniți nici printr-o 
comunitate de credinţe, precum membrii 
unei secte, nici printr-o comunitate de 
ocupaţii profesionale, precum membrii unei 
caste, ci prin anumite interese, anumite 
obiceiuri de viaţă şi o educaţie 
asemănătoare: precum clasa burgheză, 
clasa ţărânească. 


Deoarece nu studiez în această lucrare 


decât mulțimile eterogene, mă voi ocupa 
doar de câteva categorii tipice, alese din 


această mare varietate de mulţimi. 


CAPITOLUL II MULȚIMILE AŞA-ZIS 
CRIMINALE 


Mulţimile aşa-zis criminale - O mulţime 
poate fi criminală din punct de vedere legal, 
dar nu din punct de vedere psihologic - 


Actele mulțimilor sunt complet inconştiente 


- Exemple diverse - Psihologia 
septembriştilor?’ 
Raţionamentele, sensibilitatea, 


cruzimea şi moralitatea lor. 

Mulţimile care, după o anumită 
perioadă de surescitare, revin la starea de 
simple automate inconştiente, dirijate prin 


intermediul sugestiilor, pot fi cu greu 

calificate, în vreun caz, drept criminale. 
Menţin totuşi acest calificativ eronat pentru 
că el a fost consacrat de studii psihologice. 
Anumite acte ale mulțimilor sunt, în sine, cu 
siguranţă criminale, dar atunci tot criminal 
este, în sine, actul unui tigru care devorează 
un indian, după ce şi-a lăsat mai întâi puii 
să-l ciopârţească pentru a-i distra. 

Fărădelegile mulțimilor provin în 
general dintr-o puternică sugestie, şi 
indivizii care au luat parte la ele sunt pe 
deplin convinşi după aceea că nu şi-au făcut 
decât datoria. Nu acesta este cazul 
criminalului obişnuit. 

Istoria fărădelegilor comise de mulţimi 
pune în evidenţă cele de mai sus. 

Se poate da ca exemplu tipic uciderea 
guvernatorului Bastiliei, dl, de Launay. 


După cucerirea acestei fortărețe, 


guvernatorul, înconjurat de o mulţime 
extrem de surescitată, primea lovituri din 
toate părţile. S-a propus să fie spânzurat, să 
i se taie capul sau să fie legat de coada unui 
cal. Zbătându-se, el a lovit din greşeală cu 
piciorul pe unul dintre cei de faţă. Cineva a 
propus, şi propunerea sa a fost imediat 
aclamată de mulţime, ca individul lovit să 
taie capul guvernatorului. 

„Acesta, bucătar fără lucru, un 
semivagabond care se dusese la Bastilia 
pentru a vedea ce se întâmplă pe acolo, se 
gândeşte că, deoarece aceasta este părerea 
generală, acţiunea este patriotică şi crede 
chiar că i se cuvine o medalie dacă distruge 
un monstru. Cu o sabie care i se dă, el 
loveşte peste ceafa dezgolită; dar fiindcă 
sabia prost ascuţită nu taie, scoate din 


buzunar un mic cuţit cu mâner negru şi 


(cum fiind de meserie bucătar, ştie să 
tranşeze carnea) duce perfect la capăt 
operaţiunea”. 

Se vede aici cu claritate mecanismul 
indicat mai înainte: supunerea la o sugestie 
foarte puternică, dat fiind că este colectivă, 
convingerea criminalului că a comis un act 
extrem de meritoriu, convingere firească 
pentru că deţine aprobarea unanimă a 
concetăţenilor săi. Un asemenea act poate fi 
din punct de vedere legal calificat drept 
criminal - nu însă şi din punct de vedere 
psihologic. 

Caracteristicile generale ale mulțimilor 
aşa-zis criminale sunt tocmai cele pe care 
le-am constatat la toate mulțimile: 
sugestibilitatea, credulitatea, mobilitatea, 
exagerarea în sentimente, fie ele bune sau 


rele, manifestarea anumitor forme de 


moralitate etc. 

Vom regăsi toate aceste caracteristici la 
o mulţime care a lăsat una dintre cele mai 
sinistre amintiri din istoria noastră: 
septembriştii. Ea este de altfel foarte 
asemănătoare mulțimilor care au participat 
la Noaptea Sfântului Bartolomeu. Preiau 
detaliile din povestirea lui Taine, detalii pe 
care acesta le-a extras din memorialistica 
vremii. 

Nu se ştie exact cine a ordonat sau 
sugerat să se golească închisorile prin 
masacrarea prizonierilor. Să fi fost Danton, 
cum pare probabil, sau oricine altcineva, nu 
are importanţă; singurul fapt care ne 
interesează priveşte puternica sugestie 
receptată de mulțimea însărcinată să 
înfăptuiască masacrul. 


Armata ucigaşilor cuprindea 


aproximativ trei sute de persoane şi 
constituia tipul perfect de mulțime 
eterogenă. În afara unui foarte mic număr 
de ticăloşi de profesie, ea era formată mai 
ales din prăvăliaşi şi artizani aparţinând 
diverselor bresle: cizmari, lăcătuşi, bărbieri, 
zidari, funcționari,  samsari etc. Sub 
influenţa  sugestiei  receptate ei sunt, 
precum bucătarul menţionat mai înainte, 
perfect convinşi că împlinesc o datorie 
patriotică. Au dubla funcţie de judecători şi 
de călăi şi nu se consideră nicidecum nişte 
criminali. 

Pătrunşi de importanţa rolului lor, 
încep prin a forma un soi de tribunal şi 
imediat ies la iveală spiritul simplist şi 
echitatea, nu mai puţin simplistă, a 
mulțimilor. Dat fiind că numărul acuzaților 


era considerabil, se decide mai întâi ca 


nobilii, preoţii, ofiţerii, slujitorii regelui, 
adică toţi cei al căror titlu este prin el însuşi 
o dovadă de culpabilitate în ochii unui bun 
patriot, să fie masacrați la grămadă, fără a 
fi nevoie de o hotărâre specială. Ceilalţi vor 
fi judecaţi după înfăţişare şi reputaţie. 
Conştiinţa rudimentară a mulţimii fiind 
astfel satisfăcută, ea va putea trece în mod 
legal la masacru şi da curs liber instinctelor 
sălbatice a căror geneză am arătat-o în altă 
parte şi pe care colectivităţile sunt capabile 
să şi le dezvolte în cel mai înalt grad. Aceste 
instincte nu vor împiedica de altminteri - 
cum se întâmplă, de regulă, în cazul 
mulţimii - manifestarea concomitentă a 
unor sentimente opuse, cum ar fi o 
sensibilitate adeseori la fel de exagerată ca 
şi cruzimea. 


„Ei au  drăgălăşenia expansivă şi 


sensibilitatea plină de zel a muncitorului 
pari zian. La Abbaye, un confederat, aflând 
că prizonierii au fost lăsaţi fără apă timp de 
26 de ore, a vrut pur şi simplu să-l 
extermine pe paznicul neglijent şi ar fi şi 
făcut-o, fără  rugăminţile fierbinți ale 
deţinuţilor înşişi. Când un prizonier este 
achitat (de către tribunalul improvizat), cu 
toţii, paznici şi ucigaşi, îl îmbrăţişează cu 
entuziasm, aplaudă peste măsură”, după 
care se duc să-i ucidă pe cei rămaşi, în 
timpul masacrului, o veselie încântătoare 
domneşte pretutindeni. Dansează, cântă în 
jurul cadavrelor, aranjează băncile pentru 
cucoanele bucuroase să-i vadă ucişi pe 
aristocrați. Continuă totodată să-şi 
manifeste simţul deosebit de echitate. Cum 
un ucigaş s-a plâns la Abbaye că doamnele 


aşezate ceva mai departe nu văd prea bine 


şi că numai câţiva spectatori au plăcerea de 
a-i lovi pe aristocrați, ei realizează justeţea 
acestei observaţii şi hotărăsc să oblige 
victimele să treacă încet-încet printre două 
rânduri de asasini care nu vor avea voie să 
lovească decât cu muchia sabiei, pentru a le 
prelungi caznele. La Force, victimele sunt 
dezbrăcate complet şi ciopârţite timp de o 
jumătate de oră; apoi, după ce toată lumea 
a văzut întreg spectacolul, li se dă lovitura 
de graţie spintecându-li-se pântecul. 

Ucigaşii sunt de altfel extrem de 
scrupuloşi şi dau dovadă de acea moralitate 
a cărei existenţă am semnalat-o deja în 
sânul mulțimilor. Ei depun pe masa 
comitetelor banii şi bijuteriile victimelor. 

În toate actele lor se regăsesc mereu 
acele forme rudimentare de raţionament, 


specifice sufletului mulțimilor. Astfel, după 


măcelărirea a 1.200 sau 1.500 de duşmani 
ai naţiunii, cineva a spus, şi sugestia i-a fost 
imediat acceptată, că şi în celelalte închisori 
- unde se aflau cerşetori bătrâni, vagabonzi, 
deţinuţi tineri - sunt întemniţate în realitate 
guri inutile, de care ar fi bine să te 
descotoroseşti. De altfel, printre ei se află 
cu siguranţă duşmani ai poporului, cum ar fi 
de pildă o anume coană Delarue, văduva 
unui ucigaş: „Ea trebuie să fie furioasă că e 
în închisoare; dacă ar putea, ar da foc 
Parisului; trebuie să fi spus asta, a spus-o! 
Mai facem o curăţenie!” Demonstrația 
părea evidentă şi cu toţii sunt masacrați în 
bloc, printre ei aflându-se şi vreo cincizeci 
de copii între doisprezece şi şaptesprezece 
ani, care de altfel ar fi putut deveni ei înşişi 
duşmani ai naţiunii şi a căror suprimare era, 


prin urmare, necesară. 


După o săptămână de treabă, totul era 
gata şi ucigaşii au putut să se gândească la 
odihnă. Ferm convinşi în forul lor interior că 
merită recunoştinţa Patriei, au venit să-şi 
ceară recompensa de la autorităţi; cei mai 
zeloşi au pretins chiar medalii. 

Istoria Comunei din 1871 ne furnizează 
şi alte fapte de acelaşi tip. Influenţa 
crescândă a mulțimilor şi  capitulările 
succesive ale autorităţilor în faţa lor ne vor 
mai furniza, cu siguranţă, şi altele. 

CAPITOLUL III JURAŢII CURŢII CU 
JURI 

Juraţii curţii cu juri - Caracteristicile 
generale ale juriilor - Statistica arată că 
deciziile pe care le iau sunt independente 
de componenţa lor - în ce mod sunt 
impresionați juraţii - Slaba influenţă a 


raţionamentului - Metode de convingere ale 


avocaţilor celebri - Natura faptelor 
criminale faţă de care juraţii sunt 
indulgenţi, respectiv severi - Utilitatea 
instituţiei juriului şi pericolul pe care l-ar 
prezenta înlocuirea sa cu magistrati. 

Deoarece nu putem studia aici toate 
categoriile de juraţi, o vom examina numai 
pe cea mai importantă, aceea a curţii cu 
juri. Juraţii din această categorie constituie 
un exemplu excelent de mulţime eterogenă 
neanonimă. Regăsim, în cazul lor, 
sugestibilitatea, predominanţa 
sentimentelor inconştiente, slaba capacitate 
de a raţiona, influenţa conducătorilor etc. 
Studiindu-i, vom avea ocazia să observăm 
nişte tipuri interesante de erori pe care le 
pot comite persoanele  neiniţiate în 
psihologia colectivităţilor. 


Juraţii furnizează înainte de toate 


dovada ponderii nesemnificative pe care o 
are, în luarea deciziilor, nivelul mental al 
diverselor elemente care alcătuiesc o 
mulţime. Am văzut că într-o adunare 
deliberantă chemată să-şi spună opinia într- 
o chestiune ce nu are un caracter exclusiv 
tehnic, inteligenţa nu joacă niciun rol; şi că 
o reuniune de savanţi sau de artişti nu 
exprimă, asupra unor subiecte generale, 
judecăţi sensibil diferite de cele ale unei 
adunări de zidari. În alte vremuri, tribunalul 
alegea cu grijă persoanele chemate să 
formeze juriul şi le recruta din rândul 
claselor luminate: profesori, funcţionari, 
literați etc. Astăzi, juriul este format mai 
ales din mici negustori, mici patroni şi 
funcţionari. Or, spre marea uimire a 
specialiştilor, statistica arată că, oricare ar 


fi componenţa juriilor, deciziile lor sunt 


identice. Înşişi magistraţii, atât de ostili 
totuşi instituţiei juriului, au trebuit să 
recunoască rigurozitatea acestei constatări. 
lată ce scrie pe această temă un vechi 
preşedinte al curţii cu juri, dl. Berard des 
Glajeux, în Amintirile sale: 

„Astăzi, alegerea juriilor se află în 
realitate în mâinile consilierilor municipali, 
care admit sau resping juraţii după bunul 
lor plac, în funcţie de preocupările politice 
şi electorale inerente poziţiei lor... În marea 
lor majoritate, cei aleşi sunt comercianţi nu 
prea importanţi, care nu ar fi fost aleşi altă 
dată, şi funcţionari în anumite servicii 
administrative... Deşi toate opiniile se 
contopesc cu toate profesiunile în cei 
chemaţi să judece, mulţi dintre ei având 
ardoarea neofiţilor, iar oameni dintre cei 


mai binevoitori fiind de cea mai umilă 


condiţie, spiritul juriului nu s-a schimbat: 
verdictele sale au rămas aceleaşi”. 

Să reținem din acest pasaj concluziile 
care sunt foarte adevărate, şi nu 
explicaţiile, extrem de slabe. Nu trebuie 
însă să ne mirăm că explicaţiile sunt astfel, 
căci psihologia mulțimilor, prin urmare şi 
ajuraţilor, pare să fie, cel mai adesea, la fel 
de puţin cunoscută atât avocaţilor, cât şi 
magistraţilor. O dovedeşte un lucru relatat 
de acelaşi autor şi anume că unul din cei 
mai celebri avocaţi ai curţii cu juri, 
Lachaud, se folosea sistematic de dreptul 
său de recuzare împotriva tuturor indivizilor 
inteligenţi care făceau parte din juriu. Or 
experienţa - şi numai experienţa - a făcut să 
se înţeleagă în cele din urmă completa 
inutilitate a recuzărilor. Procurorul general 


şi avocaţii, la Paris cel puţin, au renunţat 


complet astăzi la această metodă a recuzării 
şi, cum remarca dl, des Glajeux, verdictele 
nu s-au schimbat, „ele nu sunt nici mai 
bune, nici mai rele”. 

La fel ca toate mulțimile, juraţii sunt 
profund impresionați de sentimente şi 
foarte puţin de raționamente. „Ei nu rezistă, 
scrie un avocat, la vederea unei femei care 
alăptează sau a unor orfani care le defilează 
înaintea ochilor”. „Este suficient ca o femeie 
să fie cât de cât drăguță, spune dl, des 
Glajeux, pentru a obține bunăvoința 
juriului”. 

Nemiloşi cu faptele criminale de care 
se simt parcă ameninţaţi şi care reprezintă 
într-adevăr un pericol pentru societate, 
juraţii se arată, dimpotrivă, foarte 
indulgenti în faţa crimelor aşa-zis pasionale. 


Ei sunt rareori severi în cazul pruncuciderii 


comise de tinere mame nemăritate şi mai 
puţin încă în cazul fetei abandonate care a 
aruncat cu vitriol în seducătorul ei. Simt 
instinctiv foarte bine că aceste fapte sunt 
puţin periculoase pentru societate şi că într- 
o ţară în care legea nu protejează fetele 
abandonate, răzbunarea uneia dintre ele 
este mai mult utilă decât dăunătoare, 
intimidând dinainte pe viitorii seducători.?* 
Juriile, ca toate mulțimile, sunt puternic 
orbite de prestigiu şi preşedintele des 
Glajeux a remarcat pe bună dreptate că, 
foarte democratice ca alcătuire, ele se arată 
foarte aristocratice în înclinațiile lor 


afective: „Numele, originea socială, averea 


29 Să remarcăm în treacăt că această delimitare, foarte bine făcută, din instinct, de către 
ju- rați, a faptelor socialmente periculoase de celelalte fapte criminale, nu este deloc 
lipsită de îndreptățire. Scopul legilor penale trebuie să fie, evident, de a proteja societatea 
împo triva criminalilor, şi nu de a o răzbuna. Or, codurile noastre şi mai ales mințile 
magistraților noştri sînt încă bine impregnate de spiritul de răzbunare al legilor primitive. 
Termenul de „vindicte" (în limba franceză pedepsire a crimelor (n.t.)) provenit din 
vindicta,răzbunare, este încă de folosință curentă. Avem dovada acestei tendințe a 
magistraților în refuzul mul- tora dintre ei de a aplica excelenta lege Béranger, care 
permite condamnatului să nu ispăşească pedeapsa decît în caz de recidivă. Or, nici un 
magistrat nu poate ignora faptul, statistic dovedit, că aplicarea unei prime pedepse 
antrenează aproape cu certitudine reci- diva. Judecătorii, dînd drumul unui vinovat, îşi 
imaginează că societatea nu a fost răzbu- nată. Decît să nu o răzbune, ei preferă să creeze 
un recidivist periculos. 


însemnată, faima, asistenţa unui avocat 
ilustru, toate aceste lucruri care dau 
distincţie şi strălucire constituie un atu 
considerabil în favoarea acuzaților”. 

Să acţioneze asupra sentimentelor 
juraţilor şi, ca în cazul tuturor mulțimilor, să 
nu argumenteze prea mult sau să nu 
folosească decât forme rudimentare de 
raţionament - iată de ce trebuie să se 
îngrijească un bun avocat. Un avocat englez 
celebru pentru succesele sale în curtea cu 
juri a analizat în detaliu această metodă. 

„El observă cu atenţie juriul în timp ce 
pledează. lată momentul prielnic. Cu fler şi 
profesionalism, avocatul citeşte pe 
fizionomii efectul fiecărei fraze, al fiecărui 
cuvânt şi trage concluziile de rigoare. Mai 
întâi, trebuie să-i identifici pe acei membri 


ai juriului care sunt de la bun început 


câştigaţi pentru cauză. Dintr-o singură 
mişcare, apărătorul îşi asigură simpatia lor, 
după care trece la membrii care par, 
dimpotrivă, răuvoitori şi se străduieşte să 
ghicească de ce sunt împotriva acuzatului. 
Este partea delicată a profesiunii căci, în 
afara simţămintelor justiţiare, pot exista o 
infinitate de motive pentru care doreşti să 
condamni un om”. 

Aceste câteva rânduri rezumă foarte 
exact scopul artei oratorice şi ne arată 
totodată inutilitatea discursurilor 
prefabricate, pentru că termenii folosiţi 
trebuie modificaţi în fiecare moment, în 
funcţie de impresia produsă. 

Oratorul nu are nevoie să-i 
convertească pe toţi membrii unui juriu, ci 
numai pe cei cu rol de conducători, care vor 


determina opinia generală. Ca în cazul 


tuturor mulțimilor, câţiva îi conduc pe toţi 
ceilalţi. „Conform experienţei mele, spune 
avocatul mai sus menţionat, în momentul 
pronunțării verdictului erau suficienţi unul 
sau doi oameni energici pentru a antrena 
restul juriului. 1 Pe aceşti doi sau trei juraţi 
trebuie să-i convingă prin sugestii abile. 
Trebuie să le placi din capul locului. Omul 
mulţimii care te place este pe jumătate 
convins şi pe deplin dispus să considere că 
motivele care i se prezintă, oricare ar fi ele, 
sunt excelente, într-o interesantă lucrare 
asupra avocatului Lachaud, am găsit 
următoarea istorioară: 

«Se ştie că pe întreaga durată a 
pledoariilor pe care le susţinea la curtea cu 
juri, Lachaud nu pierdea din ochi doi sau 
trei juraţi pe care îi ştia sau îi simţea 


influenţi, dar îndărătnici. În general, el 


reuşea să-i supună pe aceşti recalcitranţi. 
Totuşi, aflându-se o dată în provincie, a 
găsit unul pe care îl bombarda zadarnic, de 
trei sferturi de oră, cu cele mai 
convingătoare argumente: primul din banca 
a doua, al şaptelea jurat. Te apuca 
disperarea! Deodată, în mijlocul unei 
demonstraţii pasionante, Lachaud se 
opreşte şi se adreseazā preşedintelui curții 
cu juri: „Domnule preşedinte, spune el, n-aţi 
putea dispune să fie trasă perdeaua acolo, 
în faţă? Domnia sa, cel de-al şaptelea jurat, 
este orbit de soare”. Al şaptelea jurat a 
roşit, a surâs, a mulţumit. Fusese câştigat 
de partea apărării.» 

Mai mulţi autori, şi dintre cei mai de 
seamă, au combătut energic în ultima 
vreme instituţia juriului, singura capabilă 


totuşi să contracareze erorile, într-adevăr 


foarte frecvente, ale unei caste nesupuse 
nici unui control“ Unii ar dori un juriu 
recrutat numai din rândurile claselor 
luminate; dar noi am dovedit deja că şi în 
acest caz deciziile ar fi identice cu cele de 
acum. Alţii, în baza erorilor comise de către 
juraţi, ar dori să-i înlăture şi să-i înlocuiască 
prin judecători. Dar cum pot ei oare uita că 
erorile reproşate juraţilor sunt întotdeauna 
comise mai întâi de judecători, pentru că 
acuzatul deferit juriului a fost considerat 
vinovat de mai mulţi magistrați: judecătorul 
de instrucţie, procurorul Republicii şi secţia 


de trimitere în judecată? Şi nu e oare 


30 Magistratura reprezintă, într-adevăr, unica autoritate ale cărei acte nu sînt supuse nici unui 
control. Nici una din revoluțiile Franţei democratice nu a putut să-i smulgă dreptul de habeas corpus, 
de care Anglia este atît de mîndră. Noi am izgonit tiranii; dar în fiecare oraş, un magistrat dispune 
după bunul său plac de onoarea şi libertatea cetăţenilor. Un neînsemnat judecător de instrucţie, de- 
abia ieşit din Şcoala de drept, are puterea revoltătoare de a trimite la închisoare, pe baza unei simple 
prezumţii de vinovăţie pe care nu trebuie să o justifice în faţa nimănui, pe cetăţenii cei mai însemnați. 
El poate să-i ţină închişi şase luni sau chiar un an, sub pretextul cercetării judecătoreşti şi să-i 
elibereze apoi fără să le datoreze nici despăgubiri, nici scuze. Mandatul de arest preventiv este absolut 
echivalent cu ordi nul regal de arestare, cu diferenţa că de ultimul, pe bună dreptate reproşat vechii 
monarhii, nu puteau dispune decît nişte persoane foarte sus-puse, pe cînd cel dintii este astăzi la 
îndemîna unei întregi categorii de cetăţeni, care este departe de a trece drept cea mai lu- minată şi 
cea mai independentă. 


evident atunci că dacă ar fi judecat numai 
de către magistrați (nu de juraţi) acuzatul 
ar pierde singura sa şansă de a fi găsit 
nevinovat? Erorile  juraţilor au fost 
întotdeauna, mai întâi, erori ale 
magistraţilor. Doar pe aceştia din urmă 
trebuie deci să-i blamăm când apar erori 
judiciare deosebit de grave, precum 
condamnarea acelui doctor X, care - 
anchetat de un judecător de instrucţie peste 
măsură de mărginit, privind denunţul unei 
fete semiidioate care fi acuza pe medic că i- 
a făcut un avort pentru 30 de franci - ar fi 
fost trimis la ocnă, fără explozia de 
indignare publică ce a făcut să fie imediat 
grațiat de către şeful statului. 
Onorabilitatea condamnatului, susţinută de 
toți concetățenii săi, făcea ca eroarea să fie 


în mod evident grosolană, magistraţii 


recunoscând ei înşişi acest lucru; şi totuşi, 
din spirit de castă, ei s-au străduit să 
împiedice semnarea graţierii. În toate 
cazurile asemănătoare, prins în hăţişul unor 
detalii tehnice pe care nu le poate înţelege, 
juriul 3 ascultă, fireşte, pe procurorul 
general, gândindu-se că la urma urmelor 
cazul a fost cercetat demagistraţi unşi cu 
toate alifiile. Cine sunt atunci adevărații 
autori ai erorii: juraţii sau magistraţii? Să 
păstrăm juriul ca pe ceva de preţ. El 
reprezintă singura categorie de mulţime 
care nu poate fi nicidecum înlocuită cu un 
singur individ. Numai juriul poate tempera 
asprimea legii care, egală pentru toţi în 
principiu, trebuie să fie oarbă şi să nu ţină 
seama de cazurile particulare. Fără să 
cunoască mila şi neţinând cont decât de 


litera legii, judecătorul, cu duritatea sa 


profesională, ar pedepsi la fel pe hoţul 
asasin şi pe fata sărmană care, trăind în 
mizerie şi părăsită de seducătorul său, a 
ajuns la pruncucidere; pe când juriul simte 
instinctiv că fata sedusă este mult mai puţin 
vinovată decât seducătorul ei, care totuşi 
scapă de sub incidenţa legii, şi că ea este 
cea care merită indulgență. 

Cunoscând psihologia castelor şi pe 
aceea a celorlalte categorii de mulţimi, nu 
întrevăd vreun caz în care, fiind acuzat pe 
nedrept de crimă, n-aş prefera să am de-a 
face mai degrabă cu juraţi decât cu 
magistrați. Cu primii aş avea multe şanse de 
a fi recunoscut nevinovat, pe când cu 
ceilalţi - foarte puţine. 

Să ne temem de forţa mulțimilor, dar să 
ne temem încă şi mai mult de cea a 


anumitor caste. Dacă primele se pot lăsa 


convinse, celelalte sunt de neînduplecat. 


CAPITOLUL IV MULȚIMILE 
ELECTORALE 

Caracteristicile generale ale mulțimilor 
electorale - Cum pot fi ele convinse — 
Calitățile pe care trebuie să le aibă un 
candidat la alegeri  - Necesitatea 
prestigiului - De ce muncitorii şi ţăranii aleg 
arareori candidați din rândurile lor - 
Puterea pe care o au cuvintele şi formulele 
asupra alegătorului - 

Cum arată de obicei dezbaterile 
electorale - Cum se formează opiniile 
alegătorului - Forţa comitetelor - Ele 
reprezintă cea mai redutabilă formă de 
tiranie - Comitetele Revoluţiei franceze - în 
pofida valorii sale psihologice neînsemnate, 


sufragiul universal este de neînlăturat - De 


ce voturile ar fi aceleaşi, chiar dacă dreptul 
de vot s-ar restrânge la o categorie limitată 
de cetăţeni - Ce exprimă, în orice ţară, 
sufragiul universal. 

Mulţimile electorale, adică acele 
colectivităţi chemate să-i aleagă pe titularii 
anumitor funcţii, constituie mulțimi 
eterogene; dar cum acţiunea lor se 
limitează doar la un singur aspect - 
alegerea între diverşi candidaţi -, nu se pot 
observa, în cazul lor, decât câteva din 
caracteristicile descrise mai înainte. 
Caracteristicile pe care le manifestă 
îndeosebi sunt: o slabă aptitudine pentru 
raţionament, lipsă de spirit critic, 
iritabilitate, credulitate şi simplism. Se 
constată de asemenea, în deciziile lor, 
influența conducătorilor, precum şi rolul 


factorilor enumeraţi mai înainte: afirmaţia, 


repetiţia, prestigiul şi contagiunea. 

Să vedem cum pot fi cucerite mulțimile 
electorale. Din procedeele care au cel mai 
mare succes va rezulta clar care le este 
psihologia. 

Prima dintre calităţile pe care trebuie 
să le aibă candidatul este prestigiul. 
Prestigiul personal nu poate fi înlocuit decât 
prin cel pe care-l conferă averea. Talentul 
sau chiar geniul nu contribuie la succes. 

Necesitatea ca un anumit candidat să 
fie aureolat de prestigiu, să poată aşadar să 
se impună fără discuţii, este capitală. Atunci 
când alegătorii sunt mai ales muncitori şi 
ţărani, ei aleg atât de rar pe unul dintre ai 
lor spre a-i reprezenta, deoarece 
personalitățile provenite din rândurile lor 
sunt lipsite, pentru ei, de orice prestigiu. Ei 


nu desemnează pe un egal de-al lor decât 


din motive secundare, ca să contracareze de 
exemplu vreun om de seamă, vreun patron 
puternic, de care le depinde viaţa zilnică şi 
pe care au astfel iluzia că-l stăpânesc 
pentru o clipă. 

Dar prestigiul nu este suficient pentru a 
asigura succesul candidatului. Alegătorul 
ţine să-şi vadă măgulite poftele şi vanităţile; 
trebuie copleşit de candidat cu cele mai 
ordinare linguşiri, trebuie să i se facă, fără 
ezitare, cele mai fantastice promisiuni. 
Adresându-se muncitorilor, candidatul nu le 
va putea niciodată înjura şi pângări 
îndeajuns patronii. Cât despre candidatul 
advers, se va încerca strivirea lui, 
stabilindu-se prin afirmaţie, repetiţie şi 
contagiune că este cel din urmă nemernic şi 
că oricine ştie că a comis nenumărate 


fărădelegi. Şi este inutil, desigur, să cauţi o 


dovadă cât de mică. Dacă adversarul nu 
cunoaşte îndeajuns psihologia mulțimilor, el 
va încerca, în loc să răspundă afirmațiilor 
calomnioase, cu alte afirmaţii, la fel de 
calomnioase, să se justifice prin argumente; 
iar din acest moment nu va mai avea nicio 
şansă de a învinge. 

Programul scris al candidatului nu 
trebuie să fie prea categoric, căci adversarii 
ar putea mai târziu să fi confrunte faptele 
cu el; dar programul său verbal poate fi 
oricât de exagerat. Pot fi promise, fără 
teamă, cele mai însemnate reforme. Pe 
moment, aceste exagerări au foarte mult 
efect, iar pentru viitor nu-l angajează la 
nimic. De fapt, alegătorului nu-i va păsa 
deloc mai târziu dacă ale Sul şi-a respectat 
profesiunea de credinţă îndelung aplaudată, 


pe baza căreia se presupune că a avut loc 


alegerea. 

Recunoaştem în acest caz toţi factorii 
de convingere pe care i-am descris mai sus. 
Îi vom regăsi şi în influenţa cuvintelor şi 
formulelor a căror dominație puternică deja 
am arătat-o. Oratorul care ştie cum să le 
folosească dirijează mulțimile după bunul 
său plac. Chiar dacă au devenit uşor 
perimate, expresii precum: infamul capital, 
exploatatori sălbatici, admirabilul muncitor, 
socializare a bogățiilor etc, produc, mereu, 
acelaşi efect. Dar candidatul în stare să 
descopere o formulă nouă, cât mai lipsită de 
un sens precis şi deci adaptabilă celor mai 
diverse aspirații, obţine un succes garantat. 
Sângeroasa revoluţie spaniolă din 1873 s-a 
făcut graţie unui asemenea cuvânt magic, 
cu sens complex, pe care fiecare îl putea 


interpreta potrivit speranţelor sale. Un 


autor contemporan i-a povestit geneza în 
termeni care merită să fie reproduşi: 
«Radicalii descoperiseră că o republică 
unitară nu este decât o monarhie deghizată 
şi, ca să le facă plăcere, Adunarea naţională 
spaniolă a proclamat într-un singur glas 
republica federală, fără ca vreunul dintre 
votanţi să fi putut spune ce anume votase. 
Dar această formulă îi vrăjea pe toţi: era un 
delir, o beţie. lată că se inaugurase domnia 
virtuţii şi a fericirii pe pământ. Un 
republican, căruia un adversar îi refuzase 
calitatea de federal, s-a simţit la fel de jignit 
ca la auzul unei injurii nimicitoare. Pe 
străzi, oamenii se opreau zicându-şi: Saludy 
republica federal! - După care se cântau 
imnuri închinate sfintei indiscipline şi 
autonomiei soldatului. Ce era „republica 


federală”? Unii înțelegeau prin asta 


emanciparea provinciilor, instituţii de tipul 
celor din Statele Unite sau descentralizare 
administrativă; alţii năzuiau la anihilarea 
oricărei autorităţi, la apropiata venire a 
marii epurări sociale.  Socialiştii din 
Barcelona şi Andaluzia  propovăduiau 
suveranitatea absolută a provinciilor, 
înțelegând să dea Spaniei zece mii de 
municipii independente, care să nu admită 
decât propriile lor legi şi în care să se 
suprime simultan şi armata, şi jandarmeria. 
Curând, în provinciile din sud insurecția se 
propaga din oraş în oraş, din sat în sat. De 
îndată ce o provincie îşi făcea propriul său 
pronunciamiento, prima sa grijă era să 
distrugă telegraful şi calea ferată, ca să taie 
toate legăturile cu vecinii şi cu Madridul. 
Nu exista târg, oricât de neînsemnat, care 


să nu vrea să trăiască pe cont propriu. 


Federalismul deschisese calea unui brutal 
separatism de tip cantonai, înflăcărat şi 
crud, şi pretutindeni se sărbătoreau orgii 
sângeroase». 

Cât despre influenţa pe care o pot 
exercita  raţionamentele asupra minţii 
alegătorilor, trebuie să nu fi citit niciodată 
relatarea desfăşurării unei adunări 
electorale ca să mai ai vreun dubiu pe 
această temă. Se face schimb de afirmaţii, 
de invective, uneori de pumni, dar niciodată 
de judecăţi. Dacă o clipă se aşterne liniştea, 
aceasta se datorează faptului că cineva din 
asistenţă, pus pe gâlceavă, anunţă că îi va 
adresa candidatului una din acele întrebări 
stânjenitoare ce fac deliciul auditoriului. 
Dar satisfacția opozanților nu durează mult 
timp, căci vocea preopinentului este curând 


acoperită de urletele adversarilor. Relatările 


de mai jos, selectate din multe altele 
asemenea lor, pe care le-am extras din 
publicaţiile curente, pot fi considerate tipice 
pentru reuniunile publice: 

«Un organizator, rugând participanţii 
să numească un preşedinte, dezlănțui 
furtuna. Anarhiştii invadează scena spre a 
lua cu asalt masa prezidiului. Socialiştii o 
apără cu energie; se lovesc, se acuză 
reciproc că sunt spioni, vânduți etc... Un 
cetăţean iese din învălmăşeală cu un ochi 
umflat. 

În fine, masa prezidiului e instalată, de 
bine de rău, în mijlocul viitorii, şi amicul X 
rămâne stăpân pe tribună. 

Oratorul dezlănţuie un atac tumultuos 
împotriva  socialiştilor, care îl întrerup 
urlând: „Cretinule! Banditule! Canalie!” etc. 


- epitete cărora amicul X le răspunde 


expunând o teorie după care socialiştii sunt 
„idioţi” sau „farsori”.» 

«Germanofilii au organizat aseară, în 
sala Comerţului din strada Faubourgdu- 
Temple, o mare reuniune, de pregătire a 
serbării muncitorilor de la 1 mai. 
Consemnul era: „Calm şi linişte”. 

Amicul G. Îi numeşte pe socialişti nişte 
„cretini” şi nişte „farsori de cea mai joasă 
speţă”. 

La auzul acestor cuvinte, oratori şi 
spectatori se insultă, se încaieră; intră în 
scenă scaune, bănci, mese etc, etc.» 

Să nu ne imaginăm că acest gen de 
dezbateri este specific unei anumite 
categorii de alegātori şi decurge din 
condiția lor socială. În orice adunare 
anonimă, chiar compusă exclusiv din 


intelectuali, dezbaterile capătă lesne 


aceeaşi formă. Am arătat că oamenii dintr-o 
mulţime tind către o nivelare mentală şi 
avem mereu dovada acestui lucru. lată, de 
exemplu, un extras din relatarea 
desfăşurării unei reuniuni exclusiv 
studenţeşti: 

«Pe măsură ce se înnopta, vacarmul 
creştea tot mai mult; nu cred să fi fost vreun 
orator care să fi putut spune două fraze fără 
să fie întrerupt. În fiece clipă, izbucneau 
țipete din diverse locuri sau de peste tot 
deodată; se aplauda, se fluiera; se încingeau 
discuţii violente între diverşi participanţi; 
bastoanele se agitau ameninţător; se bătea 
ritmic cu picioarele în podea; ţipete 
prelungi urmau momentelor de linişte: 
„Afară! La tribună!” 

Dl. C. Împroaşcă generos asociaţia cu 


epitete precum: odioasă şi laşă, 


monstruoasă, josnică, venală şi 
răzbunătoare şi declară că vrea să o 
distrugă etc, etc...» 

Se pune întrebarea cum de este posibil 
ca, în asemenea condiţii, să se poată forma 
opinia unui alegător. Dar a pune o astfel de 
întrebare înseamnă a te amăgi amarnic 
asupra gradului de libertate de care se 
bucură o colectivitate.  Mulţimile au 
întotdeauna opinii impuse, şi niciodată 
opinii bazate pe raţionament. Aceste opinii 
şi voturile alegătorilor se află în mâinile 
comitetelor electorale, ai căror conducători 
sunt cel mai adesea niscai negustori de 
vinuri, cu mare influenţă asupra 
muncitorilor cărora le vând pe datorie. 
„Ştiţi dumneavoastră ce este un comitet 
electoral? - scrie unul din cei mai îndrăzneţi 


apărători ai democraţiei, dl Scherer. Nimic 


altceva decât cheia instituţiilor noastre, 
piesa principală a  maşinăriei politice. 
Franţa este astăzi guvernată de către 
comitete”! ,. 

De aceea, nu este prea greu să 
acţionezi asupra alegătorilor, o dată ce 
candidatul a fost acceptat şi are suficiente 
resurse. După mărturisirile celor care au 
donat bani, trei milioane au fost de ajuns 
pentru a obţine alegerea repetată a 
generalului Boulanger. 

lată care este psihologia mulțimilor 
electorale. Este la fel precum cea a altor 
mulţimi. Nici mai bună, nici mai rea. 

Ţinând seama de cele de mai sus, 


trebuie să spun că nu am nimic împotriva 


3 1 Oricare ar fi numele lor: cluburi, sindicate etc., comitetele reprezintă unul din pericolele de 
temut ale forţei mulțimilor. Într-adevăr, ele constituie forma cea mai impersonala şi prin urmare cea 
mai opresiva de tiranie. Deoarece se consideră ca vorbesc şi acţionează în nu- mele unei colectivităţi, 
conducătorii comitetelor sînt degrevaţi de orice responsabilitate şi pot să-şi permită orice. Nici cel mai 
crunt tiran nu ar fi îndrăznit vreodată să viseze la indi- caţiile trasate de comitetele Revoluţiei. Ele au 
nenorocit şi au dezmembrat Convenţia, spune Barres. Robespierre a fost stăpîn absolut doar atita timp 
cît a putut vorbi în numele lor. Ziua In care temutul dictator s-a îndepărtat de comitete, din motive de 
amor propriu, i-a marcat începutul prăbuşirii. Domnia mulțimilor este domnia comitetelor, prin urmare 
a conducătorilor acestora. Nu se poate imagina un despotism mai crunt. 


sufragiului universal. Dacă ar trebui să-i 
decid eu soarta, l-aş păstra aşa cum este, 
din motive practice care decurg tocmai din 
studiul nostru asupra psihologiei mulțimilor, 
motive pe care la voi expune după ce voi 
aminti, mai întâi, inconvenientele 
sufragiului universal. 

Inconvenientele sale sunt desigur prea 
vizibile spre a nu fi recunoscute imediat. Nu 
se poate contesta faptul că civilizațiile au 
fost opera unei minorităţi restrânse de minţi 
luminate, care constituie vârful unei 
piramide, ale cărei trepte, ce se lărgesc pe 
măsură ce valoarea mentală descreşte, 
reprezintă straturile profunde ale unei 
naţiuni. Măreţia unei civilizaţii nu poate cu 
siguranţă depinde de votul elementelor 
inferioare, care nu sunt reprezentative 


decât ca număr. Ba mai mult, voturile 


mulțimilor sunt adesea foarte periculoase. 
Ele ne-au adus deja mai multe invazii şi, 
odată cu triumful socialismului, fanteziile 
suveranităţii populare ne vor costa negreşit 
încă şi mai scump. 

Dar aceste obiecţii, excelente în teorie, 
îşi pierd, în practică, întreaga lor forţă: este 
suficient să ne amintim de forţa invincibilă a 
ideilor transformate în dogme. Dogma 
suveranităţii mulțimilor este, din punct de 
vedere filosofic, la fel de greu de apărat ca 
şi dogmele religioase ale Evului Mediu; cu 
toate acestea, ea are astăzi o forţă absolută. 
Este, prin urmare, la fel de puţin atacabilă 
precum erau odinioară ideile noastre 
religioase. Imaginaţi-vă un liber-cugetător 
modern, transportat prin intermediul unei 
forţe magice în plin Ev Mediu. Credeţi 


cumva că pus în faţa puterii suverane a 


ideilor religioase care domneau pe atunci ar 
fi fost tentat să le combată? căzut în mâinile 
vreunui judecător, care ar fi vrut să-l ardă 
pe rug sub acuzaţia că a încheiat un pact cu 
diavolul sau că a participat la sabaturi, ar fi 
îndrăznit el oare să conteste existenţa 
diavolului şi a sabatului? Nu poţi discuta cu 
credinţele mulțimilor, după cum nu poţi 
discuta cu cicloanele. Dogma sufragiului 
universal are astăzi forţa pe care o aveau 
odinioară dogmele creştine. Se vorbeşte şi 
se scrie despre ea cu un respect, cu o 
adoraţie pe care Ludovic al XIV-lea nu a 
cunoscut-o. Este aşadar necesar să avem 
faţă de ea aceeaşi atitudine ca faţă de toate 
dogmele religioase. Doar timpul are efect 
asupra lor. 

A încerca să zdruncini această dogmă e 


cu atât mai inutil cu cât există, în aparenţă, 


argumente în favoarea ei. „În vremurile de 
egalitate, spune pe bună dreptate 
Tocqueville, oamenii nu mai au nicio 
încredere unii în alţii, din cauza similitudinii 
lor; dar tocmai această similitudine le dă o 
încredere aproape nelimitată în judecata 
publicului; căci nu li se pare verosimil ca, 
având cu toţii inteligenţe similare, adevărul 
să nu se găsească de partea celor mai 
numeroşi”. 

Trebuie oare să presupunem acum că 
un sufragiu limitat - limitat, eventual, la cei 
cu anumite capacităţi intelectuale - ar 
ameliora votul mulțimilor? Nu pot să admit 
nicidecum acest lucru, din motivele arătate 
mai sus privind inferioritatea mentală a 
tuturor  colectivităţilor, oricare le-ar fi 
structura. În mulţime, repet, oamenii devin 


întotdeauna egali şi, în ce priveşte 


chestiunile generale, votul a patruzeci de 
academicieni nu este mai bun decât votul a 
patruzeci de sacagii. Nu cred că vreun vot 
din cele într-atât de reproşate sufragiului 
universal, ca de pildă restabilirea 
Imperiului, ar fi fost diferit dacă votanţii s- 
ar fi recrutat exclusiv din rândul savanților 
şi literaţilor. Faptul că un individ ştie greacă 
sau matematici, că este arhitect, veterinar, 
medic sau avocat nu îi conferă, în ceea ce 
ţine de sentiment, cine ştie ce cunoştinţe. 
Toţi economiştii noştri sunt oameni instruiți, 
majoritatea fiind profesori şi academicieni. 
Există măcar o singură problemă generală, 
protecţionismul, de exemplu, asupra căreia 
să fie de acord? În faţa problemelor sociale, 
pline de nenumărate necunoscute şi 
dominate de o logică afectivă sau mistică, 


toate ignoranțele ajung egale. 


Deci dacă numai oamenii doldora de 
ştiinţă ar constitui corpul electoral, voturile 
lor nu ar fi mai bune decât cele de astăzi. Ei 
s-ar conduce mai ales după sentimente şi ar 
acţiona în spiritul taberei din care fac parte. 
N-am avea în minus niciuna din dificultăţile 
actuale, dar am avea cu siguranţă în plus 
cea mai apăsătoare tiranie, tirania castelor. 

Limitat sau generalizat, exercitat într-o 
ţară republicană sau într-una monarhică, 
practicat în Franţa, Belgia, Grecia, 
Portugalia sau Spania, votul mulțimilor este 
pretutindeni la fel şi exprimă cel mai adesea 
aspiraţiile şi nevoile inconştiente ale 
neamului. În cazul oricărei naţiuni, media 
alegătorilor reprezintă sufletul mediu al 
neamului respectiv. Îl regăsim, de la o 
generaţie la alta, aproape neschimbat. 


Şi astfel am ajuns iarăşi la noţiunea 


fundamentală de neam, pe care am mai 
întâlnit-o de atâtea ori; şi constatăm încă o 
dată că instituţiile şi guvernele joacă un rol 
extrem de neînsemnat în viaţa popoarelor. 
Popoarele sunt mai ales conduse de sufletul 
neamului lor adică de sedimentele 
ancestrale a căror sintezā este acest suflet. 
Neamul şi mecanismul necesităților 
cotidiene - iată stăpânii misterioşi care ne 
călăuzesc destinele. 

CAPITOLUL V ADUNĂRILE 
PARLAMENIARE 

Mulţimile parlamentare au o mare 
parte din caracteristicile comune tuturor 
mulțimilor eterogene neanonime - 
Simplismul opiniilor lor - Sugestibilitatea şi 
limitele acestei sugestibilităţi - Opinii fixe 
ireductibile şi opinii mobile - De ce 


predomină indecizia - Rolul conducătorilor - 


Cauza prestigiului lor - Ei sunt adevărații 
stăpâni ai unei adunări ale cărei voturi sunt, 
până la urmă, voturile unei minorităţi 
restrânse - Puterea absoluta pe care o 
exercită - Elementele artei lor oratorice - 
Cuvintele şi imaginile - Ce. necesitate 
psihologică face conducătorii să fie, în 
general, nişte convinşi şi nişte mărginiţi - 
Neputinţa oratorului lipsit de prestigiu de a- 
şi impune argumentele -  Exagerarea 
sentimentelor, fie ele bune sau rele. În 
adunările parlamentare - Automatismul la 
care ajung acestea câteodată - Şedinţele 
Convenţiei - Cazuri în care adunările 
parlamentare îşi pierd caracteristicile de 
mulţimi - Influenţa pe care o exercită 
specialiştii în problemele tehnice — 
Avantaje şi pericole ale regimului 


parlamentar din orice ţară - El este adaptat 


necesităţilor moderne, dar duce la pierderi 
financiare şi la restrângerea treptată a 
tuturor libertăţilor - Concluzia lucrării. 

Adunările parlamentare sunt mulţimi 
eterogene neanonime. Cu toate că modul de 
recrutare a membrilor lor diferă de la o 
epocă la alta şi de la popor la popor, ele se 
aseamănă mult în privinţa caracteristicilor 
pe care le posedă. Se simte aici influenţa 
neamului, care atenuează sau exagerează 
aceste caracteristici, fără a le împiedica 
însă să se manifeste. Adunările 
parlamentare din cele mai diferite locuri - 
din Grecia, Italia, Portugalia, Spania, Franţa 
şi America - se manifestă foarte asemănător 
în ce priveşte dezbaterile şi voturile şi lasă 
guvernele să se confrunte cu aceleaşi 
dificultăţi. 


De altfel, regimul parlamentar 


sintetizează idealul tuturor popoarelor 
civilizate moderne. El dă expresie ideii, 
eronată din punct de vedere psihologic, dar 
acceptată de toată lumea, după care foarte 
mulţi oameni adunaţi laolaltă sunt cu mult 
mai capabili decât puţini oameni să ia o 
decizie înţeleaptă şi de sine stătătoare într-o 
problemă dată. 

Vom regăsi la adunările parlamentare 
caracteristicile generale ale mulțimilor: 
simplismul ideilor, iritabilitatea, 
sugestibilitatea, exagerarea în sentimente, 
influenţa predominantă a conducătorilor. 
Dar, din cauza componenţei lor speciale, 
mulțimile parlamentare au unele 
caracteristici distincte. Le vom arăta de 
îndată. 

Una dintre caracteristicile lor, foarte 


bine conturată, este simplismul opiniilor. La 


toate partidele, mai ales în cazul popoarelor 
latine, se întâlneşte tendinţa constantă de a 
se rezolva cele mai complicate probleme 
sociale cu ajutorul celor mai simple principii 
abstracte şi al legilor generale aplicabile în 
orice situaţie. Principiile diferă, fireşte, de 
la un partid la altul, dar simplul fapt că 
indivizii sunt în mulţime face ca ei să aibă 
mereu tendinţa de a exagera valoarea 
acestor principii, pe care le împing până la 
ultimele lor consecinţe. lată de ce 
parlamentele dau expresie mai ales opiniilor 
extreme. 

lacobinii marii noastre Revoluții au 
realizat cel mai desăvârşit prototip de 
simplism al acestor adunări parlamentare. 
Cu toţii dogmatici şi logici, cu ţeasta 
îmbibată de vagi generalităţi, ei aveau grijă 


să aplice nişte principii imuabile, fără să se 


sinchisească de evenimente; şi s-a putut 
spune, pe bună dreptate, că au trecut prin 
Revoluţie fără să o vadă. Cu câteva dogme, 
îşi imaginau că refac din cap până-n 
picioare o societate şi că pot readuce o 
civilizaţie rafinată la o fază mult anterioară 
de evoluţie socială. lar mijloacele prin care 
îşi realizau visul purtau pecetea aceluiaşi 
simplism absolut. Se  mărgineau, într- 
adevăr, la a distruge violent obstacolele 
incomode. Pe toţi, de altminteri girondini, 
montaniarzi, termidorieni îi anima acelaşi 
spirit. 

Mulţimile parlamentare sunt foarte 
sugestionabile; şi, ca întotdeauna, sugestia 
emană de la conducătorii aureolaţi de 
prestigiu; totuşi, în cazul adunărilor 
parlamentare  sugestibilitatea are nişte 


limite foarte clare, pe care este important 


să le precizăm. 

Fiecare membru al adunării are asupra 
chestiunilor de interes local opinii fixe, 
ireductibile, pe care nicio argumentaţie nu i 
le poate zdruncina. Nici chiar talentul unui 
Demostene n-ar izbuti să modifice votul 
unui deputat cu privire la anumite 
chestiuni, cum ar fi  protecţionismul 
mărfurilor sau privilegiile acordate 
producătorilor de rachiu indigen, chestiuni 
ce reprezintă pretențiile alegătorilor 
influenți. Sugestia exercitată anterior de 
către aceşti alegători este îndeajuns de 
importantă ca să le anuleze pe toate 
celelalte şi să confere opiniei colective o 
consecvență absolută??. 

În ce priveşte chestiunile generale: 


răsturnarea unor miniştri, stabilirea 


32 Tocmai acelor opinii fixate anterior şi devenite, din necesităţi electorale, ireductibile, li se aplică 
această observaţie a unui bătrîn parlamentar englez: „în cincizeci de ani, de cînd ocup un scaun la 
Westminster, am auzit mii de discursuri: puţine sînt cele care mi-au schimbat opinia; dar nici măcar 
unul nu mi-a schimbat votul." 


impozitelor etc.,  consecvenţa opiniilor 
dispare şi puterea de sugestie a 
conducătorilor poate acţiona, dar cu totul 
altfel decât în cazul unei mulţimi obişnuite. 
Fiecare partid îşi are conducătorii săi, 
uneori la fel de influenţi. Deputatul se află 
prins aşadar între sugestii opuse şi devine, 
inevitabil, extrem de ezitant. De aceea, îl 
vedem adesea, la interval de numai un sfert 
de ceas, votând în contradicţie cu primul 
său vot, adăugând la o lege un articol care o 
desfiinţează: retrage, de pildă, industriaşilor 
dreptul de a-şi alege şi de a-şi concedia 
muncitorii, iar pe urmă anulează practic 
această măsură printr-un amendament. 

Şi iată de ce, la fiecare legislatură, o 
Cameră are unele opinii foarte fixe şi alte 
foarte indecise. În fond, chestiunile de ordin 


general fiind cele mai numeroase, indecizia 


este cea care domină, indecizie întreţinută 
de teama perpetuă de alegător, a cărui 
sugestie latentă ajunge întotdeauna să 
contracareze influenţa conducătorilor. 

Şi totuşi, aceştia  stăpânesc cu 
adevărat, în cele din urmă, dezbaterile în 
care membrii adunării parlamentare nu au 
opinii anterioare de nezdruncinat. 

Necesitatea conducătorilor e evidentă, 
din moment ce îi regăsim, sub numele de 
şefi de grupări, în orice ţară. Ei sunt 
adevărații stăpâni ai adunărilor 
parlamentare. lar cum oamenii dintr-o 
mulţime nu se pot nicidecum lipsi de un 
stăpân, voturile unei adunări parlamentare 
nu reprezintă în general decât opiniile unei 
minorităţi neînsemnate. 

Influenţa conducătorilor, o repetăm, se 


bazează prea puţin pe raţionamentele lor şi 


foarte mult pe prestigiul lor. Dacă prestigiul 
le este, din întâmplare, ştirbit, ei nu mai au 
nicio influenţă. 

Acest prestigiu al conducătorilor este 
individual, neţinând nici de nume, nici de 
faimă. Dl. Jules Simon, vorbind despre 
oamenii de seamă din Parlamentul de la 
1848, din care făcea el însuşi parte, dă 
exemple extrem de ciudate. 

«Cu două luni înainte de a fi 
atotputernic, Ludovic Napoleon era un 
nimeni. 

Victor Hugo a urcat la tribună. Nu a 
avut deloc succes. A fost ascultat la fel cum 
era ascultat Felix Pyat; nu a fost însă 
aplaudat la fel de mult. „Nu-mi plac ideile 
lui, îmi spune Vaulabelle, vorbind despre 
Felix Pyat; dar e un mare scriitor şi cel mai 


mare orator al Franţei”. Edgar Quinet, cu 


inteligenţa sa neobişnuită şi plină de forţă, 
nu avea nicio trecere. Avusese momentul lui 
de popularitate, înainte ca Parlamentul să-şi 
fi început dezbaterile; în adunările 
parlamentare nu avea deloc popularitate. 

Niciunde pe acest pământ strălucirea 
geniului nu este mai puţin percepută ca în 
reuniunile politice. Aici nu se ţine seama 
decât de elocinţa adecvată momentului şi 
locului şi de serviciile aduse nu patriei, ci 
partidelor. Pentru ca Lamartine, în 1848, şi 
Thiers, în 1871, să primească respectul 
cuvenit, a fost nevoie de imboldul 
interesului urgent, inexorabil. O dată ce 
primejdia a trecut, au dispărut în acelaşi 
timp şi teama, dar şi recunoştinţa.» 

Am reprodus acest pasaj pentru faptele 
pe care le conţine, nu pentru explicaţiile 


propuse. Acestea sunt mediocre din punct 


de vedere psihologic. O mulţime şi-ar pierde 
pe dată statutul său specific de mulţime, 
dacă ar ţine seama de serviciile pe care 
conducătorii săi le-au adus fie patriei, fie 
partidelor. Mulțimea rămâne supusă 
prestigiului conducătorului, şi în 
comportamentul său nu intervine nici 
interesul, nici sentimentul de recunoştinţă. 

Conducătorul înzestrat cu suficient 
prestigiu posedă o putere aproape absolută. 
Se ştie ce influenţă imensă a exercitat, ani 
în şir, un avocat celebru, graţie prestigiului 
său pe care şi l-a pierdut mai târziu din 
motive de ordin financiar. La un simplu 
semn de-al său, miniştrii erau înlăturați. 
lată ce limpede consemna cineva, în 
rândurile de mai jos, amploarea influenţei 
sale: 


«Domnului C. Îi datorăm, în primul 


rând, faptul de a fi cumpărat golful Tonkin 
cu o sumă triplă faţă de cât ar fi trebuit să 
coste, de a nu ne fi stabilit în Madagascar 
decât pe jumătate, de a fi fost frustraţi de 
un întreg imperiu pe Nigerul de jos, de a fi 
pierdut poziţia privilegiată pe care o 
ocupam în Egipt. Teoriile domnului 

C. ne-au costat mai multe teritorii decât 
toate dezastrele napoleoniene.» 

Nu trebuie să fim totuşi prea supăraţi 
pe conducătorul în chestiune. Ne-a costat 
desigur extrem de scump; dar mare parte 
din influenţa sa ţinea de faptul că se lua 
după opinia publică, opinie care nu era 
defel pe atunci, în materie de colonii, ceea 
ce a devenit în zilele noastre. Un 
conducător  devansează arareori opinia 
publică, mărginindu-se cel mai adesea să-i 


adopte erorile. 


După prestigiu, mijloacele de 
convingere ale conducătorilor constau în 
acei factori pe care i-am enumerat de mai 
multe ori. Ca să mânuiască cu măiestrie 
mulțimile, conducătorul trebuie să le 
ghicească, măcar în mod inconştient, 
psihologia, să ştie cum să le vorbească, să 
cunoască, mai ales, puterea de fascinaţie a 
cuvintelor, formulelor şi imaginilor. Trebuie 
să posede o elocinţă specială, în care 
afirmaţiile tranşante şi imaginile 
impresionante să nu fie îngrădite decât de 
nişte raționamente extrem de sumare. 
Genul acesta de elocinţă se întâlneşte în 
toate adunările parlamentare, inclusiv în 
Parlamentul englez, care e totuşi cel mai 
moderat dintre toate. 

„Putem citi mereu, spune filosoful 


englez Maine, despre dezbaterile din 


Camera Comunelor, unde discuţiile se 
rezumă la confruntarea unor generalităţi 
destul de vagi şi a unor personalităţi cu 
temperament destul de bine conturat. 
Formulele generale de acest tip au un efect 
uluitor asupra  fanteziilor legate de 
democrația pură. Va fi întotdeauna uşor să 
determini o mulțime sā accepte nişte 
afirmații generale prezentate în termeni 
şocanţi, chiar dacă ele n-au fost niciodată 
verificate şi nu sunt, poate, nici măcar 
susceptibile de vreo verificare”. 

Nu putem decât să subliniem şi noi 
importanţa „termenilor şocanţi”, menţionaţi 
în citatul de mai sus. Am mai insistat de 
câteva ori asupra forţei speciale a 
cuvintelor şi formulelor, alese în aşa fel 
încât să evoce imagini foarte vii. Fraza 


următoare, extrasă din discursul unui 


conducător de adunări parlamentare, 
constituie o mostră excelentă: 

„În ziua când aceeaşi corabie va purta 
înspre tărâmurile arzătoare ale surghiunului 
pe politicianul veros şi pe anarhistul ucigaş, 
cei doi vor ajunge să stea de vorbă şi îşi vor 
da seama că reprezintă cele două aspecte 
complementare ale aceleiaşi ordini sociale”. 

Imaginea astfel evocată este limpede şi 
izbitoare, astfel că toţi adversarii oratorului 
se simt ameninţaţi. Ei văd dintr-odată 
ţinuturile arzătoare, vasul care ar putea să-i 
ducă într-acolo... căci oare n-ar putea să 
facă şi ei parte din categoria, cam vag 
delimitată, a politicienilor ameninţaţi? îi 
încearcă atunci acea teamă surdă pe care 
trebuie să o fi resimţit adepţii Convenţiei, 
mai mult sau mai puţin ameninţaţi de tăişul 


ghilotinei, la auzul discursurilor vagi ale lui 


Robespierre, teamă care îi făcea să cedeze 
întotdeauna. 

Conducătorii au interesul să emită cele 
mai mari enormităţi. Oratorul din care 
tocmai am citat o frază a putut afirma, fără 
să provoace prea mari proteste, că 
bancherii şi preoţii îi plătesc pe cei ce pun 
bombe şi că administratorii marilor 
companii financiare ar merita aceleaşi 
pedepse ca anarhiştii. Asemenea procedee 
au întotdeauna efect asupra mulțimilor. 
Afirmația nu e niciodată îndeajuns de 
înveninată, vocea emfatică nu e niciodată 
îndeajuns de amenințătoare. Nimic nu-i 
poate intimida mai tare pe ascultători. Se 
tem că ar putea să treacă drept trădători 
sau complici, dacă protestează. 

Acest tip special de elocinţă domneşte, 


cum spuneam, în toate adunările 


parlamentare, accentuându-se şi mai mult 
în perioadele critice. Citirea discursurilor 
marilor oratori ai Revoluţiei este, din acest 
punct de vedere, extrem de interesantă. Ei 
se simțeau obligaţi să se întrerupă la fiece 
pas spre a înfiera fărădelegea şi a ridica în 
slăvi virtutea; apoi izbucneau în invective la 
adresa tiranilor şi jurau să moară dacă nu 
pot trăi în libertate. Asistenţa se ridica în 
picioare, aplauda frenetic, apoi se aşeza la 
loc, calmată. 

Conducătorul poate fi uneori inteligent 
şi instruit; dar în general lucrul acesta mai 
degrabă îi dăunează decât îi foloseşte. 
Demonstrând complexitatea lucrurilor, 
dându-ţi posibilitatea să explici şi să 
înţelegi, inteligenţa te face indulgent şi 
atenuează intensitatea şi violenţa acelor 


convingeri de care au nevoie apostolii. Marii 


conducători din orice epocă, şi mai ales cei 
ai Revoluţiei, au fost extrem de mărginiţi; 
cu toate acestea, au exercitat o influenţă 
enormă. 

Discursurile celui mai celebru dintre ei, 
Robespierre, te  uluiesc uneori prin 
incoerenţa lor. Citindu-le, nu poţi găsi vreo 
explicaţie plauzibilă pentru imensul rol 
jucat de acest dictator atotputernic: 

«Locurile comune şi  redundanţa 
elocinţei pedagogice şi a culturii latine, 
puse în slujba unui suflet mai degrabă 
infantil decât simplu, care pare să se 
mărginească, când îndeamnă la atac sau la 
apărare, la şcolărescul: „Hai cu mine!”. 
Nicio idee, nicio subtilitate, nicio scânteie - 
plictisul însuşi, în mijlocul zbuciumului. 
Când sfârşeşti această lectură anostă, îţi 


vine, precum făcea binevoitorul Camille 


Desmoulins, să suspini de uşurare.» 

Te cuprinde spaima când te gândeşti ce 
forţă conferă unui om învăluit în prestigiu o 
convingere de nezdruncinat, conjugată cu o 
îngustime de spirit extremă. Şi totuşi, doar 
în aceste condiții poţi să  nesocoteşti 
obstacolele şi să ştii ce vrei. Mulţimile îşi 
recunosc instinctiv în aceşti convinşi plini 
de energie stăpânii de care au nevoie. 

Într-o adunare parlamentară, succesul 
unui discurs depinde aproape în întregime 
de prestigiul oratorului şi nicidecum de 
argumentele pe care le oferă. 

Un orator necunoscut, care vine cu un 
discurs plin de argumente îndreptăţite, dar 
numai de argumente, nu are nici cea mai 
mică şansă de-a fi măcar ascultat. Un vechi 
deputat, dl. Descubes, a creionat în 


rândurile următoare portretul legiuitorului 


lipsit de prestigiu: 

«Venit la tribună, îşi scoate din servietă 
un dosar pe care şi-l aranjează meticulos în 
faţă; la început este foarte sigur de sine. 

Speră să poată transfera în sufletele 
ascultătorilor săi convingerea ce îl animă. 
Şi-a cumpănit şi răscumpănit argumentele, 
e doldora de cifre şi dovezi; e absolut sigur 
că are dreptate. În faţa evidenţei înseși, 
orice împotrivire va fi zadarnică. Şi începe, 
încrezător în îndreptăţirea sa şi totodată în 
bunele intenții ale colegilor săi, care 
desigur nu aşteaptă decât să se plece în faţa 
adevărului. 

Vorbeşte puţin şi, deodată, rămâne 
surprins de agitația din sală, uşor sâcâit de 
rumoarea care s-a declanşat. 

Cum de nu tac? De ce nu e nimeni 


atent? Ce-or fi crezând oare aceia de-acolo, 


care stau de vorbă? Ce motiv imperios îl 
face pe cel de dincolo să plece de la locul 
lui? 

O uşoară îngrijorare îi adumbreşte 
fruntea. Se  încruntă, se opreşte. La 
îndemnul preşedintelui reîncepe, ridicând 
glasul. E încă şi mai puţin ascultat. Strigă 
mai tare, se agită: zgomotul din jur 
sporeşte. Nici el nu se mai aude, se mai 
opreşte o dată; apoi, temându-se că dacă 
tace, i se va striga penibilul „Destul!”, 
continuă precipitat.  Vacarmul devine 
insuportabil.» 

O dată ce au atins un anumit nivel de 
surescitare, adunările parlamentare devin 
identice cu mulțimile eterogene obişnuite, şi 
în consecinţă sentimentele lor ajung să fie, 
în mod caracteristic, mereu excesive. Le 


vom vedea făcând acte de eroism sau 


dedându-se la cele mai rele abuzuri. 
Individul încetează să mai fie el însuşi şi va 
vota măsuri ce contravin complet 
intereselor sale personale. 

Istoria Revoluţiei franceze arată cât de 
inconştiente pot deveni adunările 
parlamentare şi cât de supuse sunt ele unor 
sugestii ce se opun propriilor lor interese. 
Renunţarea la privilegiile sale reprezenta 
un sacrificiu imens pentru nobilime; şi 
totuşi, în noaptea faimoasă din 1789 a 
Adunării constituante, ea a făcut acest 
sacrificiu fără umbră de ezitare. Renunţarea 
la inviolabilitatea lor constituia, pentru 
adepţii Convenţiei, un pericol de moarte; şi 
totuşi, ei au renunţat la ea şi nu s-au temut 
să se nimicească între ei, cu toate că ştiau 
prea bine că eşafodul la care erau conduşi 


astăzi ceilalţi le era destinat mâine lor. Dar 


o dată ajunşi la acel nivel de complet 
automatism pe care l-am descris, nimic nu-i 
mai putea împiedica să cedeze sugestiilor 
ce îi hipnotizau. Fragmentul următor, extras 
din memoriile unuia dintre ei, Billaud- 
Varennes, e absolut tipic în această privinţă: 
„Hotărârile care ni se reproşează atâta, 
spune el nu le doream deloc, cel mai 
adesea, cu o zi-două înainte; nu erau decât 
hotărâri de moment”. Nimic mai adevărat. 
Aceleaşi fenomene de natură 
inconştientă se manifestau în timpul tuturor 
şedinţelor furtunoase ale Convenţiei. 
„Aprobă şi hotărăsc, spune Taine, tot 
ceea ce îi îngrozeşte, nu numai lucruri 
prosteşti şi nebuneşti, ci şi crime, uciderea 
unor nevinovați, uciderea propriilor 
prieteni. În unanimitate şi cu aplauze 


furtunoase, stânga, căreia i se alătură 


dreapta, îl trimite la eşafod pe Danton, pe 
şeful său firesc, pe marele promotor şi 
conducător al Revoluţiei. În unanimitate şi 
cu aplauze asurzitoare, dreapta, căreia i se 
alătură stânga, votează cele mai rele 
decrete ale guvernului revoluţionar. În 
unanimitate, cu exclamaţii de admiraţie şi 
strigăte entuziaste, mărturisindu-şi simpatia 
pătimaşă pentru Collot d'Herbois, pentru 
Couton şi pentru Robespierre, Convenţia 
menţine pe poziţie, prin realegeri spontane 
şi numeroase, guvernul ucigaş pe care 
moderaţii îl urăsc pentru că este ucigaş şi 
pe care radicalii îl urăsc pentru că îi ucide. 
În fine, moderaţii şi radicalii, majoritarii şi 
minoritarii, consimt să contribuie la propria 
lor sinucidere. În ziua de 22 prerial întreaga 
Convenţie era gata să meargă la eşafod; şi 


mai era gata s-o facă pe 8 termidor în 


primul sfert de ceas de după discursul lui 
Robespierre. 

Tabloul poate părea sumbru. Şi totuşi, 
este exact.  Surescitate şi  hipnotizate 
îndeajuns, adunările parlamentare prezintă 
aceleaşi caracteristici. Devin o turmă 
dezordonată, supusă tuturor impulsurilor. 
Următoarea descriere a adunării 
Parlamentului din 1848, datorată unui 
parlamentar al cărui crez democratic e mai 
presus de orice îndoială, dl. Spuller, pe care 
o reproduc după La Revue littéraire, este 
extrem de tipică. Se regăsesc în ea toate 
acele sentimente exagerate ale mulțimilor 
pe care le-am descris, ca şi acea mobilitate 
extraordinară care le face capabile să 
parcurgă, clipă de clipă, gama celor mai 
contradictorii sentimente. 


„Vrajbele,  geloziile,  bănuielile şi 


combinaţia de încredere oarbă şi speranţe 
fără margini au dus partidul republican la 
pierzanie. Naivitatea şi candoarea sa erau 
pe potriva neîncrederii sale generalizate. 
Nici cea mai mică noţiune de legalitate, nici 
cel mai mic simţ de disciplină; numai 
teroare şi iluzii fără margini: sub acest 
aspect, ţăranul şi copilul se potrivesc. 
Liniştea lor nu poate rivaliza decât cu 
nerăbdarea lor. Sălbăticia le este pe măsură 
docilităţii. Este ceea ce defineşte un 
temperament deloc format şi o completă 
lipsă de educaţie. Nimic nu îi miră şi totul îi 
buimăceşte. Nesiguri, fricoşi, cutezători, 
eroici, ei se vor arunca în flăcări şi vor da 
înapoi la vederea unei umbre. 

Nu au habar de efecte şi de relaţii între 
lucruri. Cuprinşi la fel de iute de 


descurajare ca şi de mari entuziasme, 


supuşi tuturor spaimelor, aflaţi mereu fie 
prea sus, fie prea jos, niciodată la nivelul 
care trebuie şi în măsura potrivită, mai 
alunecoşi decât apa, ei împrumută orice 
culoare şi capătă orice formă. Cum să mai 
speri că poţi să-i pui la temelia unui 
guvern?” 

Din fericire însă, aceste caracteristici 
ale adunărilor parlamentare pe care le-am 
descris nu se manifestă tot timpul. 
Adunările parlamentare nu sunt propriu-zis 
mulţimi decât în anumite momente. Indivizii 
care le compun izbutesc, în cele mai multe 
cazuri, să-şi păstreze individualitatea, şi de 
aceea o adunare parlamentară poate 
elabora nişte legi excelente de natură 
tehnică. Aceste legi sunt pregătite, ce-i 
drept, de un specialist, în liniştea biroului 


său; astfel că legea votată este de fapt 


opera unui individ şi nicidecum a adunării. 
Sunt, fireşte, legile cele mai bune. Şi nu 
devin catastrofale decât în clipa când o 
serie de amendamente nefericite le fac să 
ajungă colective. Opera mulţimii este 
pretutindeni şi întotdeauna mai prejos decât 
cea a individului izolat. Doar specialiştii pot 
salva adunările parlamentare de măsurile 
prea incoerente şi nebazate deloc pe 
experienţă. Ei devin atunci conducători 
temporari. Adunarea nu are influenţă 
asupra lor, dar ei au influenţă asupra 
adunării. 

Chiar dacă funcţionează cu dificultăţi, 
adunările parlamentare constituie cea mai 
bună metodă descoperită până acum de 
popoare pentru a se guverna şi a scăpa, pe 
cât posibil, de jugul tiraniilor personale. Ele 


reprezintă cu siguranţă forma ideală de 


guvernare, cel puţin pentru filosofi, 
gânditori, scriitori, artişti şi savanţi, într-un 
cuvânt, pentru toţi cei ce constituie vârful 
unei civilizaţii. 

Adunările parlamentare nu prezintă de 
altfel decât două pericole serioase: o risipă 
obligatorie de mijloace băneşti şi 
restrângerea treptată a libertăţilor 
individuale. 

Primul pericol este o consecință 
obligatorie a pretențiilor şi a lipsei de 
prevedere a mulțimilor electorale. 

Dacă un membru al Parlamentului 
propune cumva vreo măsură favorabilă, în 
aparenţă, ideilor democratice, cum ar fi să 
se asigure pensii pentru toţi muncitorii, să 
se mărească lefurile impiegaţilor de cale 
ferată, ale învăţătorilor etc., ceilalţi 


deputaţi, sugestionaţi dat fiind că se tem de 


alegători, nu vor îndrăzni să dea impresia 
că dispreţuiesc interesele celor din urmă 
respingând măsura propusă. Ei ştiu prea 
bine totuşi că printr-o astfel de măsură 
bugetul statului va fi mult împovărat şi că 
vor fi necesare noi impozite. Dar le este cu 
neputinţă să voteze împotrivă. Dacă 
urmările sporirii cheltuielilor sunt foarte 
îndepărtate şi lor nu le produc prea mari 
neplăceri, urmările unui vot negativ ar 
putea, dimpotrivă, să se vădească limpede 
în acea zi apropiată în care vor trebui să se 
înfăţişeze alegătorilor. 

Acestei prime cauze a creşterii 
exagerate a cheltuielilor i se adaugă încă 
una, nu mai puţin imperativă: obligaţia de a 
accepta toate cheltuielile de interes strict 
local. Deputatul nu li se poate nicidecum 


opune, căci aceste cheltuieli reprezintă 


iarăşi pretențiile alegătorilor şi niciun 
deputat nu poate obţine ceea ce îi trebuie 
pentru circumscripţia sa, decât cu condiţia 
să cedeze cererilor de acelaşi tip pe care i le 
fac colegii săi.“ 

Al doilea pericol menţionat mai sus, 
restrângerea obligatorie a libertăţilor de 
către adunările parlamentare, deşi pare mai 
puţin evident, este totuşi extrem de real. E 
rezultatul nenumăratelor legi, întotdeauna 
restrictive, ale căror consecinţe nu sunt 
prea clar văzute, din cauza spiritului lor 
simplist, de către parlamente, dar pe care 
se cred totuşi obligate să le voteze. 


33 în numărul său din 6 aprilie 1895, L'Economiste făcea o stranie revizuire a sumei la care se pot 
ridica, într-un an, cheltuielile de interes strict local, mai ales cele de cale fe- rată.Pentru a lega 
Langayes (oraş cu 3 000 de locuitori), cocoţat în vîrf de munte, de Puy, s-a votat o cale ferată care va 
costa 15 milioane. Pentru a lega Beaumont (3 500 locui- tori) de Castel-Sarazin, 7 milioane. Pentru a 
lega satul Ous (523 locuitori) de satul Seix (1200 locuitori), 7milioane. Pentru a lega Prades de 
tîrguşorul Olette (747 locuitori), 6 mi- lioane etc. Numai în 1895, au fost votate 90 de milioane pentru 
nişte căi ferate lipsite, la nivel general, de orice interes. lar celelalte cheltuieli, tot din necesităţi 
electorale, nu sînt nici ele mai puţin însemnate. Legea privind pensiile muncitoreşti va costa în curînd, 
anual, minimum 165 de milioane, după ministerul de finanţe, şi minimum 800 de milioane, potri- vit 
academicianului teroy-Beaulieu. Creşterea continuă a unor astfel de cheltuieli are ca re- zultat 
obligatoriu falimentul. Multe ţâri din Europa: Portugalia, Grecia, Spania, Turcia au şi ajuns acolo; altele 
o vor păţi în curînd; dar nu trebuie să-şi facă prea multe griji, căci publi- cul a acceptat succesiv, fără 
să protesteze prea mult, o reducere de pînă la patru cincimi a sumelor plătibile de diverse ţări 
posesorilor de acţiuni. Aceste falimente ingenioase permit prin urmare ca bugetele distruse să se 
echilibreze instantaneu. Războaiele, socialismul, lup- tele economice ne pregătesc de altfel şi alte 
dezastre, şi în epoca de dezagregare generală în care am intrat trebuie să ne resemnăm să trăim de 
azi pe miine, fără să ne sinchisim prea mult de viitor, asupra căruia nu avem nici o putere. 


Acest pericol trebuie să fie absolut 
inevitabil, din moment ce nici Anglia - unde 
se constată, cu siguranţă, existenţa celui 
mai desăvârşit tip de regim parlamentar şi 
unde alesul rămâne cel mai puţin dependent 
de alegător - n-a reuşit să-l evite. Într-o 
lucrare care nu mai e nouă, Herbert 
Spencer arăta că sporirea libertății 
aparente trebuie să fie urmată de o 
diminuare a libertăţii reale. Revenind la 
aceeaşi teză în cartea sa Individul împotriva 
statului, el îşi expune astfel părerile în 
privinţa Parlamentului englez: 

„Începând de atunci, legislaţia s-a 
desfăşurat precum am arătat. Măsurile 
dictatoriale, ce se înmulţeau cu repeziciune, 
au avut încontinuu tendinţa să restrângă 
libertăţile individuale, şi o făceau în două 


moduri: s-au stabilit reglementări, în fiecare 


an tot mai numeroase, care impun 
constrângeri cetăţeanului în acele zone în 
care actele sale se bucurau mai înainte de o 
libertate totală şi îl obligă să înfăptuiască 
acte pe care mai înainte putea sau nu să le 
înfăptuiască, după voie. În acelaşi timp, 
îndatoriri publice din ce în ce mai 
apăsătoare, locale mai ales, i-au restrâns şi 
mai mult libertatea, diminuându-i acea 
parte din câştiguri pe care o putea cheltui 
cum îi place şi sporindu-i partea ce-i este 
luată spre a fi cheltuită după Bunul plac al 
slujbaşilor statului”. 

Această reducere treptată a libertăţilor 
are, în toate ţările, o formă de manifestare 
specială, pe care Herbert Spencer nu a 
arătat-o: elaborarea de nenumărate măsuri 
legislative, toate, în general, de ordin 


restrictiv, duce cu necesitate la mărirea 


numărului, a puterii şi a influenței 
funcţionarilor însărcinaţi să le aplice. Există 
astfel tendința ca aceştia să devină 
adevărații stăpânitori ai unei ţări. Puterea 
lor e cu atât mai mare cu cât, în cadrul 
permanentelor schimbări de guvern, casta 
administrativă ce se sustrage acestor 
schimbări este singura care rămâne 
deopotrivă iresponsabilă, lipsită de 
individualitate şi perenă. Or, dintre toate 
tipurile de despotism, nu există despotism 
mai rău ca cel ce se manifestă sub această 
formă întreită. 

Permanenta elaborare de legi şi de 
reglementări restrictive, care încorsetează 
în  formalităţi ultrasofisticate cele mai 
mărunte acte ale vieţii, are drept rezultat 
inevitabil restrângerea treptată a sferei în 


care cetăţenii se pot mişca liber. Victime ale 


iluziei potrivit căreia înmulţirea legilor 
garantează egalitatea şi libertatea, 
popoarele acceptă în fiecare zi restricţii tot 
mai grele. 

Acceptându-le, îşi vor primi însă 
pedeapsa. Obişnuite să îndure orice jug, vor 
sfârşi curând prin a-l căuta singure şi îşi vor 
pierde orice spontaneitate şi orice vigoare. 
Nu vor mai fi decât nişte umbre 
inconsistente, nişte automate pasive, lipsite 
de voinţă, incapabile să se opună, fără forţă. 

Când însă omul nu mai găseşte resurse 
în sine însuşi, e obligat să le caute în altă 
parte. Pe măsură ce indiferența şi neputinţa 
cetăţenilor sporeşte, creşte obligatoriu, şi 
mai mult, rolul guvernelor. Acestea trebuie 
să capete neapărat spiritul de iniţiativă, 
spiritul întreprinzător şi organizatoric pe 


care persoanele particulare l-au pierdut. 


Guvernele trebuie să le facă pe toate, să 
dirijeze şi să apere totul. Statul devine 
atunci un dumnezeu atotputernic. 
Experienţa ne învaţă însă că puterea unor 
asemenea divinităţi n-a fost niciodată nici 
foarte durabilă, nici foarte însemnată. 

Restrângerea treptată, la anumite 
popoare, a tuturor libertăţilor, în pofida 
unor garanţii care le dau iluzia că le deţin, 
pare să nu fie doar rezultatul formei de 
guvernare, ci şi, în aceeaşi măsură, al 
îmbătrânirii lor. Această restrângere 
constituie unul din simptomele 
premergătoare ale acelei faze de decadenţă 
căreia nicio civilizaţie nu a putut să i se 
sustragă până acum. 

Dacă  judecăm după învățăturile 
trecutului şi după simptomele care erup de 


peste tot, multe din civilizațiile noastre 


moderne au şi ajuns în etapa de bătrâneţe 
ultimă, care precede decadenţa. Cum istoria 
arată că anumite evoluţii iau deseori acelaşi 
curs, înseamnă că acestea sunt inevitabile 
pentru toate popoarele. 

Putem cu uşurinţă indica pe scurt 
fazele acestor evoluţii. Cu prezentarea lor 
sumară se va încheia lucrarea noastră. 

Dacă aruncăâm o privire de ansamblu 
asupra înfloririi şi decadenţei civilizaţiilor 
care au precedat-o pe a noastră, ce vedem? 

În zorii acestor civilizaţii zărim o 
pulbere amorfă de oameni cu obârşii 
diverse, adunată la întâmplare în urma 
migraţiilor, a invaziilor, a cuceririlor. De 
sânge diferit, de limbă şi de credinţe de 
asemenea diferite, aceşti oameni nu au 
altceva în comun decât legea, doar în parte 


recunoscută, pe care o impune o căpetenie, 


în sânul acestor aglomerări confuze se 
regăsesc în cel mai înalt grad 
caracteristicile psihologice ale mulțimilor: 
coeziunea de moment, eroismele, 
slăbiciunile, impulsurile şi violențele 
acestora. Nimic statornic. Sunt nişte 
barbari. 

Apoi, timpul îşi săvârşeşte lucrarea. 
Identitatea de mediu, încrucişările repetate, 
necesităţile vieţii în comun acţionează 
încetul cu încetul. Aglomerarea de elemente 
disparate începe să se contopească şi să 
formeze un neam, adică un agregat ce 
posedă caracteristici şi sentimente comune, 
pe care ereditatea le va stabiliza treptat. 
Mulțimea a devenit un popor şi acest popor 
va putea ieşi din barbarie. 

Nu va ieşi totuşi complet decât atunci 


când, după îndelungate strădanii, după 


lupte repetate şi după ce a luat-o de 
nenumărate ori de la capăt, va dobândi un 
ideal. Natura acestui ideal contează prea 
puţin. Fie că este cultul Romei, puterea 
Atenei sau triumful lui Allah; el va fi 
suficient spre a-i înzestra pe toţi indivizii 
neamului întru formarea unei comuniuni 
perfecte de sentimente şi de gânduri. 

Abia atunci se poate naşte o civilizaţie 
nouă, cu instituţiile, credinţele şi artele 
sale. Călăuzit de visul său, neamul va 
dobândi treptat tot ceea ce-i conferă 
strălucire, forjă şi măreție. Va mai fi încă o 
mulţime, fără îndoială, în anumite ceasuri, 
dar dincolo de caracteristicile mobile şi 
schimbătoare ale mulțimilor se va găsi acel 
substrat solid, sufletul neamului, care 
limitează strict fluctuațiile unui popor şi 


care orânduieşte întâmplătorul. 


Dar, după ce şi-a exercitat acţiunea 
creatoare, timpul îşi începe lucrarea 
distructivă căreia nu i se pot sustrage nici 
zeii, nici oamenii. Ajunsă la un anumit nivel 
de complexitate şi putere, civilizația 
încetează să se mai dezvolte şi de îndată ce 
nu se mai dezvoltă e condamnată să decadă 
vertiginos. Ceasul bătrâneţii îi va suna 
curând. 

Acest ceas inevitabil este întotdeauna 
determinat de slăbirea acelui ideal care 
dădea tărie sufletului neamului. Pe măsură 
ce idealul acesta păleşte, toate edificiile 
religioase, politice sau sociale al căror 
inspirator era încep să se clatine din 
temelii. 

Odată cu dispariţia treptată a idealului 
său, neamul pierde progresiv ceea ce îi 


dădea coeziune, unitate şi forţă. Individul se 


poate încă dezvolta ca personalitate şi 
inteligenţă, dar totodată, egoismul colectiv 
al neamului este înlocuit printr-un egoism 
individual extrem, proliferant, însoţit de o 
diminuare a  tăriei caracterului şi de 
împuţinarea capacităţilor de acţiune. Ceea 
ce constituia un popor, o unitate, un bloc 
sfârşeşte prin a deveni o aglomerare de 
indivizi fără coeziune, care îşi păstrează 
artificial, pentru încă o bucată de vreme, 
tradiţiile şi instituţiile. Dezbinaţi de interese 
şi aspirații diverse, nemaiştiind să se 
conducă singuri, oamenii cer din acest 
moment să fie călăuziţi în actele lor cele 
mai mărunte şi cer ca statul să-şi exercite 
influenţa atotcuprinzătoare. 

Odată cu pierderea definitivă a 
vechiului său ideal, neamul sfârşeşte prin a- 


şi pierde şi sufletul. Nu mai este decât o 


pulbere amorfă de indivizi izolaţi şi redevine 
ceea ce era la începuturile sale: o mulţime. 
Are toate caracteristicile schimbătoare, 
lipsite de consistenţă şi de viitor ale 
acesteia. Civilizația nu mai are nicio 
stabilitate şi rămâne supusă bunului plac al 
întâmplării. Plebea este regină, iar barbarii 
înaintează. Civilizaţia poate părea încă 
strălucitoare, căci ea îşi mai păstrează 
faţada exterioară făurită în vremuri trecute. 
Dar este un edificiu mâncat de viermi, care 
nu se mai sprijină pe nimic şi care se va 
prăbuşi la primul cutremur. 

Să treacă de la barbarie la civilizaţie 
călăuzindu-se după un vis, apoi să decadă şi 
să piară de îndată ce visul şi-a pierdut forţa, 


iată care este ciclul vieţii unui popor. 

